
   Hoofstuk 1
 
   In die maanlose nagdonker is dit net die twee helder ligbane van Ijani Meyer se voortsnellende sportmotortjie wat die swart teerpad voor haar verlig. Haar hande is gespanne om die stuurwiel geknel en haar konsentrasievermoë tot die uiterste toe ingespan om die blitsige motortjie in sy baan om die draaie in die pad te hou. Kort-kort vergun sy haar 'n sekonde of wat om in haar truspieëltjie te loer, en telkens klim die spanning in haar hoër wanneer sy die twee meedoënlose ligbane van die agtervolgende motor steeds op 'n afstand gewaar. 
 
   Vroeër vanaand was 'n nagmerrie wat sy nooit ooit weer wil beleef nie. So erg het sy Raymond Wiese nog nooit vantevore gesien nie. Toe hulle vier maande gelede verloof geraak het, het sy gedink sy is die gelukkigste vrou op die aardbol. Maar spoedig nadat hy die verloofring aan haar vinger gesteek het, het hy eienaardige tekens van jaloesie begin toon. As dit die normale jaloesie van 'n man teenoor sy meisie was, sou sy dit in 'n mate nog kon hanteer, en dit beskou het as 'n soort kompliment omdat hy haar so liefhet dat hy dit nie kan verdra dat ander mans te veel aandag aan haar gee nie. Maar dit was gou duidelik dat Raymond 'n onnatuurlike jaloesie in hom ronddra wat die Iewe vorentoe vir haar uiters moeilik gaan maak.
 
   Ijani is 'n skakelbeampte vir 'n hotelreeks en uiteraard word sy baie rondgestuur en kom met baie mense in aanraking. Heel gou het Raymond die vereiste aan haar gestel dat sy haar werk moet bedank. Hy het geen geheim daarvan gemaak dat hy dit nie kon verduur dat die mans met wie sy noodwendig in aanraking moet kom, haar so aanstaar en soms uitnodigende opmerkings teenoor haar maak nie, al was dit meestal grappenderwys bedoel. Sy het nou saamgewerk met haar bestuurder, die aantreklike blondekop Lyndon Watermeyer, en dit kon Raymond glad nie verduur nie. Ijani het gelag oor sy versoek, gedink hy terg sommer, want in haar hart het sy mos geweet dat sy hom nooit werklik rede sal gee om haar te wantrou nie.
 
   Sy is in 'n eng huishouding grootgemaak waar haar ouers net vir mekaar geleef het en nie een van hulle sou droom om mekaar te bedrieg nie. Dit was vir haar mooi en sy kon haar nie indink dat sy ooit anders sou wou leef nie. 
 
   Groot was haar verbasing toe hy onredelik kwaad geword het vir haar toe sy vir hom lag oor sy vereiste. Sonder omhaal het hy haar driftig laat verstaan dat hy elke woord bedoel het wat hy gesê het. Dit was die eerste keer dat Ijani met 'n ander sy van die altyd vriendelike en minsame Raymond te doen gekry het, en sy het nie daarvan gehou nie. Inteendeel, dit het haar op daardie stadium bietjie bang gemaak. Sy het egter geweier om haar werk te bedank, want dit het haar lank geneem om daardie posvlak te bereik en sy geniet haar werk. Hy het steeds aangedring dat sy moes bedank, en hulle eerste groot rusie het daarop gevolg. 
 
   Haar verleentheid het in die daaropvolgende weke geen perke geken nie toe sy by 'n paar geleenthede ontdek het dat hy haar soms volg en op 'n afstand dophou. Toe sy hom daaroor konfronteer, het hy gegrim en gevra of sy dan iets het om weg te steek, want anders sal sy mos nie omgee dat hy in haar nabyheid is wanneer sy werk nie. By verdere ondersoek het sy ontdek dat hy onbepaald by sy firma verlof geneem het. Sy het hom reguit gevra waarom hy haar dan nie vertel het dat hy met vakansie is nie. Sy antwoord het haar werklik geskok. Hy het gesê dat hy genoeg mense het om vir hom te werk, en dat hy selfs nie eens 'n privaat speurder vertrou om haar te volg nie, hy wil dit self doen.
 
   Toe het Ijani geweet dat sy nooit met Raymond sal kan trou nie. Sy het veragting teenoor hom begin voel omdat hy so min van haar dink en dat hy haar wantrou sonder dat hy werklik rede daartoe het. Sedert hulle verloof geraak het, het Raymond ongelooflik baie verander, en vier maande nadat hy die ring aan haar vinger gesteek het, het sy verlede week vir hom sy ring een aand teruggegee. Hy wou dit nie aanvaar nie. Hy het dit so driftig aan haar vinger teruggedruk dat hy haar seergemaak het. Haar uitroep van pyn het hom geensins geraak nie. Hy het soos 'n inferno te kere gegaan en gesê dat sy nooit van hom ontslae sal wees nie. As sy nie aan hom behoort nie, sal sy ook aan geen ander man behoort nie. Ijani het die wasigheid in sy groen oë met vrees gadegeslaan, en geweet Raymond is op daardie stadium by alle redelikheid verby en sy nie verder met hom moet probeer redeneer nie. 
 
   Hy is daar weg en Ijani het geweet dat sy voor 'n yslike probleem te staan gekom het. Sy het die situasie met haar dominee en dokter bespreek, en albei was van mening dat Raymond sielkundige hulp sou moes kry. Tog het Ijani geweet dat sy nie so 'n voorstel aan Raymond durf maak nie, want soos sy hom die afgelope ruk leer ken het, sou hy buite homself van woede wees. Haar dokter het ingestem om haar te help en vroeër vanaand het dokter Ian Koertze in haar woonstel se gastekamer kom skuil terwyl hulle op Raymond gewag het. 
 
   Eers nadat sy vir Raymond koffie gemaak het en hy en sy ewe rustig sit en koffie drink het, het sy die onderwerp versigtig begin aanraak. So diplomaties as moontlik het sy die voorstel probeer maak omdat sy teen hierdie tyd geweet het so iets sal hom omkrap. Byna onmiddellik het sy die onrustigheid in sy oë gewaar. Hy het senuagtig met sy vingers deur sy blonde krulhare gevroetel. Toe besluit Ijani om die bul by die horings te pak en sommer met die hele sak patats vorendag te kom. Soos sy verwag het, het hy opgespring en was hy buite homself van woede omdat sy durf voorgee dat hy iets makeer.
 
   Toe sy nie antwoord nie, het hy vorentoe gespring, haar aan die skouers gegryp en orent gepluk. Hy het haar heen en weer geskud dat haar tande behoorlik op mekaar geklap het. Sy vingers het soos 'n roofvoël s'n in haar skouers ingesny, en sy kon 'n kreet van pyn nie keer nie, maar dit het hom nie geskeel nie.
 
   Dit is toe dat Ian by die kamer uitgekom en Raymond ferm weggeruk het. Die aanvanklike verstomming op Raymond se gesig oor die skielike verskyning van die vreemde man het gou omgesit in 'n smalende lag. Hy het haar daar en dan daarvan beskuldig dat sy reeds 'n vryery met Ian aan die gang het, en dit terwyl hulle nog nie eens getroud is nie. Hy wou haar weer gryp, maar Ian het gekeer en in die proses het Raymond Ian met een verwoede hou neergevel. 
 
   Ian het met sy kop teen die kaggelrak te lande gekom, en toe sy liggaam slap neersak grond toe, het Ijani met verbystering die straal bloed teen sy slaap sien afloop waar 'n gapende wond verskyn het. Met 'n gil het sy na die stil liggaam toe gehardloop en sy pols gevoel. Sy het met haar oor teen sy bors geluister, maar sy kon geen hartklop voel of hoor nie, en die bloed het aanhoudend uit die wond gestroom.
 
   Toe het sy opgekyk, gesien Raymond staan met glasige oë na haar en die lewelose liggaam en staar, om sy mond 'n uiters tevrede trek.
 
   'Jy ... jy het hom vermoor, Raymond!" het sy skor gekreet en opgestaan. 
 
   Hy het sy kop geskud. Meteens was daar 'n sluwe uitdrukking op sy gesig, 'n amper waansinnige trek in sy groen kykers wat stip op haar gerig was. 
 
   "O nee, hy Iê dood in jou woonstel, dus is jy vir sy dood verantwoordelik. Maar ek sal jou help om hom hier uit te kry en elders te gaan versteek ... op een voorwaarde: Jy los nou jou bog, ons trou en jy speel die soet huisvrou wat elke aand tuis is wanneer ek daar kom, en bewaar jou siel wanneer ek gedurende die dag tuis kom en jy is nie daar nie, of daar is kuiergaste by jou wat ek nie goedkeur nie. Toe, het ons 'n ooreenkoms?" het hy baie selfversekerd en tevrede gevra. 
 
   Ijani het besef dat sy nie net met 'n versteurde persoon te doen het nie, maar ook 'n uiters sluwe persoon. Haar gedagtes het in die hoogste versnelling begin werk, en sy het besef dat sy vir die oomblik sal moet saamspeel, net om onder sy oë uit te kom. Innerlik het sy gebewe van vrees.
 
   "Goed, ek sal inval by jou planne. Hoe dink jy gaan ons die liggaam hier wegkry?" het sy gevra, verbaas dat haar stem op daardie oomblik so kalm geklink het.
 
   "Ek sal my motor tot onder in die parkeerarea bring, dan kan ons sy liggaam met die hysbak tot daar neem. Draai solank iets om sy kop om die bloed te keer. Ons wil nie strepe bloed al agter ons aan hê nie. En was die plek op die teëlvloer waar die bloed opgedam het ook. Ek is nou weer terug. En moenie dink jy kan intussen verdwyn nie, ek sluit die voordeur toe," het hy vermakerig gegrom. 
 
   Vir oulaas het sy na die stil liggaam op haar woonstel se vloer gekyk, toe haar handsak gegryp, haar motorsleutels uitgeruk en met die spaarsleutel haar voordeur oopgesluit. Daar was vleuels aan haar voete terwyl sy met haar handsak styf onder haar arm vasgeknyp die trappe twee-twee afhardloop, bang om die hyser te gebruik ingeval sy trompop in Raymond sou vas hardloop.
 
   In die parkeerarea het sy gesien dat sy motor nog nie daar was nie, en sy het blitsig in haar sportmotortjie geklim. Of dit van pure senuagtigheid was, weet sy nou nog nie, maar sy kon nie die motor aan die gang kry nie. Terwyl sy besig was om te sukkel, het sy Raymond se groot motor sien nader kom. Feitlik onmiddellik het hy haar raakgesien, maar juis op daardie oomblik het die sportmotortjie se kragtige masjien begin grom en het Ijani met skreeuende bande daar weggetrek. Sy het besef dat hy haar gaan volg, maar sy het darem die voordeel gehad dat hy eers sou moes sukkel om sy groot motor in daardie beperkte ruimte om te draai voordat hy agter haar kon aankom. 
 
   Ijani was nog altyd 'n goeie bestuurder, maar van pure angs het sy skuur-skuur om die draaie van die onderdakparkeerarea gery. Wanneer sy hier en daar gevoel het hoe haar motor die sykante van die sementmure raak, het sy maar weer weggeswenk. Sy kon 'n amper huilende sug slaak toe sy eindelik bo uitkom waar sy die verkeer heen en weer sien vleg het. Ongeduldig het sy haar kans af gewag om 'n gaping in die verkeer te kry. 
 
   En dit is hoe sy nou hier beland het. Dit is al geruime tyd dat sy alles uit die motortjie se masjien haal om voor te bly en steeds kom Raymond agter haar aan. Hy weet baie goed dat sy die een of ander tyd sal moet brandstof ingooi en sy weet sy sal 'n plan moet maak voordat haar brandstof gedaan is. Sy is besig om teen 'n pas uit te ry, en as sy reg onthou, behoort sy nou in die omgewing van Lydenburg te wees. Dit is moeilik om in die donker presies te weet, en sy het lankal opgehou om na naambordjies te kyk, want sy ry te vinnig en moet op die pad konsentreer.
 
   Haar oë flits na die brandstofmetertjie. Sy skrik toe sy sien die naaldjie lê doodstil in die rooi. Daar is geen dorp se liggies in sig nie en sy weet dat die brandstof hier in die middel van nêrens gaan opraak. Angs stu opnuut in haar op en sy weet sy moet nou drasties 'n plan maak om uit Raymond se hande te kom.
 
   Die pad is erg steil en op die ingewing van die oomblik trek sy van die pad af op die grondgedeelte langsaan. Sy spring uit en sien die afgrond aan haar motor se linkerkant. In 'n oomblik van desperaatheid spring sy terug in die motor, ry tot op die rand van die afgrond, klim weer vinnig uit en met al haar krag in haar liggaam stoot sy haar pragtige sportmotortjie oor die afgrond.
 
   Sy het nou baie tyd verspeel en reeds sien sy Raymond se ligte nader kom. Daar is digte bosse teen die wal en sy soek onmiddellik skuiling. Sy glyval 'n entjie teen die wal af voordat sy haarself anker aan die dik stam van 'n boom en doodstil bly sit. Haar motortjie het intussen tot ver ondertoe gerol en toe dit met 'n slag tot stilstand kom, sien sy hoe vuurtonge aan die sportmotortjie begin lek.
 
   Natuurlik die vonke wat die laaste bietjie brandstof aan die brand laat raak het, besef sy juis op die oomblik toe Raymond se motor reg bokant haar op die gruis tot stilstand kom. 
 
   'n Oomblik hoor sy net vaagweg die knarsende geluide van haar motortjie wat aan die uitbrand is en sy wonder waarom Raymond nie beweeg nie. Wat sou nou in sy versteurde brein aangaan terwyl hy so bewegingloos agter sy stuurwiel sit? Haar hele liggaam bewe van vrees, maar sy versit nie. 
 
   Ijani hoor die motordeur klap, dan haastige voetstappe tot reg bokant haar. Genadiglik is dit donkermaan en Ijani weet dat Raymond haar nie agter die dik boomstam sal kan sien nie, tensy hy besluit om teen die wal af te klim en toevallig teen haar vas loop. Sy hoor hom ontevrede en amper geskokte geluide maak toe hy haar brandende motortjie gewaar. Kort daarna hoor sy tog hoe hy versigtig teen die skuinste begin afklouter, en sy weet dat hy nie sal rus voordat hy gesien het dat sv saam met die motor daarmee heen is nie. Benoud wonder sy wat hy gaan doen as hy haar nie by die wrak vind nie, maar op hierdie oomblik is oorlewing vir haar belangriker as om verder die toekoms in te dink. Sy slaak 'n lang innerlike sug toe hy sowat drie meter van haar af verby beweeg en wag net totdat sy seker is dat hy haar nie meer sal kan hoor nie voordat sy hande-viervoet teen die steilte uitklouter om weer in die pad te kom.
 
   'n Oomblik lank oorweeg sy dit om met sy motor weg te jaag toe sy die sleutels in die motor sien hang, maar dan besef sy dat dit vir hom te maklik sal wees om haar dan op te spoor. Juis toe sien sy twee ligte van 'n aankomende voertuig, en sonder om twee keer te dink, gaan staan sy reg in die middel van die pad en beduie dat die persoon moet stilhou. Sy sien dit is 'n bakkie en dat die persoon eers van plan is om om haar te ry, maar dan tog stilhou. Sy draf om na die bestuurderskant toe, sien die groot man se gestalte agter die stuurwiel, maar kan nie sy gelaatstrekke uitmaak in die dowwe paneelliggies nie. 
 
   "Vir wat hardloop jy reg voor my bakkie in? Ek kon jou doodgery het!" bars die beskuldiging nors oor die man se lippe.
 
   “Asseblief, Meneer, jy moet my help! Laat my saam met jou ry, en ek sal later verduidelik waarom, want glo my, daar is nie nou tyd nie," soebat sy dringend. 
 
   "Soek die gereg jou? En wie se motor staan daar? Joune? Nee, ek het genoeg probleme en wiI nie nog met die pote ook slaags raak omdat ek jou help nie!" 
 
   "Nee! Die ... gereg soek my nie! En dit is nie my motor daardie nie! Asseblief, Meneer, ek smeek jou, voor dit te laat is, laat my asseblief inklim en saam met jou ry, dan sal ek alles verduidelik!" smeek sy nou en haar stem is angsbelaai terwyl sy vlugtig omkyk om te sien of Raymond nie in aantog is nie, haar handsak styf in haar hand vasgeklem. 
 
   Otto Malan hoor die angs in die meisie se stem. Hy weet dit sal onmenslik van hom wees om haar nou hier te laat staan met wie weet watse probleem sy ook al het, maar hy het glad nie Ius om met 'n vroumens nou opgeskeep te sit nie! Is hy dan nie pas deur 'n skeisaak wat hom ten gronde gehad het nie! Hy het gesweer van 'n vroumens wil hy niks weer weet nie. Nou is hy nog nie eens naby sy bestemming nie, en hier spring sommer een met probleme en al voor sy bakkie in. Dit beteken egter nie hy het nodig om permanent met haar opgeskeep te sit nie, want hy kan haar mos op die naaste dorp aflaai, besluit hy dan grimmig. 
 
   "Nou klim dan tog in, vroumens. Maar onthou, ek laai jou af op die eerste dorp wat ons hiervandaan kry," brom Otto steeds nors. 
 
   Ijani laat nie op haar wag nie. Vlugvoetig draf sy om die bakkie en in 'n ommesientjie sit sy langs hom en por hom aan om gou te maak. 
 
   "Genugtig, jy moet omtrent in die een of ander dilemma wees as jy so haastig is om hier weg te kom. Toe, gaan jy nou praat?" vra hy bars toe hy die bakkie in beweging bring. 
 
   "Waarheen is jy op pad, Meneer?" vra sy sonder om hom te antwoord.
 
   "Ek is op pad Rooiberg toe, maar jy gaan definitief nie saam tot daar nie. Ek laai jou af op die eerste dorp wat ons binnery," kom dit beslis van hom. 
 
   "Waar is Rooiberg?" vra sy weer en ignoreer sy stelling, want as hy net eers instem om haar op te laai, kan sy soebat om saam te ry indien Rooiberg beskutting kan bied.
 
   "Dit is 'n ou myndorpie tussen Warmbad, of soos dit nou bekend staan, Bela-Bela, en Thabazimbi. Die myn het vier jaar gelede gesluit, en sedertdien het hulle die mynhuise daar begin verkoop en verhuur. Dit is 'n afgesonderde Bosvelddorpie met net een winkeltjie, 'n hotel, 'n slaghuis en feitlik niks anders nie. Daar staan so ietwat oor die eenhonderd huise, en almal word nie bewoon nie. Sommige is vakansiehuise van mense wat elders woon. Maar vir wat vertel ek vir jou al die dinge? Jy is die een wat moet praat en vertel vir wie of wat jy weghardloop," eindig Otto stomp, vies vir homself omdat hy sowaar soveel vir die meisie vertel het. 
 
   Ijani weet dat sy op die oomblik afhanklik van die man se genade is, en dat sy hom nie verder moet beproef nie. Buitendien klink Rooiberg vir haar na die ideale plekkie om te gaan wegkruip, maar dan sal sy so gou as moontlik in hierdie nors man se goeie boekies moet kom.
 
   "Ek kruip weg vir iemand wat my oral volg, en ek is bang hy maak my dood wanneer hy my in die hande kry," begin sy haar verhaal vir hom vertel. Sy laat niks uit nie, vertel hom alles presies soos dit gebeur het en eindig haar vertelling daar waar sy hom in die pad voorgekeer en gevra het om haar op te laai. 
 
   Otto kan amper sy ore nie glo nie. Dit klink soos 'n gedramatiseerde verhaal en hy wonder hoeveel daarvan waar is en hoeveel versinsel net sodat sy hom kan probeer oortuig dat hy haar 'n saamrygeleentheid moet gee. 
 
   "Vir wat het jy nie lankal die polisie gebel nie? As jy langs die pad gestop en van 'n openbare plek af gebel het, kon hy jou mos niks aandoen nie!" kom dit skepties van hom. 
 
   "Wie gaan my glo? Dokter Ian se lyk Iê in my woonstel en dit is net my woord teen Raymond s'n! Ek glo die oomblik wat die lyk ontdek word, gaan hy bloot ontken dat hy ooit vanaand in my woonstel was, en hoe verduidelik ek dan die lyk in my woonstel? Daar was geen getuies nie! Asseblief, jy moet my glo! Jy sal sien dit sal môre of oormôre in die koerante wees, en almal sal op soek wees na my!" kom dit desperaat van haar. 
 
   "Nou maar dan het jy mos vir my gelieg! Dan hardloop jy mos vir die gereg ook weg!" kras hy. "Ek het nie tyd vir leuenaars nie, en as jy dink om met 'n spul spekskietstories by my hulp te kry, moet jy gerus maar weer dink!" vervolg hy steeds brommend. 
 
   "Ag genadetjie tog, Meneer! Jy verstaan ook niks! Ek het nie vir Ian vermoor nie, Raymond het! Maar hy is nie die een wat gesoek gaan word nie! Asseblief, sê jy glo my en dat jy my voorlopig sal help! Asseblief ... " soebat sy nou byna in trane. 
 
    
 
   Hoofstuk 2
 
   Otto weet op daardie oomblik dat die meisie nie vir hom lieg nie, maar steeds is daar 'n onwilligheid in hom om haar te help. Behalwe natuurlik as sy vir hom iets in ruil daarvoor kan doen, besluit hy tog oomblikke later steeds half teen sy sin. Hoe langer hy aan die idee dink, hoe meer aanvaarbaar word dit vir hom. Hy draai hom effens skuins om na haar profiel te kyk.
 
   Nie dat hy veel van haar in die donker kan sien nie, dink hy sommer so terloops. En as hy nou heeltemal eerlik wil wees, is die hulp wat hy van haar verwag nie werklik genoeg rede vir hom om haar te help nie, maar die goedhartige deel van sy karakter laat hom op hierdie stadium nie toe om haar weg te wys nie. Nou ja, dan maar vorentoe en kyk wat lewer hierdie nuwe gebeurtenis in sy lewe op. Hy sug toe hy besef dat hy reeds teen homself en sy voornemens verloor het. 
 
   Ijani sit gespanne en wag dat die groot man langs haar iets moet sê. Sy wil nie weer praat voordat hy uit sy eie met haar praat nie. 
 
   "Goed, ek sal jou help, maar daar is 'n voorwaarde aan verbonde. Ek help jou, en jy help my. Stel jy belang?" vra hy saaklik. 
 
   "Natuurlik stel ek belang, maar ek moet darem eers weet wat ek moet doen in ruil vir dit wat jy vir my gaan doen," kom dit versigtig van Ijani. 
 
   'Jy wil wegkruip, reg?" vra hy. "Rooiberg is afgesonderd. Niemand sal jou sommer daar opspoor nie." 
 
   "Beteken dit jy is bereid om my saam te neem tot op Rooiberg?" vra sy en hou haar asem op vir sy antwoord. 
 
   "Slegs as jy bereid is om my ook te help. En ek verwag jou hulp vir ten minste ses maande." 
 
   "Watse hulp?" 
 
   “Jy moet huishoudster vir my wees. Jy sal ook in die huis moet woon. Maar ek wil nou al vir jou sê dat ek net die absoluut nodigste dinge in die huurhuis het, en dat jy met die minimum luukshede sal moet oor die weg kom. Daar is nie 'n wasmasjien nie, jy sal met jou hande moet was en jy sal die strykwerk alles self moet doen. Daar is nie 'n stofsuier nie, jy sal met 'n besem moet vee. Daar is ook nie 'n mikrogolfoond nie, net 'n gewone stoof. Daar is ook net een dubbelbed in die huis, dus sal jy maar op die bank in die sitkamer moet slaap," vertel hy kortliks. 
 
   “Jy ... jy bedoel ek moet vroualleen by jou manalleen in die huis gaan woon?" vra sy en kyk met 'n frons na sy fris liggaam. 
 
   "Beskou jy dit as 'n probleem?" vra hy sarkasties. 
 
   "Die mense sal skinder, en so sal dit mos gou uitlek wie ek is en waar ek my bevind, veral as Rooiberg koerante kry, want ek is seker daarvan dat daar na my gesoek gaan word. Ek sal op een voorwaarde daar bly en vir jou werk. Ons moet trou - natuurlik net 'n skynhuwelik sodat my van wettiglik tydelik kan verander. Ook sal ons iewers vir my 'n paar stukke klere moet koop, want ek het absoluut niks by my nie," gaan sy voort asof sy hom so pas vertel het dat hulle gou moet gaan koffie drink. Sy maak asof sy nie hoor hoe hy hardop sy asem intrek nie. 
 
   “Jy is sowaar van jou trollie af. Ek is so pas geskei en feitlik geruïneer sodat ek van nuuts af moet begin, en jy vertel my ons moet trou!" krys hy. 
 
   "Man, dis mos nie soos 'n regte huwelik nie. Ek slaap steeds op die bank en al daai dinge, maar op papier en in die mense van Rooiberg se oë is ons man en vrou. Dit is mos nie so erg nie, en na jou ses maande verby is, kan ons die huwelik net weer laat ontbind sonder dat jy enige skade gely het. Moet tog nou in geen omstandighede dink ek bedoel enigiets meer met hierdie voorstel nie. Ek beskerm maar net myself en het gehoop jy is man genoeg om my daarmee tegemoet te kom." 
 
   Otto dink na oor haar voorstel. Hy besef dat hy glad nie nodig het om in te val met haar voorstel nie, want hy weet hy sal wel sonder iemand in die huis oor die weg kan kom, maar hy weet ook dat hy lang ure in die myn op Northam gaan werk en dat dit lekker sal wees as daar vir hom 'n bord kos wag en sy klere is gewas en gestryk en die huis netjies aan die kant wanneer hy saans tuis kom. Natuurlik is dit glad geen rede om die strop om sy nek te sit nie, maar soos sy dit stel, klink dit in elk geval sommer net na 'n gerieflikheid affêre tussen hulle. 
 
   "Ek sien nie waarom ons regtig moet trou nie. Ons kan mos dan maar net voorgee ons is getroud. Jy kan vir jou op Bela-Bela 'n paar stukke klere en ander noodsaaklikhede koop voordat ons Rooiberg toe ry. En as daar 'n foto van jou in die koerant gaan kom, dan beter jy jou voorkoms ook ietwat verander." 
 
   Ijani dink 'n rukkie oor wat hy gesê het en knik dan. Hy is reg ... om regtig te trou, is nie nodig nie. 
 
   "Dankie, ek belowe jou ek sal huishoudster speel na die beste van my vermoë. En ek sal my lang hare laat korter sny en sommer kleur ook. Dit sal al baie help. Hoe laat dink jy sal ons daar wees?"
 
   "Binnekort. Hou nou op uitvra. Wat is jou naam?" vra hy steeds kortaf. 
 
   "Ijani Meyer. En joune?" vra sy grinnikend omdat hy haar stilmaak en direk daarna uitvra. 
 
   "Otto Malan," brom hy. 
 
   “Jy het gesê jy is pas geskei en het feitlik niks nie. Wat kom maak jy op Rooiberg?" vra sy weer uit ten spyte van sy opdrag dat sy nou moet ophou uitvra. 
 
   Otto kyk skuinsweg na haar op dieselfde oomblik toe Raymond se groot motor by sy bakkie verby skiet, en hy sien hoe sy platval en met haar kop op sy skoot bly Iê. Na 'n ruk sien hy hoe die man omdraai en terugry. 
 
   “Jy kan nou maar regop sit. Hy het omgedraai en teruggery soos hy gekom het," sê Otto. Hy is sommer vies vir homself, want hy ervaar skielik 'n leegheid toe die meisie se warm kop nie meer op sy skoot is nie. Selfs die plekke waar haar hande sy bene vasgeklou het, tintel steeds van haar aanraking. 
 
   "Sou jy dink dit beteken dat hy nie verder in hierdie rigting na my sal kom soek nie?" vra Ijani en hy kan hoor dat sy werklik benoud klink by die gedagte aan hierdie moontlikheid. 
 
   "Met 'n mens soos daardie weet jy nooit. Hy kan dalk weer by jou motorwrak gaan rondsnuffel, maar wat hy daarna gaan besluit om te doen, weet ek net so min soos jy," lug hy heeltemal eerlik sy opinie. 
 
   Sy bly 'n rukkie lank stil en hy loer skuinsweg na haar. Dit wat hy in die dowwe paneelliggies kan sien, lyk nogal glad nie onaardig nie, besluit hy effens afgetrokke. Lang, ligbruin, sien hy, en dink onwillekeurig daaraan dat dit nogal jammer is dat sy dit nou gaan laat korter sny. Hy wonder ook terselfdertyd wat is die kleur van haar oë, en skrik toe sy skielik weer praat, want besef toe eintlik eers werklik waarmee sy gedagtes besig is. 
 
   "Mag ek miskien nou weet wat jy op Rooiberg doen?" 
 
   Otto sug. Hy weet hy kan haar net sowel maar vertel. Sy sal tog nie kopgee voordat sy alles weet nie. En eintlik maak dit tog ook nie saak nie, want hy het niks om weg te steek nie. 
 
   "Ek doen niks op Rooiberg self nie, ek woon net daar. Ek gaan by 'n platinummyn op Northam werk. Dit is sowat twee en sewentig kilometer van Rooiberg af. Is jy nou tevrede, Ijani Meyer, of is daar nog iets wat die agie wil weet?" vra hy tog effens sarkasties. 
 
   Ijani steur haar nie aan die toon in sy stem nie. Sy grinnik net onderlangs en skiet haar volgende vraag uit. 
 
   "Nou vir wat kom woon jy so ver van jou werk af? Dis mos onnosel. Dink net aan die vele kilometers wat jy elke dag heen en weer moet ry!" 
 
   "Die antwoord is baie eenvoudig, juffie. Naby my werk is geen behuising beskikbaar nie, tensy ek bereid is om in die enkelkwartiere te gaan woon." 
 
   "Nou maar jy kon mos daar gaan woon het. Jy is dan geskei en het nie afhanklikes nie, so waarom dan 'n huis op Rooiberg huur net vir jouself?" 
 
   "Omdat ek verkies om my eie potjie te krap. Ek sal wel later kyk of ek nie nog nader aan die myn 'n huis elders kan bekom nie, maar op die oomblik is die een op Rooiberg die naaste wat ek betyds kon raakloop. Ek het nie veel tyd gehad om te soek nie, want ek moet oormôre begin werk." 
 
   "Is dit 'n groot huis?" 
 
   "Nee, 'n gewone drieslaapkamerhuis met kombuis, badkamer, sitkamer en eetkamer. Daar is 'n voorstoep wat met gaas toegemaak is en ook 'n kleinerige agterstoepie waar twee groot wasbakke is. Dit is ook met gaas toe gemaak, soos al die vensters van die huis. Ek verstaan daar is maar baie muskiete en ander vlieënde kreatuurtjies wat lief is om mens te byt, en seker daarom die gaas wat ek so oral by die mense se huise voor die vensters sien." 
 
   Ijani ril effens. Sy sien al by voorbaat hoe sy al wat gaasvenster is styf toe hou, want vir muskiete en goggas was sy nog nooit baie lief nie. Dan skud sy die gedagtes aan wat die toekoms gaan oplewer van haar af, krul haar in 'n bondeltjie in die hoek van die bakkie se kajuit op, voel-voel langs haar en vat 'n dik trui raak wat sy onseremonieel onder haar kop indruk om as kussing te dien voordat sy haar oë sluit om te probeer slaap. 
 
   Otto beskou sydelings haar optrede. Hy is verbaas dat sy nie verder uitvra nie, want hy het verwag sy gaan oor sy verbrokkelde huwelik begin snuffelwerk doen. Dan trek hy sy skouers op en besluit om ook nie verder te praat nie, veral toe hy aan haar asemhaling hoor dat sy aan die slaap geraak het. Eienaardig, dink hy, dat sy so vinnig aan die slaap kan raak met die wete dat die Raymond-kêrel dalk steeds op haar spoor is en die gedagte van die dokter wat in haar woonstel dood Iê. 
 
   Sou sy dalk veilig voel by hom? wonder hy fronsend, want die gedagte is vir hom vreemd omdat sy maar pas met hom kennis gemaak het. Is dit dalk een van haar foute: om sommer 'n vreemdeling so gou te vertrou? 
 
   Hy loer met meer aandag na haar en sien haar skielik as 'n klein dogtertjie wat op die vlug geslaan het vir die een of ander iets, wat nou haar volle vertroue in hom geplaas het om haar weg te steek en te beskerm teen wat miskien mag kom. Die gedagte laat hom vreemd groots voel, en tog weier hy om verantwoordelikheid vir haar veiligheid te aanvaar en sodoende by 'n vroumens se wel en weë betrokke te raak. So teenstrydig is die gedagtes in hom dat hy diep frons en met 'n ergerlike snorkgeluid alle gedagtes laat probeer links Iê om liefs sy aandag by die pad te bepaal. 
 
   Tog dwaal sy gedagtes terug na sy verlede. Sy huwelik saam met Petra wat sommer so eensklaps tot niet gegaan het . Petra wat haar internetvriende se geselskap geleidelik bo syne begin verkies het, het haar later nie meer veel aan enige behoeftes van hom gesteur nie. Aan die begin het sy nog geskerm en dinge vir hom probeer wegsteek, maar later het sy openlik erken dat sy soms van haar mansvriende ontmoet, telefoonoproepe van hulle ontvang en dat sy hulle geselskap en haar samesyn met hulle baie geniet. Saans het hy verniet probeer om haar sover te kry om saam met hom iewers heen te gaan, want sy het gewoonlik 'n afspraak met die een of ander vriend gehad om hom 'n sekere tyd op die internet te ontmoet en te gesels. 
 
   Otto sug lank en hard. Hy sien terloops dat die meisie langs hom nog slaap en verval dan maar weer in sy eie gedagtes. Hy weet die skrif was reeds aan die muur toe hy 'n anonieme telefoonoproep gekry het. Die vrou het gesê dat Petra 'n volle week lank saam met een van haar internetmansvriende in 'n hotel deurgebring het en dit terwyl sy hom laat verstaan het dat sy bloot nodig het om 'n rukkie lank alleen te gaan vakansie hou om haarself weer te probeer vind. Hy wou die vrou eers nie glo nie. Toe sê sy dat dit met haar man is wat Petra jolyt hou. Sy het hom die hotelnaam en kamernommer gegee en hom uitgedaag om ondersoek in te stel. Hy kon hoor sy doen dit uit wraak omdat sy seergekry het en juis daarom kon hy die uitdaging nie ignoreer nie. 
 
   Hy sal nooit die gesig vergeet wat hom by daardie hotelkamer begroet het nie. Die man wat die deur oopgemaak het, was veel jonger as hyself, en selfs jonger as Petra en hy het onmiddellik weer aan Petra die voordeel van sy twyfelgedagtes gegee. Hy kon nie glo dat sy so 'n verhouding sou aanknoop met 'n man veel jonger as syself nie. Maar toe hoor hy haar stem toe sy die man roep en vra wie die besoeker is. Otto onthou dat hy 'n oomblik lank nog stilgestaan het, daarna het hy die kêrel uit sy pad gestoot, die hotelkamer binnegestap en vir Petra in haar satynjapon op die bed aangetref. 
 
   "Petra, ek hoop jy besef dat jy hiermee nie net ons huwelik tot niet gemaak het nie, maar dat jy ook 'n ander huwelik hiermee op die rotse gaan laat beland. Hierdie man se vrou weet van julle, want dit is sy wat my gebel en van julle liefdesnes hier vertel het," het hy skor uitgekry. "Ek sal more 'n prokureur gaan sien sodat ons huwelik so gou as moontlik ontbind kan word. Jy beter huis toe kom sodat ons kan ooreenkom wat jy uit hierdie huwelik moet kry, en daarna wil ek jou nooit weer sien nie. Dankie tog ons het nie kinders nie," het Otto hees gekrys voordat hy by hulle kamer uitgestap het sonder om die deur agter hom toe te maak. 
 
   Sy het die volgende dag tuis gekom. Steeds was hy verward, seergemaak en hoogs ontsteld oor wat besig was om met hulle te gebeur. Hy het haar nie een oomblik teëgegaan toe sy haar eise stel nie en toe sy tevrede was dat sy alles kry wat sy wil hê, het sy gesê dat sy onmiddellik uit sy huis uit trek. Hy het vir haar 'n volledig toegeruste woonstel vir 'n jaar lank vooruit gehuur en sy is daar weg. Hy wou nie gehad het sy moet swaarkry nie. Sy liefde vir haar was nie dood nie en hy kon nie glo sy huwelik met haar het op hierdie manier tot 'n einde gekom nie. Sy het egter opgetree as of dit presies is wat sy eintlik maar wou gehad het, en hy het geweet dat hy haar moet laat gaan. 
 
   Hy het sy werk bedank en sy huis verkoop. Hy wou nie meer daar woon waar alles hom aan Petra herinner het nie. Hy wou heeltemal wegbreek, elders gaan werk en woon en 'n nuwe, amper vreemde lewe betree. Toe hy van die werk by Northam hoor, het hy dadelik aansoek gedoen en ook 'n huis op die klein myndorpie gehuur. Hy het genoeg geld om die huis te meubileer, maar hy het verkies om net die nodige daarin te sit, om van dag tot dag te leef en hom nie te bekommer oor die dag van môre nie. 
 
   Hy grinnik skeefweg toe hy weer na die meisie langs hom kyk. Sy lyk maar soos 'n tipiese stadsjapie wat aan net die beste gewoond is en hy is nie van plan om haar te laat agterkom dat hy al die luukshede kan bekostig waaraan sy gewoond is nie. As sy van hom verwag om haar weg te steek, sal hy haar leer hoe om net met die nodige klaar te kom en haar sagte handjies in koue water te steek. Hy sal die lewe nie vir haar makliker maak nie. Geen vrou is dit werd nie! Diep in sy binneste weet hy dat hy haar eintlik straf vir die gemaklike lewe wat Petra gelei het. Hy wonder of dinge nie anders sou gewees het indien daar veel minder geld en luukshede tot Petra se beskikking was nie. 
 
    
 
   Hoofstuk 3
 
   Ijani word met 'n stram lyf wakker toe die bakkie vroeg die volgende oggend in Bela-Bela tot stilstand kom. Sy rek haar lyf met 'n pyntrek op haar gesig en gaap lank met toe oë voordat sy haar dwars draai en haar weldoener eindelik deeglik bekyk. Hy sit haar ook met 'n uitdrukkinglose gesig en beskou. 
 
   Sy is skaars bewus van die feit dat sy haar asem ingetrek het en nog nie weer uitgeblaas het nie. Die aantreklike swartkopman voor haar se donkerbruin oë bekyk haar soos hy 'n item op 'n winkelrak sou bekyk, maar steeds dring die besef tot haar deur dat hy seker een van die aantreklikste mans is wat sy in 'n baie lang tyd gesien het. En onwillekeurig wonder sy waarom sy huwelik op die rotse beland het. 
 
   "Nouja toe, as ons mekaar nou klaar sit en aanstaar het, kan jy gerus by daardie ruskamer van die motorhawe ingaan en jou gesig bietjie gaan was voordat ek jou by 'n winkel aflaai om die nodigste kledingstukke en benodigdhede vir jou aan te skaf," sê Otto effens hees nadat hy hom 'n oomblik verstom het aan haar helder blou oë. 
 
   Ijani laat haar asem saggies en stadig uit. Doelbewus draai sy haar kop weg en bekyk die geboue rondom hulle voordat sy haar stem genoegsaam vertrou om met hom te praat. 
 
   "Môre, Otto. Jammer dat ek die res van die nag hier sit en omslaap het, maar ek was nogal gedaan. En … en ek het skielik net veilig hier in die bakkie gevoel en geweet ek het nie nodig om my ore gespits te hou nie. Wat ... wat gaan jy doen terwyl ek in die winkel is?" 
 
   "Ek gaan die bakkie laat nasien, want ek weet nie wanneer ek weer 'n geleentheid daarvoor gaan kry nie." 
 
   "Ek ... ek wil vir jou dankie sê vir wat jy bereid is om vir my te doen. En ... en wanneer ek eendag weer my gesig vir die buitewêreld kan wys, belowe ek jou sal ek jou elke sent terugbetaal wat jy nou op klere ensovoorts vir my gaan spandeer. Ek kan dit bekostig, en boonop is ek nie gewoond daaraan om geldelik van iemand anders afhanklik te wees nie. Ek kan egter nie nou my kredietkaart hier gebruik nie. 'n Mens word maklik so opgespoor." 
 
   Otto dwing hom om nie 'n tikkie jammerte teenoor haar te ervaar nie; om nie sommer by 'n meubelwinkel in te stap en tog maar te koop wat enige vrou in 'n huis nodig het nie. Maar met Petra se beeld vars in sy geheue, smoor hy daardie gedagtes feitlik onmiddellik. Sy het alles in die huis gehad wat enige vrou se hart kon begeer en nog meer, en kyk waar het dit hom laat beland. Hy is die verloorder ... hy is die een wat moet voor begin en swaarkry terwyl sy gemaklik voortgaan met haar kommerlose lewe saam met haar jakkervriende wat net so sonder morele waardes is soos sy. Nee, waarom sal hy al daardie luukshede tot 'n wildvreemde vrou se beskikking stel? Hy is dit nie aan haar verskuldig nie, en by hulle is dit bloot n kwessie van die een hand was die ander. Hy bied haar skuiling en sy hou vir hom huis sonder luukshede! 
 
   "Dit sal darem nie nodig wees nie. Beskou dit maar as deel van jou vergoeding vir wat jy vir my in die huis gaan doen. Toe, gaan was nou jou gesig," brom hy amper toonloos en sien hoe sy sonder 'n verdere woord uitklim en wegstap. Hy kyk haar agterna, sien die vietse lyfie en wonder of sy die mas op Rooiberg gaan opkom.
 
   Kort nadat sy teruggekom het, gaan laai hy haar by 'n winkelkompleks af waar ook 'n haarsalon is. Hy sê haar dat hy haar oor sowat drie ure weer sal ontmoet en druk 'n paar geldnote in haar hand. Daarna vertrek hy. 
 
   Sy staar sy bakkie agterna en wonder vir een vlietende sekonde of hy haar nie sommer daar gaan los en van haar vergeet nie. Dan skud sy haar kop. Sy weier om in hom te twyfel, want op hierdie oomblik weet sy werklik nie wat sy sonder sy hulp gaan maak nie, nie terwyl die vrees nog lewend in haar bontspring nie. 
 
   Sy draai haastig om en stap by die eerste winkel in wat klere verkoop. Sy koop net twee langbroeke, twee kortbroeke, 'n paar T-hemde, die nodigste onderklere en toiletware en 'n paar gemaklike plat skoene. Sy wil nie Otto se geld op onnodige goed spandeer nie, want hy het haar duidelik laat verstaan dat hy sy geld moet omdraai terwyl hy nog nie 'n salaris kry nie. 
 
   Daarna stap sy by 'n haarsalon in en laat haar lieflike, lang  hare korter sny en blond kleur. Sy is gereed toe hy haar weer kom oplaai.
 
   Hy hou by 'n winkel stil waar 'n assistent hom help om 'n paar dose goed agter op die bakkie te laai. Sy kyk nuuskierig na hom toe hy weer agter die stuurwiel inskuif, maar hy praat nie 'n woord nie, trek net weg en kort voor lank is hulle op die Rustenburgpad. Sy het darem op een bordjie die naam Rooiberg gesien, en neem aan dat die dorpie in dieselfde rigting as Rustenburg geleë is. 
 
   Hulle rit verloop verder in stilte, en heelwat later sien Ijani hoe Otto van die hoofpad afdraai toe hulle weer 'n rigtingwyser kry wat aandui dat hulle op pad na Rooiberg is. Sy verwag dat hulle enige oomblik die dorpie gaan bereik, en is verbaas toe hulle nog 'n hele ent met die teerpad tussen die bosveldagtige omgewing moet ry voordat hulle eindelik sommer skielik op die dorpie af kom. 
 
   "Welkom op Rooiberg, Ijani. Daar sien jy ons enigste winkel wat darem so 'n ietsie van alles aanhou. Die eienares hanteer ook sommer die pos. Ons het egter geen bankfasiliteite hier nie. As jy gedurende die week iets uit die winkel nodig kry, sal jy my maar 'n lysie moet gee. Dan kan ek dit op pad terug van my werk af vir jou saambring huis toe, want ek ry by 'n klein dorpie verby wat darem meer winkels het." 
 
   Die strokies teerpad wat tussen die huise deur loop, is uitgehap teen die kante en gras groei tot teenaan die pad asof daar nie meer juis aandag aan die teerpad gegee word nie. Die bome wat by die huise en ook op die sypaadjies staan, is tipies van die Bosveld. Hier en daar sien sy iemand wat moeite doen met hulle tuine, maar oor die algemeen is die erwe maar kaal met groot grasperke wat darem gesny word. 
 
   Otto draai by 'n erf in waar die gras maar redelik verwaarloos daar uitsien. Hier en daar staan 'n boom soos by al die ander huise, maar die blombeddinkies is verwaarloos en vol onkruid. Die sementpaadjie wat na die motorhuis lei, is vol krake en oral in die krake groei die gras welig. Haar oë dwaal na die huis se kant toe en die eerste wat sy opmerk, is die groen dak wat baie duidelik 'n laag verf nodig het. Die verf aan die houtwerk waaraan die gaas vasgesit is, is afgeskilfer en hier en daar besig om te verrot. Die plek gluur hulle half onvriendelik aan asof hy self al moeg is om in hierdie toestand voort te ploeter omdat niemand die moeite doen om iets aan sy voorkoms te doen nie. 
 
   Ijani sê niks nie, sy klim net af en stap agter Otto aan tot waar hy die gaasdeur se knippie loshaak en dan met die trappies opklim om oor die rooi stoep te stap tot by die voordeur wat hy oopsluit. Ijani klem die pakkies van die goed wat sy gekoop het styf in haar hande vas en stap die sitkamer binne. Sy gaan staan stil terwyl sy die binnekant van die huis gadeslaan. 
 
   'n Verwaarloosde blokkiesvloer onder haar voete wat duidelik smag na politoer; 'n sitkamerstel wat baie duidelik tweedehands is en 'n skoonmaak dringend nodig het; 'n boekrak waarin geen boeke uitgestal is nie; 'n televisiestel, videomasjien en musieksentrum staan op 'n ander kas wat duidelik die sitkamer van 'n leë eetkamer skei. Teen die een muur is 'n kaggel en 'n leë rak pryk bokant dit. Alles lyk strak en onvriendelik. 
 
   Hoe uiters anders as die gerief van haar eie woonstel is dit nie, dink sy afgetrokke. Nie dat sy nie hier sal kan leef nie, want sy het immers nie in weelde grootgeword nie. Dit is maar eers vandat sy so 'n goeie salaris verdien dat sy haar blyplek na haar smaak kon inrig. 
 
   Sonder om haar aan hom te steur, stap sy deur die res van die huis. In een slaapkamer vind sy nog 'n paar kartondose waarvan die inhoud nie eens uitgepak is nie. Nog 'n slaapkamer is leeg en die deur is toegetrek. Die hoofslaapkamer is blykbaar die enigste kamer wat ordentlik gemeubileer is. Die badkamer is beknop met 'n wit bad wat al beter dae geken het en dringend 'n skoonmaak nodig het. Die handewasbak skreeu net so om hulp. Die badkamerkassie se spieël blyk die enigste ekstra spieël in die hele huis te wees, en selfs dit is vol vlekke. 
 
   Daar is geen ingeboude kaste in die slaapkamers nie. In die gang is wel twee. In die kombuis vind sy darem twee kaste en onder die skottelgoedwasbak is daar ook 'n kas. Daar staan 'n klein yskassie en 'n stoof waarvan sommige knoppe afwesig is. Die stoof kort duidelik ook 'n skoonmaak en asof gehipnotiseerd stap Ijani soontoe. Sy skakel al die plate aan en is nie eens verbaas toe sy ontdek dat net twee van die plate funksioneer nie. Die oond kan sy ook nie aanskakel nie, want beide sy knoppe makeer. Sy skakel alles weer af en toe sy omdraai, staan Otto agter haar in die kombuis met een van die dose wat agter op die bakkie was. 
 
   "Hierdie is kruideniersware en kombuisbenodigdhede wat ek gekoop het sodat jy nie vir my kan sê hier was niks om van kos te maak of om mee skoon te maak nie," is al wat hy toonloos sê voordat hy die doos neersit en omdraai om die res van die goed te gaan haal. 
 
   Sy staan nog presies waar hy haar gelaat het toe hy terugkeer met die volgende doos goed. Hy kyk fronsend na haar. 
 
   “Jy verwag seker nie ek moet die goed uitpak nie, of hoe? Jy kan gerus daardie goed wat jy gekoop het maar solank in die een leë slaapkamer op die grond neersit en hierdie dose se goed begin uitpak. Jy kan later jou goed uitwas en stryk en dan vir jou 'n plekkie in die gangkas kry om dit in te pak wanneer ek by die werk is. Nou moet hierdie goed eers in die kombuiskaste en yskas gepak word," sê hy, draai weer eens om en stap uit. 
 
   Vir Ijani klink sy woorde meteens soos 'n bevel, en sy is nie so seker of sy daarvan hou nie. Nog altyd het sy dinge gedoen soos sy wou, en niemand was ooit werklik haar baas nie. Selfs by haar werk het hulle haar haar gang laat gaan, want hulle het geweet dat die manier waarop sy te werk gaan, altyd die beste resultate behaal. En hier is sy nou skielik in 'n situasie waar sy na die opdragte van feitlik 'n vreemdeling luister en boonop verplig voel om positief daarop te reageer, want sy voel sy is dit aan hom verskuldig. 
 
   Gedwee gaan sit sy haar skamele paar goedjies op die vloer van die een leë slaapkamer neer voordat sy die eerste doos oopmaak en die kruideniersware in die kaste begin pak. Sy kan verstaan waarom hy die goed alles op Bela-Bela al gekoop het, want sy kan nie dink dat al hierdie tipe goed in die algemene handelaarswinkel by die ingang van die dorpie aangehou sal word nie. Seer sekerlik sal die goed by die groot supermark ook goedkoper wees as by hierdie afgeleë winkel. 
 
   Soos die dag se ure aanstap, besef Ijani dat daardie wêrelddeel se klimaat heelwat anders is as dit waaraan sy gewoond is. AI skyn die son nie helder nie, is dit steeds bedompig en warm sodat sy kort-kort sweetstraaltjies van haar gesig en nek moet afvee. Die kartondose se inhoud het sy alles uitgepak in die kaste. Sy merk verbaas dat daar meer as genoeg kosvoorrade en skoonmaakmiddels is, en wonder hoe hy soveel goed kon koop as dit dan finansieël so power gaan soos hy te kenne gegee het. Tog laat sy nie toe dat hierdie gedagte lank by haar spook nie. Sy stap na die een kamer toe waar daar nog dose vol goed staan. Van nuuskierigheid begin sy in die dose rondvroetel. 
 
   Die meeste van die onuitgepakte goed is nog breekgoed en kombuisware, maar dan ontdek sy ook twee dose wat net beddegoed bevat. Sy kry drie duvets en dadelik dink sy daaraan dat sy vir haar daarmee 'n vloerbed gaan maak in die ander leë kamer waar sy haar inkopiesakke neergesit het. Sy het reeds gesien dat daar heelwat lakens, kussingslope en nog twee ekstra kussings is, dus sal sy liefs in daardie kamer slaap as in die sitkamer op die bank, want dan sal sy darem voel sy het 'n mate van privaatheid. 
 
   Vaagweg wonder sy wat Otto in die motorhuis besig is om te doen. Sy hoor hom daar werskaf. 
 
   Sy neem die besem en gaan vee die leë vertrek skoon uit voordat sy vir haar in die een hoek 'n vloerbed maak. Gelukkig kampeer sy graag, en het sy nog nooit 'n probleem daarmee gehad om op die grond vir haar nes te skop nie. Net, hierdie bed gaan veel sagter wees as die grond, want die drie duvets op mekaar vorm 'n heel sagte matras. 
 
   Daarna pak sy haar inkopiesakke uit, besluit om sommer dadelik die nuwe kledingstukkies uit te was en nog voor vanaand te stryk. Sy weet sommer dit sal droog word, want die lug buite is uiters warm. Toe sy daarmee klaar is, stap sy doelbewus na Otto se kamer toe en gaan staan in die deur am dit te bekyk. Daar staan 'n gerieflike dubbelbed, met bedkassies met lampies op, klerekaste en 'n spieëlkas. 
 
   'n Siniese glimlaggie bereik haar mondhoeke. Die mansmens kan hier in gerief sy nagte deurbring, maar hy gee nie ‘n snars om hoe sy oor die weg moet kom nie. Maar dan onthou sy dat sy die verleë een is, die een wat besig is om weg te kruip, en dat hy haar eintlik 'n guns doen deur haar hier weg te steek. 
 
   Tog speel daar 'n ondeunde trek in haar blou kykers toe sy vasbeslote een van die bedlampies gaan ontkoppel om na haar slaapplekkie toe te neem. Sy druk die kragprop in die muur naby die plek waar sy vir haar bed gemaak het, skakel die liggie aan en glimlag tevrede toe sy sien dat dit werk. Hy sal nie eens die een ou bedliggie mis nie, dink sy toe sy kombuis toe stap. 
 
   Op haar armhorlosie sien sy dat dit al redelik laat is. Skielik kom sy agter dat haar maag nogal dun voel en sy onthou dat sy die hele dag nag niks geëet het nie. Nouja, sy is die vent se huishoudster, so sy beter maar kyk wat sy vir aandete kan voorberei, dink sy en maak die kasdeure oop. 'n Rukkie later water haar mond toe die kosgeure die kombuis begin vul. Sy kan amper nie wag dat die kos moet gaar word nie. 
 
   Sy hoor Otto by die voordeur inkom, maar hy kom nie direk kombuis toe nie. Hy vroetel iewers in die huis rond en daarna hoor sy hoe die televisiestel in die sitkamer aangeskakel word. Toe die kos klaar is, skep sy vir haar kos in en los die res net so op die stoof. Daar is geen tafel om te dek nie, dus moet hy maar vir homself kom kos skep, dink sy ongeërg toe sy met haar bord sitkamer toe stap waar die enigste sitplek beskikbaar is. Sy gaan sit op die verste sitkamerstoel van hom af met haar bord op haar skoot voordat sy direk na hom toe kyk. 
 
   "Die kos is gereed, jy kan maar vir jou gaan inskep. Ek sou dit gedoen het, maar ek weet nie hoeveel jy wil hê en van wat jy nie wil hê nie. Ek kon dit ook nie uitskep en tafel dek nie, want hier is nie 'n tafel nie, so ek glo jy sal nie omgee om vir jouself te gaan inskep nie," probeer sy verskoning maak vir die feit dat sy reeds met haar kos op haar skoot sit terwyl hy nog nie syne het nie. 
 
   Otto kyk haar 'n rukkie in stilte aan, besef half teësinnig dat die meisie wraggies mooi is soos sy daar sit met haar kos op haar skoot en die duidelike tekens van sweet op haar gesig wat haar blonde kuifie op haar voorkop vasplak. Hy moet sê dat daardie kort, blonde kapsel haar amper beter pas as die lang bos ligbruin hare waarmee hy haar leer ken het. Ook het hy nie verwag dat sy sommer die eerste dag al sou kos voorberei nie, maar dan onthou hy dat sy en hy vandag nog nie 'n krieseltjie kos gehad het nie. Geen wonder dat die heerlike geure van haar kos sy mond netnou so laat water het nie. Hy wil nie eens dink hoe honger sy dalk moet wees nie. 
 
   "Dankie, ek sal vir my gaan inskep. Dit is regtig darem nou nie nodig dat jy my bedien ook nie. Net solank die kos gemaak is, sal ek heeltemal tevrede wees," is egter al wat hy sê toe hy opstaan en kombuis toe stap. 
 
   Otto is aangenaam verras met die kos wat sy gemaak het en gaan skep selfs vir 'n tweede keer. Hy het nou regtig nie gedink daardie paar fyn stadsjapiehandjies kan sulke lekker boerekos voorberei nie. Dit wys jou net hoe kan mens jou met iemand se voorkoms misgis, grinnik hy innerlik.
 
   "Dankie, Ijani, die kos was regtig lekker. As jy my nou sal verskoon, ek wil graag gaan stort en gaan slaap. Hier is nie 'n stortbad in die huis nie, maar wel in een van die buitevertrekke, so ek gaan sommer daar stort. Jy is welkom om die badkamer dus te gebruik. Kyk maar daar in die gangkas vir jou 'n skoon handdoek," sê hy nadat hy sy bord in die kombuis gaan neersit het. 
 
   "Dankie ... " prewel Ijani agter hom. 
 
   Sy gaan haal haar klere van die draad af en voel dat alles net soos sy verwag het, droog geword het. Sy besluit om dit die volgende dag te stryk en hou net vir haar 'n oorgroot T-hemp en onderklere uit om later aan te trek wanneer sy klaar gebad het. 
 
   Asof sy dit al jare lank doen, staan Ijani 'n rukkie later die skottelgoed en was en afdroog. Van die oorskietkos skep sy in 'n bakkie en sit dit op die kombuiskassie neer. Hy het nie vir haar gesê om vir hom kos in te pak werk toe nie, maar sy bêre dit maar ingeval hy dalk tog verwag sy moet dit ook vir hom doen. Daarna gaan maak sy die bad skoon, tap water in, sluit die badkamerdeur en gaan strek haar lankuit in die bad om te probeer ontspan. 
 
   Sy sluit haar oë en vind meteens dat die afgelope twee dae se gebeure soos 'n rolprent voor haar oë afspeel. Sy kan die skielike giggel wat oor haar lippe bars, nie keer nie. Feitlik oombliklik besef sy dat daar 'n mate van histerie in daardie giggel is, want noudat sy vir die eerste keer werklik tot stilstand kom en probeer ontspan, besef sy in watse penarie sy haar bevind. Wat nou van haar werk? Sy sal met haar werkgewers in verbinding moet kom, maar aan die ander kant, indien daar na haar gesoek gaan word in verband met dokter Ian se dood, kan sy dit nie waag nie. 
 
   Ijani Iê bewegingloos in die water. wat staan haar te doen? Moet sy maar net doodstil bly en sodoende haar werk verloor? Wat van haar woonstel, en al haar meubels en klere en goed daarin? Haar vriende en suster? Kan sy nie ten minste maar net vir haar suster laat weet waar sy is nie? Sy besef deeglik dat haar woonstel seker binnekort deur die polisie dopgehou sal word. 
 
   Dit is hierdie vrae wat haar teister terwyl sy veronderstel is om te Iê en ontspan in die badwater. Einde ten laaste besluit sy maar uit moedeloosheid dat dit die heel beste sal wees as sy liefs vir niemand laat weet waar sy is nie. Dinge het 'n manier om uit te lek, en sy weet sy kan dit nie op hierdie stadium bekostig dat enigiemand weet waar sy haar bevind nie. 
 
   Sy klim uit die bad, droog haar af en gooi die groot T-hemp oor. In die kamer steek sy verbaas vas. In die een hoek staan 'n rakkas wat nie vroeër daar was nie. Dit lyk amper soos 'n boekrak waarvan die rakke 'n bietjie verbreed is, en skielik weet Ijani wat Otto die namiddag in die motorhuis gedoen het. 'n Skewe glimlaggie pluk aan haar een mondhoek toe sy besef dat hy tog nie heeltemal so hard en amper gevoelloos is soos wat hy probeer voorgee nie. Hy het tog daaraan gedink dat sy darem seker ook iets sal wil hê om haar goed in te pak en nie noodwendig haar privaat goedjies by syne in die gangkas of elders sal wil pak nie. 
 
   Sy draai om en stap by haar kamerdeur uit, net om te sien hoe sy kamerlig afgeskakel word. Sy stap tot in sy kamerdeur en huiwer daar. 
 
   "Otto, ek wil net dankie sê vir die kas wat jy in my kamer kom neersit het. Ek kan dit gebruik, hoor. En ek verkies om daar te slaap op die vloerbed wat ek gemaak het in plaas van die bank in die sitkamer. Ek hoop nie jy gee om nie. En, o ja, ek het vir jou van die oorskietkos in 'n bakkie gesit ingeval jy dit môre wil saamneem werk toe. Nag, Otto." 
 
   Otto kyk na die vrouefiguur in sy kamerdeur met die ganglig agter haar. Hy sien haar byna perfekte bene onder die oorhangjurk uitsteek en dit is of hy weer vir Petra ook so sien staan. Hy voel hoe bitterheid in hom opstoot, maar besef dat hy dit nie op hierdie meisie kan uithaal nie. 
 
   "Dankie vir die kos. Nag, Ijani," antwoord hy half kortaf.
 
    
 
   Hoofstuk 4
 
   Lank nadat Ijani uit sy kamerdeur padgegee het, Iê Otto nog die donker en instaar. Hy het sommer gou gesien dat die meisie een van die bedlampies geneem het en aanvanklik wou hy dit uit pure frustrasie en koppigheid gaan terugvat het, maar die menslikheid in hom het oorwin. Hy kan haar ten minste 'n bedlampie gun terwyl sy op die vloer moet slaap en hy heel gerieflik op 'n bed. Toe hierdie gedagte hom skielik laat skuldig voel, klap hy vererg sy tong, draai om en sluit sy oë om te probeer slaap. 
 
   Iewers gedurende die nag hoor hy haar in die gang afbeweeg en hy hoor hoe die kombuislig aangeskakel word. Sonder dat hy daaroor dink, swaai hy sy voete van die bed af, stap tot in die gang en gaan staan in die kombuisdeur. Sy is besig om vir haar 'n glas melk warm te maak en meteens weet hy dat sy nie kan slaap nie. Sou dit die ongemak van die vloerbed wees, of die dinge wat die afgelope tyd met haar gebeur het? 
 
   "Ijani ... kan jy nie slaap nie?" vra hy, sien hoe sy ruk van die skrik en met wydgerekte oë na hom kyk. "Ekskuus, ek wou jou nie laat skrik het nie," voeg hy by. 
 
   "Ek sukkel om aan die slaap te raak, ja. Maar moet jou nie daaroor bekommer nie, want ek is maar altyd so die eerste nag of wat in 'n vreemde plek," antwoord sy. 
 
   Ijani kyk na sy fors liggaam in die kortbroek, die swart kuif wat wanordelik oor sy voorkop Iê en 'n ligte, aangename rillinkie trek deur haar liggaam by die aanskoue van soveel manlikheid. Dan vind sy sy donker oë broeiend op haar gerig en sy draai selfbewus weg en bepaal haar aandag by die melk op die stoof. 
 
   Otto voel weer skuldig omdat hy so moedswillig is om haar op die grond te laat slaap terwyl hy op die bed slaap. Hy ken homself nie so nie. Hy sou voorheen nooit toegelaat het dat enige vrou in sy teenwoordigheid sulke ongerief moet verduur terwyl hy dit kon verhoed het nie. Tog weet hy hoekom hy dit aanvanklik gedoen het. Hy wou geensins teenoor homself erken dat hierdie meisie dit gaan regkry om enige skuldgevoelens by hom wakker te maak nie.
 
   "Ijani, gaan slaap jy in my bed. Ek sal op die bank gaan slaap," bied hy aan, en skielik voel hy soveel beter nadat hy die woorde oor sy lippe kon kry.
 
   "O nee, dit kan ek nie doen nie. Dit is jou huis en bed, en ek is maar net 'n verstekeling hier. Ek sal wel aan die slaap raak op die vloerbed. Glo my, dit is werklik nie hard en ongerieflik nie. Ek is maar net in 'n vreemde omgewing en ek het baie dinge in my gedagtes wat my pla, daarom kan ek nie slaap nie," keer sy vinnig.
 
   "Nogtans, ek gaan daarop aandring dat jy op my bed gaan slaap en ek op die bank. Ek het al dikwels op die bank geslaap wanneer ek sommer so voor die televisiestel aan die slaap raak en ek is eerlik wanneer ek sê dat ek nog nooit ongerieflik op die bank geslaap het nie. En ek wil nie nog teëpratery hoor nie," sê hy, draai om en gaan haal vir hom beddegoed.
 
   Ijani drink haar melk en wonder wat die rede vir Otto se genaakbaarheid is. Sy is egter so moeg van al die rondrol en die kankerende gedagtes oor haar toekoms dat sy besluit om nie verder te argumenteer nie. Sy sit die leë glas in die wasbak neer, stap na sy slaapkamer toe en op die ingewing van die oomblik sluit sy die deur voordat sy gaan inkruip onder die laken op sy bed. Sy nestel haar kop in die kussing in tot sy gerieflik Iê en nie lank daarna nie voel sy hoe die slaap besig is om haar te bekruip. Haar laaste gedagte is dat die vloerbed dalk tog maar bietjie ongemaklik  was.
 
   Hoe laat Otto die oggend opgestaan en gery het, weet Ijani nie, want toe sy eindelik haar oë oopmaak, skyn die son helder by die kamervenster in. Sy spring half geskok uit die bed en draf uit in die gang. Sy sien dat sy beddegoed op 'n hopie op die bank Iê en dat daar geen teken van hom is nie. Op die kassie in die kombuis is net 'n paar woorde op 'n stukkie papier gekrabbel om te sê dat hy weg is werk toe, verder niks nie. 
 
   Sy sien dat dit al halfnege is en weet dat sy skandelik verslaap het. Dan trek sy haar skouers ongeërg op. Sy is mos nie hier aan tyd gebonde nie. Daar is oorgenoeg tyd oor voordat hy namiddag huis toe kom. Glimlaggend trek sy aan toe sy daaraan dink dat sy sowaar hier amper nie eens 'n horlosie nodig het nie. 
 
   Omdat sy vroegoggend al die hitte van die dag in die lug voel, trek sy 'n wit kortbroekie en groen bloes aan voordat sy vir haar gaan koffie maak en 'n stukkie roosterbrood daarmee saam eet. Daarna gaan maak sy die bed netjies op en vou die ander beddegoed op voordat sy dit in die gangkas plaas. 
 
   Ijani neem die besem, vee die hele huis uit en besluit dan om die wasgoed te was wat in die wasgoedmandjie in die badkamer Iê. Dit is alles Otto se goed, behalwe haar klere wat sy gister aangehad het. Hierdie takie hou haar 'n rukkie lank besig, want sy is nie gewoond daaraan om klere met die hand te was nie. In die proses breek sy twee van haar vingernaels af toe sy van Otto se denimbroeke was. Eers kyk sy teleurgesteld na die twee gebreekte naels. Toe besluit sy op die ingewing van die oomblik om die res van haar naels ook kort te sny. Sy het op die spieëlkas 'n naelknipper sien Iê. Binne enkele oomblikke is al haar naels kort afgesny. Eers daarna gaan hang sy die wasgoed op die draad en keer terug huis toe. 
 
   Sy skil groente en haal vleis uit die vriesgedeelte van die yskassie om later die namiddag kos voor te berei. Dan stap sy by die voordeur uit, bekyk die blombeddings wat so verwaarloos daar uitsien en besluit om elke dag een bedding skoon te maak. Miskien kan sy daarna iets plant sodat die werf darem bietjie beter lyk.
 
   Sy is besig om op haar knieë by die eerste bedding te sit en gras uittrek, toe sy 'n sagte kuggie 'n entjie van haar af hoor. Sy kyk op, sien die twee bejaarde mense na haar toe aangestap kom en kom orent. Die man steek eerste sy hand uit. 
 
   "Ek is oom Lardus Langeveldt en hierdie is my vroutjie Joan. Ons het nog net so dan en wan 'n man hier by die huis gesien en maar aangeneem julle is nog besig om in te trek. Noudat ons jou hier sien, aanvaar ons dat die trekkery agter die rug is en ons wil graag kom kennis maak en julle welkom heet op Rooiberg," praat hy vriendelik en skud haar hand.
 
   "Ek is Ijani Mey ... Malan. Aangename kennis," antwoord Ijani en voel hoe 'n blos haar wange vlek toe sy amper haar eie van aan hulle verstrek. Indien Otto homself later aan hulle sou voorstel, sou dit nogal die wenkbroue by hierdie ouer mense laat lig het! 
 
   "Bly te kenne, Ijani. Jy moet gerus praat as daar iets is wat ons vir jou kan doen. En mens, is dit nodig dat jy self hierdie onkruid moet uittrek? Kan ons nie vir jou 'n helper stuur om dit te doen nie?" vra die ouer vrou. 
 
   Ijani besef onmiddellik dat 'n helper gou 'n reuse verskil sal maak, maar dat sy nie geld het om hom te betaal nie en daarom kan sy nie die aangebode hulp aanvaar nie. 
 
   "Wel, tannie Joan, aanvanklik sal ek maar eers self hier moet werskaf, want ek het nie nou geld om 'n tuinhulp te betaal nie," besluit sy om liefs in hierdie geval oop kaarte te speel. 
 
   "Siestog, kindjie, maar dan wil ek hê julle moet dit as 'n verwelkomingsgeskenk beskou as ons tuinhulp die heel eerste keer julle blombeddings vir julle netjies skoonmaak en ook die gras vir julle sny. Kan ek hom sommer nou oorstuur hierheen? Ek het juis nie vandag vir hom baie werk nie," bied Lardus aan. 
 
   Soveel gasvryheid en vriendelikheid is vir Ijani onbekend en sy voel 'n toegeneentheid jeens die twee bejaarde mense wat sy laas nog teenoor haar oorlede ouers ervaar het. Sy slaan haar hande opgewonde saam. 
 
   "Maar dit sal wonderlik wees, Oom en Tante. In die begin sal ons maar noustrop trek hier en ons moet maar met die minimum goedjies hier klaarkom. Ek sal maar later blomsaadjies en plantjies kry om hier te plant, maar as alles net eers mooi skoon is, sal dit al baie help." 
 
   Joan Langeveldt kyk met deernis na die blondekopvroutjie voor haar en kry 'n sagte plekkie in haar hart teenoor die fyn mensie. 
 
   "Ek sê jou wat, Ijani. Wanneer Jaap, dit is ons tuinhulp, eers alles hier mooi skoongemaak het, kom haal ek jou en dan kyk jy in ons tuin van watter plante jy alles steggies wil hê om te plant. Sodoende spaar jy voorlopig die onkoste van saad en plante koop. Dit sal nou wel 'n rukkie langer neem om te groei en mooi te lyk, maar op die ou end gaan jy tog daardeur wen en gaan dit net so mooi lyk. En daar het 'n horde kosmosplantjies in my tuin opgeslaan waarvan Jaap sommer vir jou 'n hele bedding vol kan plant," bied Joan hartlik aan. “Jy kan my maar glo, hoor, want baie van ons eie tuin se struike is gekweek van steggies wat ons aanvanklik by die bure gekry het. Ons help mekaar maar so," vervolg sy glimlaggend. 
 
   "Sjoe, ek is nie juis 'n tuinier nie, maar dit klink alles vir my asof dit kan werk, Tannie." 
 
   "En ek sien julle koejawelbome en daardie vyeboom kort so bietjie snoeiwerk ook. Daar is ek nou weer die ekspert en ek sal met graagte vir jou die ou joppie doen, hoor," lag Lardus. 
 
   "Baie dankie, Oom, Tante, julle het regtig vanoggend gekom asof julle gestuur is. Ek het juis netnou daar in die huis gestaan en wonder oor die tuin en skielik kom maak julle alles so maklik vir my," sê Ijani aangedaan. 
 
   "Nou toe, Lardus, gaan haal bietjie daar vir Jaap dat hy kan kom inspring hier. Ijani, ek neem aan julle het seker nie juis tuingereedskap nie, of hoe? Ag, dit maak ook nie saak nie, Jaap kan sommer ons vurk, graaf en hark gebruik. Laat hy ook sommer die grassnyer saambring, ou man. Ek en Ijani gaan nou eers vir ons bietjie koffie maak in haar huis en wanneer jy vir Jaap aan die werk gesit het, kan jy kom saamdrink, of hoe, Ijani?" vra Joan. 
 
   "Dit is maar reg so, tannie Joan. Tannie-hulle moet maar net nie kyk hoe skamel ons plekkie daar uitsien nie, maar dit sal later met ons beter gaan," maak Ijani by voorbaat verskoning. 
 
   "Ag, kind, ons verstaan mos. Ons was ook eens jonk en moes van voor af begin. Ek loop nou eers om vir Jaap en die gereedskap te gaan haal. Gaan maak julle maar solank die koffie," sê Lardus en stap dan weer by die erf uit. 
 
   "Lardus, bring een blik beskuit saam van die varses wat ek gister gebak her. Dit is in elk geval hopeloos te veel vir net ons twee oues en dan kan Ijani sommer proe hoe my beskuit smaak." Joan glimlag en knipoog skelmpies vir Lardus. Sy weet dat hy sal begryp waarom sy vra dat hy die beskuit moet saambring. Hoe goed onthou sy nie nog die eerste blik beskuit en koekies wat sy op hulle tweede dag hier op Rooiberg van haar buurvrou gekry het nie. Nie dat sy, Joan, nie kon beskuit bak nie, maar soos dit nou maar eenmaal is, is alles mos deurmekaar met so 'n trekkery! 
 
    
 
   Sowat 'n uur later is Jaap kliphard besig om gras te sny en die rande mooi netjies met 'n graaf gelyk te steek, terwyl Ijani en haar twee nuutgevonde bejaarde vriende reeds hulle tweede koppie koffie op die stoep geniet. Hulle het dadelik gesien dat daar net sitkamerbanke en stoele in die huis is en asof vanselfsprekend het Jaap en Lardus drie van Lardus-hulle se tuinstoele gebring om op Ijani-hulle se toegegaasde stoep neer te sit. Toe Ijani besef dat hulle die stoele vir hulle skenk, het sy hoogs ontsteld geprotesteer, want sy weet nie wat Otto se reaksie hierop sal wees nie, maar die oumense wou niks weet nie. Hulle sê dat hulle twee tuinstelle het en dat die een stel heeltemal oorbodig is. Net daar en dan het hy vir Jaap gevra om sommer die ander stoel met die tafeltjie wat daarby hoort ook te bring.
 
   Toe dit tyd word vir middagete, stap die twee oumense huis toe en Ijani loop saam tot by die hek. "Ai, Tannie, ek weet tog nie hoe om dankie te sê nie en ek hoop nie Otto gaan ontevrede wees omdat ek julle hulp en ook die tuinstel aanvaar het nie." 
 
   "Ag bog, kind. Stuur hom net na my toe as hy met jou daaroor sukkel, hoor! Ek weet darem nog hoe om met 'n balhorige jongman se sake te werk," grinnik Joan stout. 
 
   "Ek sal so maak, Tannie, en as Otto te veel met Tannie sukkel, moet tannie Joan maar oom Lardus se hulp inroep," skerts Ijani nou terug. 
 
   “Weer eens dankie, tannie Joan. Ek gaan nou maar vroegerig begin om die aandkos op die stoof te kry. Dit is Otto se eerste dag by die werk en ek weet nog nie presies hoe laat hy tuis sal wees nie. Maar ek glo hy sal honger wees wanneer hy hier kom en dan wil ek hom nie vir sy kos laat wag nie. Eendag wanneer ons twee albei tyd het, moet Tannie my daardie beskuit leer bak, want dit was nou regtig heerlik." 
 
   "Dit is ‘n baie maklike resep en ek sal jou met graagte wys. Ek en die oom het opgelet dat daar bietjie werk nodig is aan julle stoof, maar jy ken nog nie my Lardus nie. Hy glo nog daaraan dat 'n boer 'n plan maak en ek weet sommer hy sal daardie stoof vir jou een-twee-drie aan die gang kry, knoppe, oond en al en dan sal jy hom behoorlik kan gebruik, hoor." 
 
    "Dankie, tannie Joan. Ek sal later so diep in die skuld by julle wees dat ek nie sal weet hoe om te vergoed nie. Tot siens nou eers, hoor," groet Ijani en stap terug na haar en Otto se woonplek toe. 
 
   Dit is met veel ligter tred dat sy die huis ingaan en sommer dadelik met die kosvoorbereiding begin. Gelukkig is sy nogal lief vir koskook en weet sy dat Otto darem nie sal kan fout vind met haar kos nie. Sy het egter nog nooit gebak nie en sien nogal uit daarna om by Joan te leer. 
 
   Sy is reeds halfpad met die kos toe sy 'n telefoon hoor lui. Sy besef dadelik dat die gelui iewers in die huis self is en verbaas stap sy op die geluid af. Die telefoon staan eenkant op die spieëlkas in Otto se kamer. Vreemd dat sy dit nie gister daar raakgesien het nie, dink sy terwyl sy nader stap om die gehoorstuk op te tel. 
 
   "Goeiemiddag, Ijani wat praat," antwoord sy oomblikke later. 
 
   'n Stilte begroet haar. "Hallo, kan ek dalk help?" vra Ijani weer en 'n angsgevoel skop in haar nes net by die gedagte dat dit dalk reeds iemand kan wees wat weet waar sy haar bevind. Vir wat het sy haar naam genoem, dink sy vies vir haarself.
 
   "Hoe het jy gesê is jou naam?" vra 'n verbaasde vrouestem. 
 
   Ijani sug van verligting. Sy sal in die toekoms nie weer sommer haar naam sê as sy die telefoon moet antwoord nie, besluit sy.
 
   "My naam is Ijani. En met wie praat ek nou?" vra sy nou rustiger.
 
   "Wat maak jy in Otto se huis?" vra die vrou en ignoreer Ijani se vraag. 
 
   "Ek woon hier. Ek is ... e ... Otto se vrou ..." kom die woorde waaraan Ijani nog nie gewoond is nie. 
 
   "Sy vrou…! En van wanneer af is Otto weer getroud?" vra die stem nou skril. 
 
   "Ons is gister getroud. Mag ek nou weet met wie ek praat?" vra Ijani weer toe sy haar so stadigaan vir die vreemdeling begin vererg wat die een vraag na die ander na haar uitskiet sonder om haar te antwoord. 
 
   "Ek is Petra Malan, Otto se vorige vrou. Waar is Otto? Ek wil nou dadelik met hom praat!" eis die vrou. 
 
   "Ek is bevrees jy kan nie nou met hom praat nie, hy is nie beskikbaar nie," antwoord Ijani moedswillig dubbelsinnig omdat sy nie hou van die bevelende trant van die vrou se stem nie. 
 
   "Luister, Jannie, of wat jou naam ook al is, gaan roep nou dadelik vir Otto. Hy beter met my praat of ek kom sien hom persoonlik!" bars die vrou weer uit. 
 
   "Wel, ek kan nie, Mevrou, want Otto is by sy nuwe werk en ek het ook nie 'n telefoonnommer waar jy hom kan bereik nie. En my naam is Ijani, nie Jannie nie!" 
 
   "Nou luister hier, skryf neer my nuwe telefoonnommer en vra dat Otto my dadelik bel wanneer hy tuis kom," sê die Petra ontevrede en rammel haar telefoonnommer af. 
 
   Ijani krabbel dit neer op die skryfblok wat langs die telefoon Iê. Kort daarna word die verbinding verbreek en stap Ijani diep ingedagte terug kombuis toe. 
 
   Sy het verstaan Otto is geskei en hy het taamlik bitter geklink oor sy skeisaak. Nou wonder sy wat wil sy eks van hom hê. Nie dat dit nou juis iets met haar, Ijani, te doen het nie, maar as die vrou hier wil kom inmeng, kan dit dalk net gebeur dat haar maskerade oopgevlek word en dit wil sy nie hê nie. 
 
   Sy is nog besig met haar kommergedagtes, toe kom Lardus aanklop om te sê dat hy nou gou die twee bome vir haar gaan snoei. Terselfdertyd oorhandig hy die koerant aan haar en sê dat hy dit klaar gelees het en sy kan dit maar vanaand vir haar man gee om te lees. Haar oë is vasgenael op haar foto wat lewensgroot op die voorblad pryk en sy kan amper nie wag dat Lardus moet loop sodat sy die berig kan lees nie. 
 
   Sy trek haar asem diep en verwonderd in toe sy lees van die dokter wat in haar woonstel aangerand is, maar dat hy nie dood is nie. Hy het die polisie alles vertel wat gebeur het en daar word landwyd na Raymond gesoek. Daar word ook melding gemaak van die feit dat Ijani verdwyn het en van haar uitgebrande motorwrak wat hulle gevind het en ook dat daar geen teken van 'n uitgebrande lyk in die motor gevind was nie. Die vermoede is dat sy miskien uitgeval en in die diep rivierstroom naby die wrak beland het, maar die duikers het tot op hierdie stadium ook nog niks gevind nie. Maar wat haar oë laat rek, is toe sy lees dat Raymond ook op die aanklag van bedrog gesoek word. 
 
   "Dankie, Vader ... dankie dat Dokkie nie dood is nie," fluister sy skor, maar besef steeds dat sy nie nou al sal kan bekend maak waar sy is nie ... nie voordat die polisie Raymond gevind het nie, want sy weet hy sal nie rus voordat hy haar gekry het nie. 
 
   Ijani sug van verligting. Daar is darem die skrale hoop dat hulle later sal ophou soek indien hulle vermoed dat sy verdrink en weggespoel het. Sy was nie eens bewus daarvan dat daar aan die onderkant van die skuinste 'n diep rivier vloei nie, want dit was donker toe sy teen die skuinste net onderkant die wal weggekruip het. Sy sal egter dadelik haar familie moet laat weet dat sy nie dood is nie en ook sommer met haar werk in verbinding tree. 
 
   Dit doen sy dadelik en versoek haar familie asook haar werkgewer om asseblief teenoor niemand te noem dat sy wel leef nie. Hulle verstaan nadat sy vir hulle verduidelik het wat haar rede is en sy sit dankbaar die foon neer. 
 
   Teen die tyd dat Ijani die kos gaar het, is Lardus en sy tuinhulp ook reeds weg. Net toe hoor sy die dreuning van 'n bakkie en sy sien hoe Otto by die hek van die erf indraai. Sonder dat sy enige beheer daaroor het, gloei sy van trots en speel daar 'n selftevrede glimlaggie om haar mondhoeke omdat sy aanvaar dat Otto verras en dankbaar gaan wees oor die radikale verandering wat die tuin reeds ondergaan het. Sy hou hom dop terwyl hy uit die bakkie klim en sien hoe sy oë om hom ronddwaal voordat hy na haar kyk en met stadige treë na haar toe aangestap kom. Verbaas kyk sy na die diep plooie op sy voorkop wat duidelik 'n teken van ontevredenheid is. 
 
   Stadig verdwyn die glimlaggie om Ijani se mondhoeke en die trots verander geleidelik in 'n onsekere, effens bang gevoel. Hoe nader Otto kom, hoe meer sien sy dat hy geensins dankbaar lyk nie. Inteendeel, in sy diep bruin oë word die absolute teenoorgestelde daarvan uitgespel. 
 
   "Middag, Otto. Hoe was die eerste dag by die werk?" vra sy vinnig voordat hy enigiets kan sê. 
 
   "Middag, Ijani. Luister, ek het jou nie hierheen gebring om my tuinhulp te wees nie ... jy is hier om my huishulp te wees. Verstaan ons mekaar mooi?" vra hy sonder om haar vraag te antwoord. 
 
    
 
   Hoofstuk 5
 
   Ijani kyk Otto 'n rukkie lank verstom aan en dan verstaan sy wat hy bedoel. Hy reken dat dit sy self is wat al die tuinwerk gedoen het en 'n sug van verligting ontsnap oor haar lippe toe sy haar kop skud en glimlag.
 
   "Dit was nie ek wat dit gedoen het nie, Otto. Ons het lieflike buurmense wat aangebied het dat hulle tuinhulp die tuin vir ons kom skoonmaak. En oom Lardus het die bome vir ons gesnoei ook," verduidelik sy dus vinnig. "Hulle sê dit is ons verwelkomingsgeskenk van hulle af," voeg sy by toe hy nie dadelik kommentaar lewer nie. 
 
   Weer eens verbaas sy optrede haar sodat haar glimlag nog 'n keer verdwyn. Sy oë trek op skrefies en 'n onverbiddelike trek verskyn oor sy gelaat.
 
   "Dit is amper nog erger. Ek aanvaar geen aalmoese van mense nie. As ek die tuin wou laat skoonmaak het, kon ek self vir my 'n tuinhulp gehuur het."
 
   Ijani is skielik sommer vies vir haarself. Vir wat staan sy hier soos iemand wat wil ineenkrimp voor die vent! Sy mag wel sy hulp nodig hê en het wel ingestem tot sy voorwaardes om tydelik sy huishoudster te wees, maar sy het geensins nodig am sy norsheid en onredelike houding te verduur sonder om haar sê ook te sê nie, besluit sy. Sy trek haar skouers vierkantig en kyk hom onverskrokke in die oë. 
 
   "Kyk, Otto, jy is nou onredelik. Hierdie mense bedoel dit geensins as aalmoese nie. Hulle is bloot vriendelike, hulpvaardige bure wat ons op hierdie manier welkom heet en wil laat tuis voel. En jy kan maar brom soos jy wil, want tant Joan gaan my nog help om steggies in hierdie blombeddings te plant ook. As ek dan nou vir ses maande hier moet woon, kan ek net sowel die tuin ook na iets laat lyk om te waardeer in plaas daarvan om heeldag in die huis vasgekluister te sit," rammel sy die woorde af. 
 
   Otto gryns. “Jy vergeet blykbaar dat daar na jou gesoek word. Wat gaan gebeur as hierdie mense met wie jy so onverskillig vriende maak, ook die koerante lees en jou herken?" vra hy met opgetrekte wenkbroue. 
 
   "Wel, vir jou inligting, oom Lardus het reeds vandag se koerant gekry en hy het dit sonder enige teken van herkenning aan my kom oorhandig sodat ek dit vir jou kan gee om te lees vanaand indien jy dalk nie 'n koerant gekoop het nie. En weet jy wat? My gesig pryk yslik op die voorblad, maar net my van word genoem ... en dit ken hulle nie," voeg sy by, maar vertel hom nie die besonderhede van die berig nie. Sê nou hy jaag haar weg as hy weet dat die polisie nie meer na haar sal soek in verband met 'n moord nie? 
 
   Otto kyk na die meisie voor hom. Hy wil dit nie werklik erken nie, maar daar is tog 'n soort bewondering in sy wese aan die groei vir die manhaftige manier waarop sy haar dilemma hanteer. Wanneer hy terugdink aan hoe sy hom gesoebat het om haar te help net om onder Raymond Wiese en die polisie se oë uit te kom, kan hy amper nie glo dat dit een en dieselfde meisie is wat nou so fier en amper uitdagend hier voor hom staan nie. 
 
   “Ja toe, moet net nie te gerus raak en dan by my kom kla nie," mompel hy en stap aan huis se kant toe. 
 
   Ijani stap maar gedwee agter hom aan, vieserig omdat hy die Iaaste sê ingekry het, maar dankbaar dat hy darem nie soos 'n barbaar die Langeveldts gaan invIieg het nie. Om die waarheid te sê, eintlik het sy diep in haar binneste geweet hy sou nie iets so onvergeefliks doen nie. Sy het nietemin ook al situasies beleef waar mense in oomblikke van woede dinge doen wat hulle andersins nooit sou gedoen het nie en hy het vir haar op 'n stadium baie briesend gelyk. 
 
   "Ek moet sê, iets ruik baie lekker in hierdie kombuis. Ek hoop dit smaak net so lekker as wat dit ruik," grinnik hy toe sy by hom in die kombuis aansluit. 
 
   Ijani verstom haar oor sy skielike verandering van bui. Hy lyk nou amper vriendelik, dink sy so terloops. 
 
   "Dit sal jy maar self moet proe. Ek het my bes probeer," is egter al wat sy antwoord. 
 
   "Ek wil eers gou gaan stortbad, dan sal ek kom eet, dankie," sê hy. 
 
   Toe Otto 'n ruk later terugkeer, is hy net in 'n kortbroek geklee. Hier en daar kleef nog 'n druppeltjie water aan sy bruingebrande, gespierde bolyf vas en sy swart hare Iê klam en ordeloos op sy voorkop. 
 
   Ijani kyk na sy aantreklike profiel en wonder onwillekeurig vaagweg hoe dit sal voel as daardie gespierde arms jou teen sy breë borskas vasvang. Bloot die gedagte laat haar hart 'n slag mis en daarna is haar polsslag 'n aks vinniger. 
 
   "So ja, nou voel ek baie beter. Kan ons nou maar eet, Ijani? Asseblief?" dring sy stem tot haar deur. 
 
   Ijani ruk innerlik van die skrik, besef waarheen haar gedagtes koers gekry het en voel hoe 'n verraderlike blos besig is om haar wange te vlek. Daarom draai sy vinnig om en begin doenig raak met die kospotte op die stoof en die uithaal van borde vir hulle. Sy weet sy moet seker iets sê, maar op hierdie oomblik vertrou sy nie juis haar stem nie. 
 
   Dan onthou sy weer die oproep wat sy ontvang het en maak hard keelskoon voordat sy praat. 
 
   “Jou vrou het vroeër vandag gebel ... " kom die woorde nogtans effens hees oor haar lippe en sy kyk nie direk na hom nie. Sy hou haar maar doenig met die inskep van die kos. 
 
   Otto frons. Hy wonder of hy haar nou reg gehoor het. Haar stem is skielik hees en onduidelik. 
 
   "My vrou?" vra hy dus en hou haar bewegings dop.
 
   Sy is sowaar 'n aantreklike meisie, besef hy vir die soveelste keer.
 
   “Ja. Sy sê haar naam is Petra. Jy moet haar glo dringend terugskakel. Sy het glad gedreig om jou te kom besoek indien jy haar nie bel nie." 
 
   "Petra is nie meer my vrou nie, of het jy vergeet dat ons twee nou man en vrou is?" hoor sy hom afgemete vra. 
 
   Die toon in sy stem dwing haar om nou om te kyk en sy blik te ontmoet. Sy sien die frons op sy voorkop en sy nougetrekte ooglede. Hy lyk ontevrede en sy is nie seker of dit is omdat sy eks na hom gesoek het en of dit is omdat sy, Ijani, dit laat klink het as of Petra steeds sy vrou is nie. 
 
   "Tog nie regtig nie ... en jy weet dit. Ek het wel vir Petra gesê dat ek en jy nou getroud is. Sy het geskok geklink en dring daarop aan om met jou te praat. Jy moet haar maar liefs bel, voordat sy besluit om hierheen te kom. Dan sal sy mos sien dat dinge tussen ons net voorgee is en dalk begin om twee en twee by mekaar te sit. Ek het nie nou nog nodig dat 'n jaloerse eks my ontmasker nie." 
 
   Otto se bewegings verstil by die aanhoor van haar laaste sin. Jaloers… Petra jaloers! Petra wat nie kon wag om uit sy huis uit pad te gee nadat sy alles gekry het wat sy wou gehad het nie! Nee, dit kan hy tog nie glo nie. En tog ... sê nou maar net Petra het intussen besef dat sy 'n fout gemaak het om hom te verlaat, dat sy hom tog liefhet en dat sy graag na hom toe sal wil terugkeer? 
 
   Hierdie gedagte ontstem Otto meteens. Hy en Ijani het nou wel die tydelike ooreenkoms, maar hy wonder of hy Petra sal kan weier indien sy sal wil terugkom. Die vraag is: Sal Petra verstaan waarom hy sommer so blindelings met Ijani getrou het? Sal sy bereid wees om vir hom te wag - ses maande lank? Durf hy Petra die waarheid vertel en vertrou dat sy nie Ijani se skuilplek sal verraai nie? 
 
   Otto skud sy kop. Genugtig, kyk waar vlieg sy gedagtes rond en dalk is hy heeltemal verkeerd. Dalk het Ijani sommer die woord jaloers gebruik om haar standpunt net duidelik te stel en is die rede vir Petra se oproep glad nie wat hy hom nou hier sit en wysmaak nie! “Waarom sê  jy Petra is jaloers? Wat het jou daardie indruk laat kry?" vra hy reguit terwyl hy haar met opgehoue asem sit en dophou. 
 
   Ijani is geraak deur die intense klank in sy stem. 
 
   Skielik besef sy dat haar antwoord vir hom uiters belangrik is en dat hy tien teen een nog met verlange na Petra in sy hart rondloop. Sy weet dat sy hom nie die versekering kan gee dat Petra jaloers is nie, alhoewel dit vir haar geklink het asof die vrou hoogs ontsteld is omdat Otto so gou weer getroud is. Sy beter maar haar antwoord versigtig formuleer. 
 
   “Wel, dalk het ek my maar net kras uitgedruk, Otto. Ek weet nie of sy jaloers is en of sy sommer net ontevrede oor iets is nie. Sy het net half verbaas geklink toe ek haar meedeel dat ek en jy getroud is." 
 
   Otto voel hoe 'n mate van teleurstelling oor hom daal. Hy weet hy wou gehad het dat Ijani se antwoord vir hom sekerheid gee oor Petra se gevoelens jeens hom, maar hy weet ook dat hy onregverdig teenoor Ijani is, want wat kan mens nou juis uit 'n kort telefoongesprek aflei! 
 
   "Ek sien jy het klaar ingeskep. Dankie, ons kan maar eet. Ek sal haar later vanaand terugbel. Sy kan maar 'n bietjie wag. Ek kan nie sien wat so dringend is nie," probeer Otto ongeërg sê, neem sy bord kos by haar en stap sitkamer toe waar hy met die bord kos op sy skoot gaan sit en wag vir haar. 
 
   Otto sluit sy oë, doen 'n kort gebed en begin dan stilweg sy kos eet. 
 
   Ijani se hande met die mes en vurk hang in die lug. Sy wou begin eet het toe sy besef dat Otto 'n tafelgebed gaan doen. Nou is haar oë verbaas op hom gerig, want dit was eienaardig genoeg die laaste tipe optrede wat sy van hom verwag het. Wys jou net hoe kan mens jou met iemand misgis deur hom of haar bloot op grond van voorkoms te oordeel. Syself is gewoond daaraan om voor ete te bid en kry ineens skaam dat sy sommer wou begin eet sonder om haar oë 'n paar oomblikke te sluit. 
 
   Otto kry die gevoel dat Ijani vir hom sit en kyk, hoor ook nie dat sy eet nie en stadig draai hy sy gesig na haar kant toe. Hy sien die verbasing en ook effense verleentheid oor haar gelaat en sien dat die mes en vurk steeds bokant haar bord kos huiwer. 'n Fyn glimlaggie plooi om sy mondhoeke, want hy begryp ineens waaroor dit gaan. 
 
   "Toe maar, ek is nie so 'n buffel soos wat jy my aanvanklik opgesom het nie. Ek ken ook ordentlike maniere en goeie gewoontes. Jy mag maar eet, die gebed was vir ons albei bedoel," sê hy. 
 
   Sy hoor die tikkie terg in sy stem en begin eet nadat sy 'n "dankie" gemompel het. 
 
   Die ete verloop verder in stilte en dit veroorsaak 'n aangename, warm gevoel in Ijani se binneste toe sy sien met hoeveel smaak Otto sy kos eet. Dit is vir haar duidelik dat hy lanklaas 'n lekker bord tuisgekookte kos geëet het en dat hy daarvan hou. 
 
   "Dankie, Ijani, jou kos was voortreflik. Ek kan sien jy het moeite gedoen om 'n smaaklike ete op te dis en ek waardeer dit," sê hy nadat hy die laaste krieseltjie uit sy bord geskep het. 
 
   "Ek het nie spesiale moeite gedoen nie, dit is maar hoe ek gewone boerekos kook, Otto, maar ek is bly jy hou daarvan. Kan ek dalk vir jou nou 'n koppie koffie maak?" vra Ijani toe sy haar hand uithou na sy leë bord. 
 
   “Jy kan slegs vir my koffie maak as jy ook gaan saamdrink en as ek die skottelgoed kan was." 
 
   Ijani kan 'n vrolike lag nie keer nie. Sy sien al hierdie groot man voor die skottelgoedwasbak! 
 
   "Haai, vir wat lag jy? Ek kan skottelgoed was, hoor!" kom dit ewe verontwaardig van hom. 
 
   “Jy vergeet ek is hier as jou huishoudster. Hoe sal dit nou lyk as jy die skottelgoed was?" proes sy. 
 
   “Ja, toe maar, ek weet. Moet dit nie so invryf nie. Ek het nou nie bedoel jy moet vir my werk soos 'n slavin nie. Kom ons werk saam, dan is alles soveel makliker. As ek elke dag so 'n heerlike bord kos kry, was ek met plesier die skottelgoed!" 
 
   "Goed, maar dan droog ek af en pak weg en daarna kan ons koffie drink," antwoord sy gemoedelik omdat sy verras is oor sy vriendelikheid. "Maar dalk moet ek vir jou 'n voorskoot gee," terg sy. 
 
   Hy kyk net skrams na haar voordat hy met sy taak begin. 
 
   Kort daarna kyk sy verbaas hoe bedrewe hy agter die skottelgoedwasbak is en hoe versigtig sy groot hande die breekgoed hanteer. Sy sien hoe hy na haar kyk, die amper ongeloof op haar gesig lees en dan 'n amper spottende laggie uiter. 
 
   “Ja toe, nie gedink ek kan dit ordentlik doen nie, of hoe?" 
 
   "Nee, ek moet erken, ek het nie. Maar jy kwyt jou beslis goed van jou taak." 
 
   Dit is heelwat later toe sy hulle leë koffiekoppies uitspoel en hy verskoning maak om gou vir Petra te gaan bel voordat sy wil gaan slaap. Sy verseker hom dat hy nie haastig hoef te wees nie, want sy wil nog gaan bad. Hy verdwyn in die kamer en sy neem haar badgoed en gaan tap vir haar water in. 
 
   In die kamer staan Otto weifelend met sy hand op die telefoon. Hy moet Petra maar liewer bel, want hy ken haar goed genoeg om te weet dat as sy wel gedreig het om te kom kuier, sy dit beslis sal doen as hy nie bel nie. As Ijani nie hier was onder hierdie omstandighede nie, sou hy nie omgegee het as Petra gekom het nie, want diep in sy hart weet hy dat hy steeds na haar verlang en hoop dat sy na hom sal terugkeer ten spyte van wat tussen hulle gebeur het. Dit is 'n belaglike hoop en sy het hom diep seergemaak en tog ... tog hunker hy steeds na haar. Otto skud sy kop. Hy kan homself nie verstaan nie. 
 
   Is dit werklik nog liefde wat hy teenoor haar voel? Of is dit bloot 'n verlange na hulle aanvanklike verliefdheid toe hulle getrou het? 
 
   Weer skud hy sy kop, maar hierdie keer om die verwarde gedagtes opsy te skuif, en hy skakel haar nommer.
 
   "Vir wat bel jy nou eers? Of het jou kamstige vrou nou eers my boodskap vir jou gegee?" vra sy sommer omgekrap toe sy hoor dit is hy sonder om hom te groet. 
 
   "Naand, Petra." 
 
   “Ja, naand, Otto. Ek kan nie glo dat jy sommer so oorhaastig met 'n ander vrou gaan staan en trou het nie.” 
 
   ‘n Ander vrou, Petra?" vra hy fronsend. "Moes ek dan vir jou gewag het om weer na my toe terug te kom? Of wat bedoel jy met daardie stelling?" vervolg hy en is verbaas toe hy besef dat hy werklik verontwaardig voel. 
 
   "Otto, jy weet tog dat ek en jy by mekaar hoort. En ek glo jy weet ook dat my internetvriendskappe en verhoudings net tydelike afdwalings was, dat my hart maar nog altyd by jou was. Hoe kon jy my so gou vergeet en jou paadjie saam met iemand anders begin?" verwyt sy. 
 
   Otto gryns effens bitter. Genugtig, is dit wat sy dit noem: tydelike afdwalings? En sy verwag werklik van hom om haar te vergewe en terug te neem asof sy niks gedoen het wat ernstig genoeg was om hulle huwelik op die rotse te laat beland nie! Boonop het haar stelling dit nou duidelik gestel dat sy meer as net een verhouding gehad het, iets waarvan hy voorheen nie seker was nie omdat hy haar net met die een man betrap het. 
 
   Sy frons verdiep. Meteens weet hy dat hy haar nie wil terug hê nie. Nie dat hy haar onmiddellik volkome uit sy hart sal kan verban nie, maar 'n baie groot deel van sy liefde vir haar het gesterf daardie dag in daardie hotelkamer. Hy sal haar nooit weer kan omhels sonder om te dink hoe sy hom bedrieg het nie … en hy sal haar ook nooit weer kan vertrou nie. 
 
   “Jy noem dit tydelike afdwalings, Petra, maar ek noem dit iets heeltemal anders. Jy het my bedrieg, nie net daardie een keer nie, en jy verwag sowaar dat ek jou moet terugneem? Nee, Petra, my paadjie vorentoe sal nie saam met jou wees nie, want ek glo as jy dit voorheen so maklik kon regkry om my te verneder en te bedrieg, sal jy dit weer kan doen." 
 
   "Nee, Otto! Daardie dae is verby, glo my. Ek het nie eens meer 'n rekenaar nie. Ek kommunikeer nie meer op die internet met die mense nie. Ek het my rekenaar verkoop en ek belowe om nie weer so iets te doen nie. Asseblief, moenie so hard wees nie, gee my nog 'n kans!" pleit sy nou. 
 
   Otto is erg verbaas. Petra het haar rekenaar verkoop!
 
   Dis die een ding waarsonder sy die afgelope tyd net eenvoudig geweier het om klaar te kom. 
 
   “Jy het jou rekenaar verkoop?" uiter hy sy verbasing hardop. 
 
   “Ja, ek het. Nie slegs om hierdie soort lewe stop te sit nie, maar ook omdat ek die geld nodig gehad het." 
 
   "Maar, Petra, dit is mos onmoontlik! Wat het jy met al die geld gemaak wat ek vir jou gegee het?" vra hy in absolute ongeloof, want hy kan nie glo dat sy 'n geldtekort het nie. 
 
   "Ek ... ek is bevrees ek het bietjie te rojaal geleef. Daar is byna niks meer oor nie en ek moet my sente nou begin omdraai," erken sy. 
 
   En dan gaan daar vir Otto 'n lig op. Petra besef dat sy binnekort nie meer so luuks sal kan leef nie en nou wil sy weer terugkeer na hom toe. Natuurlik was haar verhoudings met die mans almal van so 'n aard dat nie een met haar wil trou en haar sy verantwoordelikheid maak nie. Inteendeel, net soos daardie een met wie hy haar betrap het, is die meeste van hulle seker getroud! 
 
   Amper het hy gedink Petra het werklik berou en sy wil regtig 'n skoon lewe saam met hom begin. Maar nou weet hy van beter en hy is dankbaar dat sy oë betyds oopgegaan het.
 
   "Dan is dit seker nou hoog tyd dat jy begin soek na werk, Petra. Miskien sal dit jou goed doen om 'n slag te werk vir jou geld, dan sal jy dit nie so maklik uitgee en 'n bandelose en nuttelose lewe lei nie," sê hy terwyl hy sy kop in ongeloof skud. Hy kan net eenvoudig nie glo dat sy deur al daardie klomp geld gedraf het in so 'n kort tydjie nie. 
 
   "Otto! Jy weet net so goed soos ek dat ek nou bitter moeilik sal werk kry. Hier is 'n werkskaarste en buitendien het ek so lanklaas gewerk dat niemand my sal wil aanstel nie. En weet jy wat? Dit is jou skuld, want jy wou nooit gehad het dat ek moes gaan werk nie, jy wou vir my sorg. Daarom het ek verveeld en eensaam geraak en so het my internetvriendskappe begin. Het jy al ooit so daaraan gedink, Otto? AI ooit gedink dat jy miskien die oorsaak is van al my dwalings en ook nou die feit dat ek nie sommer maklik werk sal kry nie?" vra sy. 
 
   Hy hoor die verwyt in haar stem, maar hy gaan nie toelaat dat dit hom enigsins laat skuldig voel nie. Hy het hulle skikkingsooreenkoms meer as net mildelik teenoor haar nagekom. 
 
   "Nee, Petra, moenie nou wil omswaai en die skuld vir jou sondes op my probeer afpak nie. As jy verveeld geraak het in ons huwelik, kon jy met my daaroor gepraat het en kon ons iets aan die situasie probeer doen het. Maar nee, jy het verkies om jou na vreemdes op die internet te wend sonder om ooit een woord teenoor my te noem van verveeldheid of eensaamheid. Baie ander vrouens is heeldag tuis, net soos jy was, maar hulle begin nie verhoudings met mans om hulle daaglikse bestaan op te kikker nie. Hulle beoefen eerder die een of ander soort stokperdjie. 
 
   "Nee, ek besef nou werklik eers dat jy my nooit opreg kon liefgehad het nie, anders sou jy nooit so iets gedoen het nie, Petra. Ek is jammer as jy jou geld uitgemors het en ek is jammer as jy nou jou rieme sal moet dunner sny, maar ek gaan nie toelaat dat jy 'n skuldgevoel op my pak nie! En as jy oor niks anders met my wil praat nie, dink ek het ons nou klaar gesels." 
 
   'Jy kan dit nie aan my doen nie, Otto. Ek ... ek sal daar na jou toe kom. Ek gee nie om vir jou nuwe vrou nie, want ek weet jy kon haar nie so gou liefgekry het soos wat jy my liefgehad het nie. Jy het haar nie lief nie, Otto, en ek gaan dit aan jou kom bewys!" is haar laaste uitdagende woorde voordat hy die klikgeluid hoor toe sy die gehoorstuk neersit. 
 
    
 
   Hoofstuk 6
 
   Otto stap bekommerd en ergerlik van die telefoon af weg. Wat gaan hy doen as Petra hier opdaag? Hoe gaan hy dit verduidelik dat sy nuwe vrou en hy nie by mekaar slaap nie? 
 
   "En as jy nou so diep ingedagte hier by die yskas staan?" dring Ijani se stem tot hom deur en hy kyk vervaard om na haar toe. 
 
   Sy het 'n oorgroot T-hemp aan, is kaalvoet en met haar gesig blinkskoon gewas, lyk sy vir hom op hierdie oomblik nog mooier as wat hy vroeër teenoor homself erken het. Hy ruik die varsheid van 'n besonderse seep aan haar, sien die blinkheid van haar blonde hare wat haar gesig omraam om twee amper blouselblou oë te komplimenteer. Sonder dat hy die handeling vooraf bedink, gaan sy hand omhoog en hy vryf 'n paar van die haartjies wat dreig om in haar oë te val, van haar voorkop af weg. Sy hand huiwer teen haar gesig, sy vingers gly stadig teen haar wang af en kom op haar ken te lande. 
 
   Ijani staan versteen. Die sensasie wat deur haar liggaam skiet terwyl Otto se vingers teen haar gesig af beweeg, verras haar. Sy vind dit aangenaam en bly doodstil staan. Sy probeer die uitdrukking in sy donker oë ontleed. Sy voel hoe hy haar ken tussen sy duim en wysvinger vat en haar gesig net effens lig. Hy staan nader en buig sy kop. Meteens kom sy agter dat sy haar asem ophou. Sy weet dat hy haar gaan soen en sy is heeltemal ontvanklik daarvoor. 
 
   'n Oomblik is daar afwagtende huiwering by haar en dis asof sy dit ook by hom kan aanvoel. Haar gedagtes hardloop in wye kringe. Enersyds wonder sy wat aan die gebeur is, maar andersyds is dit tog as of sy nie hierdie oomblik wil analiseer nie. Dit is of sy slegs die oomblik wil aangryp met alles wat dit haar bied en nie dink aan die gevolge daarvan nie. Sy voel heeltemal onverskillig en dis nie eie aan haar nie. 
 
   Otto bring sy lippe versigtig op hare neer. Liggies ondersoekend soen hy haar mondhoekies, streel met sy lippe oor haar wange en weer terug na haar sagte, vol lippe. Hy voel geen weerstand in die figuurtjie voor hom nie. Inteendeel, hy voel 'n ligte bewing in die aanloklike lippe onder syne en hy vou sy lippe versigtig oor hare, gee haar so die kans om steeds pad te gee. Sy wyk egter nie en hy vou sy arms om haar, trek haar versigtig nader aan hom, voel die sagtheid van haar vroulikheid teen hom en die wete dat sy hom nie teëgaan nie, jaag die bloed meteens bruisend deur sy are. 
 
   In een oomblik ervaar Ijani gemengde gevoelens. Sy besef dat hierdie omhelsing malligheid is, want hulle ken mekaar skaars en tog ... tog voel dit so veilig hier in die kring van sy arms. Sy geniet sy lippe op hare en sy besef sonder inhibisies dat sy meer wil hê. Sy voel hoe die puntjie van sy tong haar lippe liggies van mekaar af dwing en haar arms kruip om sy nek. Sy vleg haar vingers deur sy donker hare. 
 
   Otto voel die dringendheid in haar aan en dit verhoog sy eie begeerte na die nabyheid van 'n vrou, maar tog besef hy diep binne hom dat hy hierdie situasie nie mag uitbuit nie. Dit sal onregverdig teenoor haar en ook teenoor homself wees. Hy het haar nie lief nie en hy glo ook nie sy vir hom nie. Hulle het mekaar miskien nodig in meer as een opsig en hierdie omhelsing kan bedrieglik vir beide van hulle wees. 
 
   Met uiterste wilsinspanning maak hy sy lippe van hare los en stoot haar so 'n klein entjie van hom af weg. Hy laat dwaal sy oë oor haar gesig, sien die ligte bewing van haar vol lippe en voel hoe haar arms om sy nek steeds koesterend ineengestrengel bly. Die versoeking is groot om haar weer te soen en hierdie keer nie toe te laat dat allerhande gedagtes hom daarvan weerhou nie. Hulle oë ontmoet eindelose sekondes lank in stilte en dan staan hy vasberade opsy. 
 
   Ijani voel teleurstelling deur haar rits toe sy besef dat die omhelsing deur Otto se handeling beëindig is. Sy weet die gevoel wat sy teenoor die fris man ervaar nie liefde is nie, maar dat sy hom nogtans etlike oomblikke tevore met haar hele liggaam begeer het. Sou dit wees omdat sy gekul voel deur die mislukking van haar en Raymond se verhouding? Sy kan dit nie juis glo nie, want sy het geglo dat sy Raymond liefhet en tog weet sy nou dat haar gevoel vir Raymond nooit werklik liefde was nie. Dit laat haar wonder of sy ooit weet wat dit is om werklik lief te hê. Hoe sal sy ooit weet of sy werklik in staat is tot innige, opregte liefde? 
 
   In Ijani se oë sien Otto die wisseling van verskeie emosies, die verwardheid wat duidelik bo alles spreek, en hy vind dat dit eintlik 'n weerspieëling van sy eie emosies is. Die feit dat hy Ijani in sy arms geneem het en amper bereid was om haar na sy kamer toe te dra het dit nie maar net voortgespruit uit sy gesprek met Petra nie? Wou hy nie aan homself bewys dat hy Petra in geen opsig meer nodig het nie? Hy weet nie werklik nie, want die feit dat hy meteens 'n toegeneentheid jeens Ijani ervaar het, beteken tog nie dat hy haar liefhet nie. Liefde ... het hy Petra ooit werklik liefgehad? Sê hulle dan nie die liefde vergewe alles nie? Wel, hy kan haar nie vergewe vir wat sy aan hom gedoen het nie en glo dus nou dat hy haar nie werklik liefgehad het nie! Sal hy ooit eendag die voorreg hê om te weet hoe dit voel om iemand opreg en met passie ten volle te bemin te weet dat dit 'n liefde is wat diep uit sy hart kom en maar nog altyd sluimerend daar Iê en wag het vir die regte vrou? 
 
   "Ijani ... ek hoop nie jy neem my kwalik vir wat pas tussen ons gebeur het nie. Ek wil nie eens sê ek is jammer hieroor nie, want dit was vir my lekker om jou te soen en in my arms te hou. Boonop moet ek jou van my gesprek met Petra vertel." 
 
   Ijani se hartklop het intussen ietwat bedaar. Sy glimlag effens en draai onder sy hande uit voordat sy praat. 
 
   "Dit is alles reg, Otto. Ek het mos nie nodig gehad om dit te verdra as ek nie wou nie, dus is geen verskoning nodig nie. Net soos jy jou redes het vir so 'n tipe toenadering, het ek maar myne ook, voortspruitend uit my mislukte verhouding met Raymond. En jy het nie nodig om my van jou gesprek met jou eks te vertel nie ... Onthou, ek is nie regtig jou vrou nie." 
 
   "Ek besef dit, maar jy sien, Petra is nie iemand wat sommer tou opgooi nie en ek wil hê jy moet voorberei wees wanneer sy sommer eendag net hier opdaag," begin hy en vertel haar die verloop van hulle telefoniese gesprek. Noodgedwonge moet hy haar ook dus inlig oor die rede vir hulle mislukte huwelik. 
 
   “Jy bedoel daar was tog 'n stadium waarop jy gedink het dat jy Petra nie sal kan weerstaan indien sy weer na jou toe sou wou terugkeer nie?" vra Ijani vol ongeloof. 
 
   'Ja ... ja, daar was. Maar nie meer nie, want ek besef nou dat ek haar nooit werklik kon liefgehad het as ek haar nie kan vergewe nie. Ek wil haar nie terug in my lewe hê nie. Ek wil nie rusies en onenigheid hê as sy wel hier opdaag nie. Ek wil net hê dat dit duidelik gemaak moet word dat sy haar tyd mors om my te probeer terug wen." 
 
   "Maar het jy dit nie reeds vir haar gesê nie?" “
 
   “Ja, ek het, maar sy glo my nie. Sy glo dat ek haar nie kan weerstaan nie en dat wanneer sy in lewende lywe voor my staan, ek haar tog weer sal aanvaar en dat ek net met jou getrou het omdat ek nie alleen wil wees nie. En soos ek reeds gesê het, sy is nie iemand wat sommer tou opgooi wanneer sy haar iets ten doel gestel het nie." 
 
   "En as jy ... ons haar nie kan oortuig nie? Boonop is sy reg, weet jy …Jy het my tog net gehelp omdat jy nie alleen wil wees en jou huis self wil versorg nie." 
 
   "As ons baie goed toneel speel, kan ek nie sien hoe dit nie kan slaag nie. Petra se vals ego sal gou 'n knou kry as sy moet sien dat 'n ander vrou haar plek in my lewe ingeneem het! En jy vergeet dat ek jou nie eerste genader het om my te help nie ... dat jy die een was wat dringend hulp nodig gehad het." 
 
   “Wat verwag jy van my? Watse tipe hulp kan ek jou bied in daardie opsig?" vra Ijani. “Jy weet ek sal jou probeer help, want ek is diep in die skuld by jou oor wat jy alles vir my doen," vervolg sy sag en sy besef terselfdertyd dat sy nie sommer net hierdie dinge sê nie, maar dat dit is hoe sy regtig hieroor voel. 
 
   "Dankie dat jy so daaroor voel, maar ek is darem nie heeltemal onskuldig in hierdie situasie nie, hoor. Ek het geweet dat ek bitter eensaam hier gaan wees en ek is glad nie lief om kos te maak nie, nog minder om my eie wasgoed te versorg en daarom het ek jou betrek in my lewe, kamma as vergoeding vir my hulp aan jou." 
 
   "Dankie, Otto. Maar jy het steeds nie gesê wat jy nou eintlik van my verwag nie?" vra Ijani en kyk onderlangs na hom. 
 
   "Dat jy met my moet saamspeel wanneer Petra eendag hier opdaag. Sy moet geensins die indruk kry dat ons nie regtig getroud is nie. Dit sal haar ego 'n knak gee. Haar selfvertroue wat haar laat glo ek is nie teen haar bestand nie, dat ek haar nog liefhet, sal beslis verdwyn. Sien jy kans daarvoor? En voor jy antwoord, dink mooi daaroor na, want dit sal beteken dat ons twee my slaapkamer sal moet deel terwyl ons die bank aan haar afstaan." 
 
   “Jy ... Jy bedoel sy sal wil kuier? Sy sal nie net vir een dag hierheen kom en dan weer vertrek nie?" vra Ijani terwyl sy voel hoe 'n ligte beklemming in haar bors saampak. Hoe op aarde gaan hulle 'n gas hier akkommodeer met net een slaapkamer en 'n bank wat deur hulle albei gebruik word. 'n Gas wat boonop onder die indruk gelaat moet word dat hierdie huwelik so eg is soos kan kom.
 
   "Sy sal beslis nie na net een dag die aftog blaas nie en soos ek haar ken, sal sy wil kuier. Ek weet ook terwyl sy kuier, sal sy alles in haar vermoë doen om aan my te probeer bewys dat ek 'n fout gemaak het om met jou te trou, dat sy steeds die vrou vir my is. Dit sal beteken dat jy en sy bedags alleen hier is terwyl ek gaan werk en sy sal jou wil manipuleer en probeer oortuig dat jy hier moet padgee. Hoe lyk dit, sien jy kans om te help?" 
 
   "Natuurlik ... natuurlik sal ek help. Alhoewel ek nie kan sien dat sy so dikvellig kan wees om steeds hier te wil kom inwurm nadat jy vir haar gesê het dat jy haar nie wil terughê nie!" antwoord Ijani terwyl haar gedagtes bontspring oor daardie slaapkamer wat sy met Otto sal moet deel. 
 
   Otto grim. "Dit is duidelik dat jy nie vir Petra ken nie. Ek glo ook nie sy het my lief nie, want ek dink Petra het net een mens lief en dit is haarself. Sy het haar geld uitgemors en nou begeer sy weer die gerief wat sy al die tyd saam met my geken het. Nee, sy sal nie sommer tou opgooi nie. Ek weet ek kan weier dat sy hier kuier, haar wel ontvang, maar sommer dieselfde dag weer die deur wys ook. Maar daar is iets anders wat ons moet onthou, en dit is die feit dat Petra nie onnosel is nie en ons wil nie hê dat sy dalk oor jou moet snuf in die neus kry en begin rondsnuffel nie. Onthou, ek is verantwoordelik vir jou veiligheid hier en ek bedoel dit as ek sê dat ek nie wil hê dat jy iets moet oorkom nie." 
 
   Ijani oordink sy woorde en besef dan dat hy 'n goeie punt beet het. Wanneer sy aan die amper waansinnige Raymond dink, weet sy dat sy alles in haar vermoë sal doen om met Otto saam te werk. Nie slegs om sy onthalwe nie, maar ook om haar eie. 
 
   "In daardie geval stem ek met jou saam dat ons ons bes moet doen om haar te oortuig dat ons mekaar liefhet en om geen ander rede getrou het nie," sê sy sag. “Jy het nog nie die berig in die koerant gelees nie, dus weet jy nog nie dat die dokter toe nie dood is nie," vervolg sy en vertel dan die res vir hom. 
 
   "Wel, eintlik is dit mos dan wonderlike nuus vir jou. Jy is nie meer 'n voortvlugtige nie. Die oomblik wat hulle Raymond aankeer, sal jy vry wees om terug te gaan na jou ou lewe en jou mense." 
 
   “Ja ... ja, dit is hoe ek ook voel." 
 
   "Wil jy 'n glasie sjerrie drink voordat ons gaan slaap?" vra hy. 
 
   Sy besef dat hy daarmee die gesprek kortknip. “Ja, dankie, dit sa lekker smaak." 
 
   Hy skink vir hulle elkeen 'n klein glasie vol sjerrie en oorhandig dan hare aan haar. Liggies klink hy sy glasie teen hare. 
 
   "Op ons ooreenkoms en die sukses daarvan," stel hy glimlaggend 'n heildronk in, maar terwyl hy na haar kyk, sypel die werklike doel van sy versoek aan haar hom onverwags binne. Hy wil nie hê Ijani moet weggaan nie en daarom het hy haar gevra om kamma te help om Petra onder die wanindruk te hou! Nie omdat hy bang is dat hy Petra nie kan weerstaan nie! Maar hoekom? Hoekom wil hy Ijani hier hou? Selfs wanneer dit veilig vir haar sal wees om weg te gaan? wonder hy onsamehangend, maar skud sy kop liggies as of hy nie op hierdie oomblik hierdie gedagtes te diep wil ontleed nie. 
 
   Ijani glimlag en neem 'n fyn slukkie van die vog in haar glasie. Meteens frons sy toe sy aan iets dink. "As jy nog so kort hier is, hoe het Petra jou telefoonnommer uitgevind, Otto?" 
 
   "Wel, daar is net een manier en dit is deur middel van ons gesamentlike prokureur. Ek moes noodwendig vir hom my nuwe telefoonnommer gee, want daar is nog dokumente wat hy vir my moet stuur en hy wou my volledige adres en telefoonnommer hê. Sy moes dit by hom uitgevind het en daarom weet ek ook sy ken hierdie adres." 
 
   Hulle drink hulle sjerrie in stilte verder en sê dan vir mekaar nag. Ijani stap na sy slaapkamer toe terwyl hy die bank opsoek. Vanaand sluit Ijani nie die slaapkamerdeur soos die vorige nag nie. Dit is asof sy na vanaand se gebeure tussen hulle sommer net weet dat dit nie nodig is nie. 
 
   Sy raak nie dadelik aan die slaap nie en hierdie keer is dit nie omdat sy die ongerief van 'n harde vloerbed moet gewoond raak nie. Haar gedagtes dwarrel rond tussen Otto se sterk arms om haar, sy sensuele, strelende lippe oor haar gesig en die eienaardige gevoelens wat sy ervaar het. 
 
   Ook Otto slaap nie dadelik nie. Hy weet hy het die regte ding gedoen om Ijani teen Petra te waarsku. Ijani mag by tye vir haar so braaf hou, maar hy dink sy het maar 'n klein hartjie wat dalk nie opgewasse teen die hardheid en meedoënloosheid van mense soos Petra is nie. Ironies dat hy tot selfs vroeër vandag nog gedink het dat hy Petra liefhet, dat hy haar nie sal kan wegwys indien sy hier opdaag nie. Nou, waar hy in die donker sitkamer op die bank by die venster Iê en uitstaar die donker Bosveldnag in met net die sterre wat hoog in die hemelruim flonker, is hy nog sekerder dat dit nie die geval is nie. 
 
   Kort voordat hy wel insluimer, wonder hy vaagweg of Ijani Meyer se teenwoordigheid dalk iets met sy nuwe perspektief op die lewe te doen het. 
 
    
 
   Hoofstuk 7
 
   Soos die afgelope week die geval was, is Otto reeds weg werk toe toe Ijani opstaan en kombuis toe stap. Sy sien dadelik die nota wat teen die waterketel staan gemaak is en sy stap nuuskierig nader. Otto los seIde 'n nota vir haar wanneer hy werk toe gaan en sy wonder dus of daar iets verkeerd is. Sy glimlag egter geamuseerd toe sy die paar woorde lees. 
 
   Hy versoek haar plegtig om asseblief vir hom vandag kerriekos te kook, al is dit ook hoe warm. Hy het dit glo lanklaas geëet en is baie Ius daarvoor. Sy is heel ingenome met sy versoek, want sy is self ook lief vir kerriekos. Sommer so terloops wonder sy hoeveel ander dinge het sy en Otto nog gemeen. 
 
   Direk na die gedagte raak haar hande stil waar sy besig was om water in die ketel te tap. Sy durf nie sulke gedagtes begin koester nie. 'n Mens wonder gewoonlik wat jy gemeen het met die persoon wat jy as jou toekomstige lewensmaat beskou! En sy moet onthou dat sy en Otto net ses maande lank die huis gaan deel. Daarna gaan sy weer terugkeer na haar woonstel toe. Dit wil sê indien Raymond dan al aangekeer is, andersins sal sy elders vir haar van voor af moet gaan nes skop. 
 
   Haar gedagtes dwaal in haar eie woonstel rond en skielik onthou sy dat sy ook haar selfoon in haar haas daar vergeet het. Vreemd dat sy dit nou eers mis. 
 
   Haar gedagtes keer terug na Otto. Kan dit wees dat sy bloot gewoond begin raak aan sy teenwoordigheid saans by haar in die huis? Sy is heeldag alleen in en buite die huis rond en gaan nêrens elders nie. Miskien is dit eensaamheid wat haar nou al glad laat uitsien na vyfuur namiddae wanneer Otto se bakkie by die hek indraai. Wanneer sy weer op haar eie is met haar ou vriendekring, of elders met 'n nuwe vriendekring, sal sy gou van Otto vergeet. 
 
   Met 'n swaai van haar skouers skud sy hierdie gedagtes van haar af en skakel die ketel aan vir 'n bietjie koffie. Nadat sy die koffie gemaak het, stap sy met die beker koffie in die een hand en 'n bakkie beskuit in die ander hand stoep toe. Daar gaan sit sy op een van die stoepstoele by die tafeltjie. 
 
   Sy het pas die laaste stukkie beskuit in haar koffie gedoop toe sy die dreuning van 'n voertuig hoor. Die volgende oomblik draai 'n goudgeel sportmotor by die erf se hek in. Dit is 'n blondine wat agter die stuurwiel sit en Ijani weet sonder twyfel dat dit Petra Malan is wat gearriveer het. 
 
   Met 'n swierige es draai die sportmotor se wiele van die sementpaadjie af en kom oor die grasperk aangery om voor die deur tot stilstand te kom. Onmiddellik is Ijani vies. Het sy dan nie nog net gister die hele grasperk met die tuinslang staan en natspuit om te probeer om 'n bietjie lewe in die droë gras te blaas nie! Kon die vroumens nie maar soos enige ander mens op die paadjie stilgehou en die ou entjie na die voordeur toe gestap het nie? Natuurlik te veel moeite! Ijani besluit sommer by voorbaat dat die blonde Petra 'n bedorwe brok is en dat sy niks van haar gaan hou nie. 
 
   Sy bly sit op die stoep, wag totdat die wilgerlatlyf haarself uit die sportmotor gewurm het en aan die gaasdeur van die stoep kom klop voordat sy opstaan. Sy verkyk haar aan die bruingebrande arms en bene wat so mooi afsteek teen die spierwit kortbroekpakkie wat Petra aanhet. Toe sy na die vrou se gesig kyk, trek sy haar asem in. Die blondine is beeldskoon. Geen wonder Otto wil nie alleen by haar wees nie! Sy wonder watter man kan so 'n skoonheid weerstaan wanneer sy haar daarop toelê om hom in te katrol. 
 
   Dan besef Ijani eers hoe syself op hierdie oomblik lyk. Sy het steeds die oorgroot T-hemp aan waarin sy slaap, is kaalvoet, haar hare is onversorg en haar gesig sonder grimering. Genugtig, wat 'n eerste indruk wat die pragtige Petra van haar moet kry! dink sy sinies voordat sy die gaasdeur se binneknip losmaak. 
 
   Petra Malan kyk na die kort meisietjie voor haar.
 
   Haar lippe trek afkeurend na onder. Genade, kan hierdie onversorgde, amper verwaarloosde skepseltjie hier voor haar die vrou wees wat Otto in haar plek gekies het? 
 
   "Goeiemôre. Ek neem. Aan jy is Petra Malan," groet Ijani eerste toe dit blyk dat die blondine besig is om haar onder 'n vergrootglas te ontleed. 
 
   “Ja, môre, ek is Petra Malan. Ek neem aan jy is nie Otto se nuwe vrou nie, maar dalk hulle huishoudster?" vra die blondine uit die hoogte. 
 
   Nog hoogmoedig ook daarby, dink Ijani, maar weier dat die vrou haar met haar woorde laat minderwaardig voel. 
 
   "O, ek is wel die huishoudster hier, mevrou Malan, maar ek is ook Otto se vrou, die tweede mevrou Malan - Ijani Malan. Kom binne, asseblief," antwoord sy met klem op haar laaste woorde. 
 
   "Genugtig, maar jy is dan nog pure kind! “Wat wil Otto met jou maak?" brom Petra en skuur heupswaaiend by Ijani yerby om sommer by die huis se deur in te stap, sonder om te kyk of Ijani agterna kom. 
 
   "Ek is maar net vier jaar jonger as Otto, Mevrou, en Otto is heeltemal tevrede daarmee. Ek gebruik natuurlik min grimering en daarom lyk ek seker maar jonk. Mevrou moet dit tog probeer, hoor, want dit is 'n feit dat baie grimering mens se gesig hard en ouer laat lyk." Ijani kan die tikkie byt nie uit haar stem weer nie. 
 
   "Gmf!" blaas Petra en loer bitsig na Ijani. Sy maak vinnig sommetjies en besef dan dat Ijani ten minste drie jaar jonger as syself moet wees en tog lyk die meisie as of sy nog nie eens twintig kan wees nie! Sy moet dus al vier en twintig wees! Petra kan dit amper nie glo nie, maar sy weier om te erken dat syself reeds sewe en twintig jaar oud is.
 
   Ijani lewer nie kommentaar op die blaasgeluid wat sy duidelik oor Petra se lippe hoor kom het nie. Sy stap net saam met haar die karig gemeubileerde sitkamer binne en wag dat die blondine weer eerste moet praat. 
 
   "Ek neem aan Otto is by die werk?" sêvra Petra nadat sy sinies die ou huis se binnemure en die bietjie meubels bekyk het. "Of weet jy nie waar hy is nie?" las sy dan effens katterig by. 
 
   Ijani bekyk die witkop en weet byna dadelik dat hulle twee nie langs dieselfde vuurtjie sal kan sit nie. “Ja, my man is by die werk. Ek verwag hom nie voor vyfuur tuis nie. Is daar iets wat ek solank vir jou kan doen?" vra Ijani en besluit om die vrou se laaste vraag te ignoreer. Die laaste ding waarvoor sy Ius is, is 'n onnodige kragmeting tussen haar en hierdie vrou wat opsigtelik pragtig van buite is, maar nie so mooi van binne nie. 
 
   "Wel, Jannie, jy kan vir my wys watter kamer ek kan kry en dan kan jy jul huishulp vra om my bagasie vir my soontoe te dra. Daarna sal ek graag 'n koel stortbad wil neem," sê Petra. 
 
   Ijani kan nie help om liggies haar kop te skud nie. Soveel vermetelheid en nie een enkele dankie of asseblief nie. Wel, daar wag 'n onaangename verrassing op hierdie hooghartige mens. En as die vrou haar nog een keer as Jannie aanspreek, gaan sy net eenvoudig maak of sy haar nie hoor nie!
 
   "Vir die laaste keer, my naam is nie Jannie nie, maar Ijani ... Petra!" sê Ijani en Iê met opset klem op Petra se naam sodat die vrou kan weet sy weier om haar langer te mevrou terwyl sy haar so minagtend behandel. "Verder, ons het nie 'n gemeubileerde gastekamer nie, dus as jy verwag om hier te oornag, moet jy op die bank slaap, of vir jou 'n vloerbed maak. En ons het geen huishulp nie. Hier is ek die huishulp en ek gaan beslis nie jou tasse haal nie," vervolg sy dan ferm.
 
   “Jy lieg vir my! Van wanneer af woon Otto in sulke haglike omstandighede dat hy nie eens 'n gemeubileerde gastekamer het nie? En nie 'n huishulp nie? Ek weier om op die grond of op die bank te slaap!" bars Petra los. 
 
   Ijani grinnik. "In daardie geval stel ek voor dat jy maar weer in jou motor klim en terugry soos jy gekom het, of vir jou verblyf op Bela-Bela gaan soek. So nie, kan ek vir jou beduie hoe om te ry tot by die vrou wat gemeubileerde huise aan besoekers verhuur en dan moet jy maar daar gaan aanklop." 
 
   Die ongeloof op Petra se gesig spreek boekdele. “Jy is laf. Otto sal dit nooit toelaat nie; hy was nog nooit ongasvry nie. Dan ... sal ek maar op die bank slaap. Ek gaan my goed haal," brom die vrou en stap  met swaaiende heupe terug na haar sportmotor toe waar sy beur aan twee yslike tasse wat sy die huis in sleepdra. Ijani beduie vir haar dat sy die tasse maar in die leë kamer moet gaan neersit. 
 
   "Daar Iê ook beddegoed wat jy saans kan gebruik om vir jou 'n bed op die bank te maak en in die kamer het jy darem privaatheid as jy wil verklee," deel Ijani haar ewe vriendelik mee. 
 
   Petra antwoord haar nie, sleepdra net die tasse tot in die kamer en kom na 'n ruk met 'n handdoek en seep te voorskyn. 
 
   "Kan jy my wys waar ek kan gaan stortbad?" vra Petra en weer is dit opvallend dat daar nie 'n asseblief in haar woordeskat is nie. 
 
   "Stap saam met my, asseblief. Ek moet jou egter waarsku dat die stortbad net oor koue water beskik en dat dit maar 'n ruwe vertrek is. Ekself gebruik dit selde, maar Otto gebruik dit so nou en dan wanneer hy warm en taai van die sweet van die werk afkom," vertel Ijani gemoedelik. Innerlik glimlag sy terwyl sy voor Petra uit stap na die buitegeboue toe. 
 
   “Jy bedoel julle het nie eens 'n ordentlike stortbad in die huis nie? Moet ek nou soos 'n tuinier in die buitegeboue gaan stort en boonop net met koue water?" vra Petra en die ongeloof slaan dik deur in haar stem. 
 
   "Wat goed genoeg is vir Otto, was nog altyd goed genoeg vir my. Indien dit jou nie aanstaan nie, moet jy maar die gewone bad in die huis se badkamer gaan gebruik." 
 
   Met kritiese oë en 'n duidelik afkeurende rilling wat deur haar skouers ruk, kyk Petra na die afgeskilferde mure van die stortbad, die roeserigheid van die deurskarniere en die feit dat die deur nie eens heeltemal kan toemaak nie. Dan swaai sy neus in die lug om en stap sonder 'n woord terug huis toe waar sy in die gang af loop en by elke deur inloer totdat sy die badkamer kry. 
 
   In die badkamer druk Petra die deur verslae agter haar toe terwyl haar oë die vertrek fynkam. Die bad is halfpad geel verkleur en op die bodem grof van baie jare se skuur om skoon te kry. Teen die plafon is duidelik hier en daar tekens van klammigheid wat vatplek gekry het. Die een kraan drup-drup aanhoudend en voordat Petra dit probeer toedraai, weet sy al dat dit nie verder kan draai nie. Die teëlvloer is vol vlekke wat duidelik nie meer kan skoon kom nie. 
 
   Met 'n vies trek op haar gesig probeer sy haar bes om die bad skoon te spoel. Sy besef baie gou dat die bad wel skoon is, maar dat die kleur daarvan permanent so sal bly en tap dan maar vir haar water in. Sy gooi van die badskuimmiddel in wat op die rand van die bad staan sodat die skuim die kleur van die bad bedek voordat sy eindelik inklim. Nogeens trek 'n rilling deur haar liggaam toe haar sagte agterstewe die grofheid van die bad onder haar voel. 
 
   Sy weier om te glo dat Otto niks beter as hierdie plek kan bekostig nie. lets is hier nie baie lekker nie en sy gaan uitvind wat dit is. Met hierdie hele opset is hier iets verkeerd en dit sluit hierdie oorhaastige huwelik van Otto en hierdie ou vaal meisietjie in! 
 
    
 
   In Otto se slaapkamer is Ijani besig om vir haar 'n kortbroek en moulose hempie aan te trek. Gelukkig het sy en Otto besluit om haar klere ook vroegtydig na sy kamer toe te bring omdat hulle nie geweet het watter dag Petra gaan arriveer nie. Dan gaan sit sy voor die spieël. Nadat sy vogroom aan haar gesig gesmeer het, tik sy net 'n bietjie kleursel aan haar lippe voordat sy haar hare uitborsel en opstaan om kombuis toe te stap. Sy gaan haar beslis nie nou staan en optooi net omdat die aantreklike Petra teenwoordig is nie en sy kan maar net hoop dat Otto dit nie van haar verwag nie. 
 
   In die kombuis begin sy om die aartappels en uie te skil wat sy vir die kerriekos wil gebruik. Daarna haal sy ook die vleis uit die vrieskas sodat dit teen kamertemperatuur kan ontdooi. Sy het gesien in die kas in 'n plastiekhouer is gedroogde perskes en appelkosies en is van plan om dit in die kerrie te gebruik soos sy nog toentertyd by haar ma geleer het.
 
    Ijani skakel die waterketel aan om 'n pot tee te maak. Sy kan darem vir Petra 'n koppie tee aanbied wanneer sy uiteindelik uit die badkamer kom, dink sy. Sy kan meteens nie help om te giggel toe sy weer onthou hoe die blondine se gesig gelyk het nadat sy by die buitestort omgedraai en amper terug huis toe gevlug het nie. 
 
   Die tee is net klaar gemaak toe Petra die kombuis binnestap. Haar oë dwaal ondersoekend oor die rou groente wat Ijani bewerk het en die bevrore vleis wat daarnaas Iê. 
 
   “Jy gaan tog nie kos kook in hierdie hitte nie, gaan jy?" vra Petra. 
 
   Ijani glimlag liefies. "Natuurlik gaan ek kos kook.  Otto het spesifiek gevra dat ek vandag vir hom moet kerriekos kook aangesien hy so lief is daarvoor en dit so lanklaas geëet het. En as Otto iets vra, dan kry hy dit gewoonlik. Kan ek vir jou 'n koppie tee skink? Ek het dit pas vars gemaak." 
 
   "Tee! Moenie verspot wees nie, man, dit is dan so drukkend warm. Het jy nie 'n koel drankie vir my nie?" vra Petra met opgetrekte wenkbroue. 
 
   "Tee laat mens afkoel nadat jy dit gedrink het. Maar ja, kyk maar daar in die yskas, jy sal wel koeldrank daar kry," antwoord Ijani en besluit net daar en dan dat sy ook nie weer iets vir die vrou gaan maak net om agterna afgejak te word nie. Sy kan van nou af iets vra as sy dit wil hê! 
 
   "Maar hier is dan net limonade en aanmaakkoeldrank! Het jy nie 'n ligte wyntjie of so iets nie?" laat Petra ontevrede hoor. 
 
   "Ongelukkig nie. Dit is al wat daar is, behalwe die sjerrie waarvan ek en Otto laas week gedrink het en dit is warm." 
 
   Petra pluk met 'n snorkgeluid die limonade uit die yskas en kyk in die kombuis rond vir 'n glas. Toe Ijani vir haar een in die hand stop, word sy nie daarvoor bedank nie. Die glas word vol gegooi. Dan plak Petra die bottel op die wasbak neer, grawe vir haar ysblokkies uit die vrieskas om in die glas te gooi en los die yshouerljie net so op die wasbak voordat sy omdraai om in die sitkamer voor die waaier te gaan sit en afkoel. 
 
   Ijani skud haar kop vir die soveelste keer in ongeloof sedert Petra daar aangekom het. Genugtig, wat dink die vroumens van haar? Kan sy nie die koeldrank weer terugsit waar sy dit gekry het nie? En die yshouerljies weer met water vul en ook terugsit om weer te vries nie? Verwag Petra werklik dat sy alles agter haar moet opruim asof sy haar persoonlike lyfbediende is? Moet sy werklik toelaat dat die vrou doen net wat sy wil? Sy maak 'n vlugtige draai in die badkamer, sien die klere op 'n bondel in die wasgoedmandjie Iê en merk dat die bad nie skoongemaak is nie. 
 
   Sy is wel nie regtig Otto se vrou nie, maar sy gaan verduiwels ook nie hierdie vrou se huishoudster wees nie, dink Ijani omgekrap. Sy sal nie toelaat dat hierdie vrou vir haar die lewe nog meer ongemaklik maak as wat dit reeds is nie. Sy trek haar skouers fier orent en stap die sitkamer binne. 
 
   "Petra, ek wil nie onbeskof wees nie, maar ek wil graag hê dat jy moet weet dat ek alles in hierdie huis vir my en Otto self moet doen. Daarom sal daar van jou verwag word om dinge nie vir my moeilik te maak terwyl jy hier vertoef nie. Ek hoop jy verstaan." 
 
   "Waarvan praat jy tog, mens? As jy van Otto praat, wel, as julle huwelik so standvastig is as wat julle wil voorgee, waarvoor is jy dan bang vir my teenwoordigheid hier?" vra Petra. 
 
   "Nee, jy verstaan verkeerd. Otto het my lief en ek is nie vir jou teenwoordigheid bang nie. Maar jy moenie verwag dat ek oral waar jy omdolwe, dinge agter jou aan moet staan en opruim nie. Soos die koeldrank wat jy nie terug in die yskas gesit het nie en die yshouertjie wat jy nie met water hervul en in die vrieshokkie teruggesit het nie. En jou klere wat in my wasgoedmandjie Iê ... Moenie verwag dat ek dit gaan was nie, want ek moet met my hande was omdat hier nie 'n 'wasmasjien is nie. Verder kan jy gerus die bad skoonmaak nadat jy gebad het. En nog 'n ding, terwyl ek nou met jou oor hierdie dinge praat, sal jy asseblief so gaaf wees om jou motor van die grasperk af te trek en op die sementspore langs die motorhuis te gaan stilhou, of trek die motor in die motorhuis. Ek glo nie Otto sal omgee dat sy bakkie buite slaap nie." 
 
   Petra kyk die vrouefiguurtjie in die kortbroekie voor haar vies aan. Niemand het nog ooit so met haar gepraat nie. Sy is gewoond alles word vir haar gedoen en sy het nog nooit in haar lewe 'n stukkie klere met haar hande gewas nie. Otto het nie eens 'n wasmasjien nie? Sy kan dit nie glo nie! En tog, noudat sy daaraan dink, sy het nêrens een gesien nie! 
 
   "Maar hier is tog seker baie mense wat werk soek! Kan julle dan nie ten minste net iemand huur wat julle wasgoed ... en myne ... kan kom was en stryk nie? En julle ou grasperk lyk maar power, so ek weet nie waarom jy so 'n bohaai opskop omdat ek daarop kom stil hou het nie." 
 
   "Nee, ek het vir Otto gesê ek verkies om my en sy wasgoed self te doen," jok Ijani, want sy weet goed dat dit deel van hulle ooreenkoms was. "En wat die grasperk betref, dit mag nou power lyk, maar as ek dit elke dag natspuit, sal daar wel weer lewe daarin kom en juis daarom wil ek nie nog motorwiele ook daarop hê wat die gras verder verniel nie." 
 
   Petra is vinnig besig om te besef dat sy nie hier met 'n kind te doen het nie. Ijani is baie duidelik nie op haar mond geval nie en is ook duidelik nie van plan om deur haar, Petra, gemanipuleer of intimideer te word nie. Sy beter maar doen soos die ou dingetjie sê, want sy wil nie hê daar moet al die eerste aand by Otto klagtes oar haar ingedien word nie. Sy moet onthou sy is hier am Otto terug te wen! 
 
   “Ja goed dan, ek sal die motor in die motorhuis gaan trek. En jammer oor die bad en wasgoed en alles, ek sal dit nou-nou kom regmaak," brom Petra en staan driftig op om kort daarna die sportmotor se enjin te laat brul. 
 
    
 
   Die res van die dag steur Petra haar nie aan Ijani nie en sy bly so ver as moontlik van die warm kombuis af waar ljani besig is am kos te kook. Teen vyfuur is haar ore gespits vir die dreuning van 'n bakkie. Dit is nog 'n ding wat sy nie begryp nie. Waarom het Otto sy motor verkoop om vir hom 'n bakkie te koop? Hy het dan so 'n gerieflike en nuwe motor gehad toe sy by hom weg is! Sy slaan haar gedagtes hok. Hopelik sal sy al die antwoorde by Otto self kry wanneer hy later arriveer. 
 
   Toe Otto net ná vyf arriveer, is Petra eerste op die stoep. Sy laat swaai die gaasdeur woes agter haar heen en weer en storm op Otto af waar hy besig is om uit sy bakkie te klim. Op die stoep steek Ijani vas toe sy sien hoe die blondine Otto om die nek gryp en haar slanke perdebylyf om die fris liggaam laat rank terwyl sy hom aanhoudend op sy lippe en oral op sy gesig soen. 
 
   
  
 

Die oomblik toe Otto die sportmotor in die motorhuis sien staan, het hy geweet dat dit Petra is. Nogtans het sy hom heel onkant betrap deur hom so storm te loop toe hy nog skaars uit die bakkie geklim het. Hy voel haar aanloklike liggaam teen hom, voel haar geurige lippe sy gesig vol hartstog liefkoos en wag dat dit die vuur in sy liggaam moet aanblaas soos voorheen. Maar niks gebeur nie en die vreugde rank in hom op. Hy was reg toe hy gedink het hy is genees van Petra se houvas, want selfs hierdie intieme nabyheid van haar laat geen vonkie in hom ontstaan nie. Hy stoot haar sagkens van hom af weg, want skielik kan hy nie wag om Ijani te sien nie.
 
   "Dagsê, Petra. wanneer het jy gekom?" vra hy kalm. Petra voel verneder. Nog nooit kon Otto haar van hom af wegstoot wanneer sy hom so soen en omhels en met haar liggaam tekens gee dat sy aan hom wil behoort nie. En nou klink selfs sy stem nie eens of hy uitermate bly is om haar te sien nie! Kan dit wees dat sy 'n fout gemaak het? Het daardie kind-vrou daar in die huis werklik haar plek in hierdie man se hart en liggaam kom vol staan of selfs oorskadu? 
 
   "Vanoggend al, en dit was 'n uiters lang dag, want ek het verlang daarna om jou te sien, my engel," antwoord sy heserig, nie bereid om sommer handdoek in te gooi nie. Sy gaan hom terugwen, al is dit nie omdat sy hom liefhet nie, maar omdat sy weet hy kan vir haar sorg ten spyte van die armoedigheid wat sy daar in die huis aanskou het. 
 
   "Ek vertrou Ijani het jou darem seker laat tuis voel hier, of hoe?" vra Otto en ignoreer doelbewus haar stelling. Hy is nie van plan om haar enigsins kans te gee om weer onder sy vel te probeer inkruip nie. Hy weet ook sy is nie juis 'n goeie huisvrou nie en hy sal aandring daarop dat sy Ijani moet help aangesien hulle nie 'n huishulp het nie. Hopelik sal dit haar verder afskrik. 
 
   "Ek weet nie of mens dit so kan beskou nie. Weet jy dat sy van my verwag om my eie wasgoed te doen en self die bad skoon te maak wanneer ek gebad het en sy wou nie eens gehad het ek moes my motor op die ou halfdooie grasperk laat staan nie!" pak Petra uit met die hoop om hulp en simpatie van Otto te kry. 
 
   "Ek is bevrees jy sal Ijani se woord in hierdie huis moet aanvaar, Petra. Die dae van lekker leef toe jy nog met my getroud was, is vir goed verby. Ijani moet alles in die huis self doen en jy kan nie van haar verwag om jou persoonlike bediende ook nog te wees nie. En ek weet sy maak die gras elke dag nat wanneer dit nie reën nie, want sy probeer die gras weer mooi groen kry en daarom verstaan ek waarom sy nie motorbande op die grasperk wil hê nie." 
 
   "Maar Otto! Van wanneer af is jy tevrede met sulke armoedigheid? As jy dan nie eens 'n wasmasjien kan bekostig nie, kan jy nie ten minste net iemand huur om die wasgoed te kom doen nie?" vra Petra met opgetrekte wenkbroue. 
 
   Otto weet hy het nou met die bedorwe Petra te doen. Hy weet ook dat hy haar nie nou moet laat verstaan dat hy wel kan bekostig om luuks te leef nie, want dan sal sy nog minder wil tou opgooi. Ook het hy Ijani laat verstaan dat hulle in hierdie armoedigheid sal moet woon en om die een of ander rede is hy ook traag om haar nou al te laat verstaan dat dit nie werklik nodig is nie. Hy help haar om weg te kruip en hy wil nogal graag sien tot watter uiterstes sy bereid is om te gaan om hom te help as deel van die vergoeding soos hulle ooreengekom het. 
 
   “Jy vergeet dat die egskeiding my finansieël geruk het, Petra. Ek het ook nie meer my ou werk gehad nie, want ek wou elders voor begin. En dit is wat ek besig is om te doen: voor begin met net die minimum tot my beskikking." 
 
   Hulle stap aan huis se kant toe en Otto sien hoe Ijani op die stoep vir hulle staan en wag. Hy wonder waarom het sy nie uitgekom nie. Sy kon tog sekerlik sien hoe Petra hom stormgeloop het! 
 
   "En jy wil vir my sê jou nuwe vrou is tevrede met hierdie omstandighede?" vra Petra sinies. 
 
   Teen hierdie tyd het hulle die stoep bereik en Otto kyk op na Ijani waar sy met 'n onleesbare uitdrukking op haar gesig hulle staan en inwag. Sy het sekerlik Petra se laaste vraag gehoor. Otto stap vinnig die trappies op, steek sy arms uit na Ijani en trek haar teen sy bors vas voordat hy haar vol op die mond soen. 
 
   "Hallo, my lief. Ek het na jou verlang vandag, weet jy? En om Petra se vraag te beantwoord, sal ek aan jou oorlaat, of hoe?" vra Otto, laat sy een arm om haar skiet gee, maar hou steeds sy ander arm om haar lyf toe hy na Petra kyk. Dat Ijani se liggaam onder sy aanraking verstyf, ignoreer hy, want eintlik was hy dit te wagte. 
 
   "Hallo, my man! Ek het net soveel na jou ook verlang, hoor," antwoord Ijani en druk haar kop styf teen sy skouer vas terwyl sy na Petra kyk. Sy sien die vernouing van die blondine se ooglede en wonder of haar en Otto se toneelspel nie maar baie flou voorkom nie. "En nee, Petra, ek gee nie om om in sulke omstandighede saam met Otto te leef nie, want ek glo nog daaraan dat die liefde alles kan oorbrug," vervolg sy en draai doelbewus weer haar lippe na Otto toe vir nog 'n soen. 
 
   Otto voel Ijani se vol, sagte lippe teen sy wang en ken skuur tot by sy mond, hoor haar woorde en weet dat dit alles net voorgee is, maar tog ervaar hy 'n ligte opgewondenheid in hom terwyl hy stadig sy lippe oor hare vou om haar met innigheid te soen. Tot sy verbasing geniet hy die soen, voel hy selfs 'n tinteling deur sy lippe skiet wat hom 'n oomblik lank effens lighoofdig maak en wonder hy daaroor, want hy het nie eens 'n krieseltjie hiervan ervaar netnou toe Petra hom so uitlokkend gesoen het nie. 
 
    
 
   Hoofstuk 8
 
   Ijani vergeet 'n oomblik lank dat sy en Otto se soen veronderstel is om toneelspel voor Petra te wees. Net soos daardie aand 'n ruk tevore geniet sy Otto se aanraking, laat sy soen haar na nog meer verlang en voel sy selfs in hierdie oomblik 'n tikkie hartstog deur haar bruis wat sy nooit in Raymond se omhelsings ervaar het nie. 
 
   "Ag nee, julle kan hierdie tonele in die privaatheid van julle slaapkamer gaan oefen. Julle vergeet blykbaar dat julle 'n gas het," dring Petra se skerp stem tot hulle deur. 
 
   Otto staan 'n treetjie van Ijani af weg, kyk diep in haar oë met die doel om sameswerend vir haar te knik, maar sekondes lank kleef hulle oë op vreemde wyse aan mekaar vas sodat nie een 'n beweging kan maak nie. Hy het vir 'n vlietende oomblik iets in haar oë gesien wat hom laat wonder of sy ook die soen geniet het. 
 
   "Toe nou," blaas Petra weer.
 
   Ijani ruk haar uit haar verstardheid uit en tree heeltemal van Otto af weg. 
 
   "Ekskuus, Petra, maar ... maar dit gaan mos maar so as mens nog nie lank getroud is nie. Jy ... jy behoort seker te weet," mompel Ijani, draai vinnig om en stap met 'n lam gevoel in haar bene die huis binne terwyl sy Otto se sagte laggie agter haar hoor weerklink. Sou hy iets van haar verwardheid raakgesien het en nou haar saggies daaroor uitlag? 
 
   Ijani vlug die kombuis binne waar sy woes met die eetgerei begin werk. Otto hou daarvan om gou te eet nadat hy tuis gekom het en dit gee haar die verskoning om solank die kos op te warm. Sy hoor die twee in die sitkamer gesels, maar sy kan nie hoor waaroor die gesprek gaan nie en skielik voel sy soos 'n uitgeworpene. Dit ontstel haar, want sy weet dat dit eintlik 'n tikkie jaloesie is wat sy ervaar. Sy wil nie so voel nie en verstaan ook glad nie hoekom sy so voel nie, want Otto is tog nie werklik haar man nie en boonop het sy hom tog nie lief nie . 
 
     Tog kan Ijani nie gou genoeg die kos opgewarm kry nie en minute later stap sy die sitkamer binne, net om te sien hoe Petra oorleun na Otto toe waar hy langs haar op die bank sit. Petra soen hom talmend op sy lippe voordat sy sê: "Dankie, Otto, jy is 'n skat, ek het geweet jy sou my nie wegstuur nie." 
 
   Ijani se blik ontmoet Otto s'n oor Petra se skouer en verbaas sien sy hoe hy vir haar knipoog, nie dat sy op daardie stadium weet wat hy daarmee bedoel nie. Tog weerklink Petra se woorde in haar ore en wonder sy presies wat die meisie nou eintlik daarmee bedoel het. Toe die blondine omkyk na haar toe, kan Ijani in daardie bruin kykers sien dat sy weet Ijani het daardie laaste sin van haar gehoor, want daar is duidelik tekens van uitdaging en spot in daardie donker blik. 
 
   "Natuurlik sou Otto jou nie wegstuur nie. Al leef ons hier met net die nodige tot ons beskikking, is ons nie ongasvry nie," blits die woorde oor Ijani se lippe. Sy stap tot by Otto waar sy haar arm besitlik om sy skouers slaan. "Die kos is gereed, my engel. Julle kan maar vir julle kom inskep." 
 
   Otto kyk op na Ijani en sy wens dat hy darem ten minste voor Petra laat blyk dat hy haar optrede goedkeur, maar sy bruingebrande gelaat is uitdrukkingloos en dit lyk of sy donker oë tot binne-in haar siel probeer kyk. Genugtig, hy is die een wat gesê het sy moet hom help om Petra te oortuig van die egtheid van hulle huwelik en nou kry sy nie eens samewerking nie! 
 
   Otto sien die effense verergdheid in Ijani se oë en wonder daaroor. Sou sy haar werklik vir Petra vererg het? Maar as hy so na haar kyk, lyk dit eerder vir hom asof haar argwaan teen hom gemik is. Dan verstaan hy skielik. Otto, jou onnosel swaap! Jy is die een wat Ijani gevra het om jou kamma te help met Petra, en noudat jy met haar moet saamwerk, sit jy hier met 'n mondvol tande! Moenie verbaas wees as Ijani nie meer bereid gaan wees om met jou saam te speel nie, skel hy homself uit. 
 
   Hy staan vinnig op, slaan sy arm om Ijani se skouers en trek haar teen hom vas. "Dankie, my lief. My maag grom behoorlik net by die reuk van die kerriekos. Dankie dat jy dit vir my gemaak het," sê hy en begin sommer met haar aanstap kombuis toe sonder om te kyk of Petra agterna kom, so asof hy en Ijani die enigste twee mense in die huis is. Hy weet dit is openlik onbeskof, maar heel moontlik die enigste manier om 'n boodskap tot 'n dikvellige mens soos Petra te laat deurdring. 
 
   Hulle skep vir hulle kos in en wag totdat Petra ook vir haar ingeskep het voordat hulle weer terugstap sitkamer toe om soos gewoonlik met die bord sommerso op die skoot te sit en eet. Hulle sien hoe Petra huiwerig gaan sit en haar bord op haar bene balanseer voordat sy fyntjies begin eet.
 
   Die maaltyd verloop in stilte, so asof niemand werklik iets het om vir mekaar te sê nie. Na ete stap Ijani kombuis toe om die skottelgoed te gaan was en sy is geensins verbaas toe Petra nie aanbied om te kom help nie. Sy was die skottelgoed heeltemal klaar voordat daar ‘n moedswillige duiweltjie op haar skouer kom sit en in haar ore fluister. Sy droog haar hande af, neem ‘n afdroogdoek en stap die sitkamer binne waar Petra baie naby aan Otto sit en in ‘n fluisterstem met hom sit en gesels.
 
   “Hier is ‘n afdroogdoek, Petra. Ek het die skottelgoed klaar gewas. Jy kan dit gaan afdroog en in die kaste pak. Ek gaan solank vir my en Otto badwater intap,” sê sy en hou die doek na haar uit.
 
   Ongeloof sprei oor Petra se gesig terwyl sy van Ijani na Otto kyk. “Otto… moet ek regtig? Wat van my naels?” vra sy verontwaardig.
 
   Otto moet die lag wat in hom opborrel, onderdruk terwyl hy sy skouers liggies optrek. “Petra, Ijani is niemand se bediende hier nie. Ek het wel netnou ingestem dat jy ‘n rukkie kan kuier, maar dan moet jy jou kant ook bring, want Ijani het oorgenoeg om te doen. Buitendien, ek sien uit na my badsessie saam met my vroutjie.” Sy oë is op Ijani gerig en hy weet dat sy nou pas haarself in ‘n hoek gedryf het waaruit sy onmoontlik kan loskom.
 
   “Gmf!” blaas Petra, gryp die doek en stap met ergerlike treë kombuis toe.
 
   Ijani besef onder watter indruk sy Petra pas gebring het en weet nie hoe sy nou die saambad ongedaan kan maak nie. Hulpsoekend kyk sy na Otto, maar hy skud net sy kop, staan op en trek haar die gang af na die badkamer toe. 
 
   "Toe, vroulief, tap in daardie watertjies waarvan jy pas gepraat het. Ek is nou by jou," grinnik hy toe hulle langs die bad tot stilstand kom. 
 
   "Maar ... maar, Otto ... jy kan mos g'n regtig saam met my kom bad nie! Jy moet maar aan iets dink om te sê waarom jy na my sal bad," stamel Ijani verleë. 
 
   "O nee, my vroutjie, hierdie was jou idee en ek gaan nie nou voor Petra laat blyk dat ek nie geneë is om saam met jou te bad nie, want dan kan sy dalk net die indruk kry dat ek veel eerder intussen haar geselskap verkies. Tap gerus maar in die water!" hou hy vol. Toe hy die benoude uitdrukking op haar gesig sien, kan hy sy lag nie meer hou nie. "Toe maar, ek belowe om met my rug na jou toe daar in die hoekie van die badkamer te sit totdat jy klaar gebad het." 
 
   "Is ... is jy seker, ek ... ek bedoel ... " stotter sy weer eens. 
 
   "Toe nou, Ijani, ek het jou net geterg! Ek belowe ek sal nie loer nie," antwoord hy nou meer tegemoetkomend. 
 
   Sy draai huiwerig om en begin die water intap. 
 
   In die gang draai Petra op haar tone om en stap terug kombuis toe, op haar gesig 'n ingenome uitdrukking. Sy het mos geweet hier is iewers 'n slang in die gras. Hierdie twee het nog nooit saam gebad nie, dit is verseker, en uit Otto se woorde blyk dit duidelik dat hierdie optrede bloot oëverblindery is om haar, Petra, onder 'n wanindruk te bring. Met 'n oorwinningslied in haar hart droog sy die skottelgoed verder af. Sy gee nie eens om toe daar werklik een van haar naels in die slag bly nie, want sy weet sy moet net geduldig wees en binnekort sal sy uitvind wat werklik hier aan die gang is. 
 
   In die badkamer sit Otto geduldig met sy rug na Ijani en blaai deur die koerant wat soos gewoonlik weer deur Lardus by Ijani afgegee is. Tog is hy bewus van die meisie agter hom in die bad. Hy hoor hoe sy die wassponsie met seep smeer, hoe sy dan daarmee haar liggaam was. Onwillekeurig sien hy in sy verbeelding hoe die sponsie oor elke kontoer van haar liggaam beweeg en die gedagte laat sy hande op die koerant verstil terwyl sy maag 'n eienaardige, amper opgewonde draaibeweging in hom maak. Hy skud sy kop, probeer sy aandag by die koerant bepaal en is verbaas dat hy nie heeltemal daarin kan slaag nie. 
 
   Totdat hy op die vierde bladsy 'n herhaling van die berig op die voorblad van 'n week gelede in verband met Ijani sien. Weer is daar 'n duidelike foto van haar by die berig geplaas en hierdie keer is haar hare agter haar kop vasgebind. Onrustig besef hy dat Ijani se gelaatstrekke hier duideliker ooreenstem met hoe sy nou lyk as wat met die vorige foto die geval was. 
 
   Ingedagte swaai hy om om die nuus met haar te deel, maar toe sy 'n sagte, benoude gilletjie los, ruk hy sy kop onmiddellik terug. Tog was daardie breukdeel van 'n sekonde genoeg vir hom om haar volmaakte, glimmende, nat liggaam in sy geheue in te prent waar sy regop in die bad staan, gereed om oor te leun om die handdoek van die reling af te haal om haar af te droog. Momenteel voel dit vir Otto of sy hare orent staan op sy kop. 'n Opgewonde, sensasiewekkende gevoel rits deur sy liggaam en hy kan nie 'n woord uitkry nie. 
 
   "Ottol Ek moes geweet het ek kan jou nie vertrou om woord te hou nie," krys sy sagbeskuldigend die woorde uit. 
 
   Ijani gryp die handdoek, draai haar liggaam daarin toe en klim uit die bad uit. Haar hele lyf is nou meteens die ene bewerasie en terwyl sy haar oë sekondes lank sluit, sien sy weer Otto se donker blik oor haar naakte liggaam rits. Daardie oomblik het vir haar soos 'n ewigheid gevoel omdat sy nie kon glo dat sy aanblik soveel tintelings deur haar liggaam kon stuur nie. Onmiddellik daarna was sy verontwaardig en sy het die beskuldiging na hom geslinger. 
 
   "Ek ... ek is jammer Ijani. Jy moet my glo, dit was nie doelbewus nie. Ek sien hier is weer 'n berig oor jou in die koerant, en die foto hierby lyk anders as die vorige een. Hierdie een sal mens dalk met jou gesig kan vergelyk soos jy nou lyk met die korter blonde hare. Ek ... ek wou jou hiervan vertel en het in 'n onbewaakte oomblik per ongeluk omgedraai," maak Otto vinnig verskoning. Terwyl hy steeds voel hoe sy hart in sy keel klop, dans die beeld wat hy pas aanskou het, steeds tartend voor sy geestesoog. 
 
   Ijani weet sy kan Otto glo, want waarom sal hy vir haar oor iets lieg wat hy weet sy agterna kan gaan naspeur. Tog is sy so verleë en selfs skaam oor die gevoelens wat sy ervaar het tydens sy kortstondige blik, dat sy nie in staat is om onmiddellik te praat nie. Eers na 'n rukkie vertrou sy haar stem genoeg om hom redelik kalm te antwoord. 
 
   “Jammer, Otto, ek moes geweet het jy sou nie so iets willens en wetens doen nie. Jy ... jy het my net onkant gevang. En nou is ek boonop ontsteld ook oor wat jy so pas gesê het. Hoe seker is jy dat mense my dalk na aanleiding van daardie foto sal herken?" Dit voel steeds vir haar of haar asem te min is om al die woorde uit te kry. 
 
   "Sodra jy klaar aangetrek is, is dit jou beurt om hier te kom sit, dan kan jy self kyk en oordeel. Omdat jou hare hier agter jou kop vasgemaak is, vertoon dit voor donkerder. Jou gesig staan dus meer prominent uit en mense wat oplettend is, kan dalk die ooreenkoms sien." 
 
   Ijani voel hoe rilling op rilling deur haar liggaam trek. Hierdie inligting beteken dat daar steeds na haar gesoek word. Hoe lank nog? 
 
   "Gee maar hier, ek is klaar. Jy kan nou maar bad. Dankie, Otto en ek is jammer dat ek jou sommer so beskuldig het " sê sy met neergeslane ooglede terwyl sy haar hand na die koerant toe uithou. 
 
   Otto oorhandig die koerant aan haar, sien die helder blos op haar wange en weet dat sy steeds verleë voel omdat hy haar in 'n onbewaakte oomblik naak gesien het. 'n Teerheid teenoor haar nestel sommer so ongevraag in sy hart en hy lig sy hand om liggies met sy kneukels oor haar wang te streel. 
 
   "Alles reg, Ijani." 
 
   Ijani gaan sit op die stoel, lig haar hand en koester die wang waaroor hy gestreel het. Sy voel nou nog die aangename trillinkies wat sy aanraking veroorsaak het. Selfs haar lippe is vol prikkies en sy voel hoe haar blos verdiep. 
 
   Sy bepaal doelgerig haar aandag by die berig en foto in die koerant sodat sy minder bewus kan wees van die spatgeluide in die bad agter haar. Sy onthou weer sy naakte bolyf daardie aand nadat hy van die buitestort af gekom het. In haar verbeelding sien sy daardie fors liggaam nou heeltemal naak in die bad sit. Vies omdat sy nie deeglik in haar voorneme slaag nie, begin sy sommer die berig hardop lees totdat Otto haar stilmaak. 
 
   "Ijani! Onthou, mure kan dalk ore hê. Sy het teen hierdie tyd lankal klaar daardie skottelgoed afgedroog en ons weet nie waar sy is nie," fluister Otto. 
 
   Sy hou onmiddellik op om hardop te lees. Haar oë flits oor die woorde. Dis amper 'n woordelikse herhaling van die vorige berig met net so hier en daar iets bygevoeg. Toe kyk sy vir die eerste keer aandagtig na haar foto in die koerant. Geskok besef sy dat sy met Otto moet saamstem. Iemand wat werklik oplettend is, kan sekerlik die ooreenkoms tussen haar en hierdie meisie op die foto raaksien. 
 
   "Ons sal hierdie koerant moet vernietig, nie in die huis laat rondlê nie, Otto. Ek kan net dink wat sal gebeur as Petra dit in die hande moet kry en dalk net haar sommetjies reg maak!" fluister Ijani terug. 
 
   Voor die badkamerdeur frons Petra ergerlik toe sy die gefluister in die badkamer hoor, want sy kan nie hoor waaroor die gesprek gaan nie. Sy druk haar oor nog vaster teen die sleutelgat en per ongeluk laat sy die deur se handvatsel 'n entjie skuif en met 'n klapgeluidjie terugskiet in sy posisie. Sy skrik so groot dat sy onmiddellik op haar tone wegsluip. 
 
   Sy gaan sit in die sitkamer en gryp die eerste boek wat sy in die hande kry, maak dit oop en hou dit voor haar asof sy daaruit lees.
 
   In die badkamer ruk albei mense styf. Hulle het daardie geluid gehoor en Ijani se kop ruk om om na Otto se blik te soek. Eers dan besef sy wat sy gedoen het, maar slaak 'n sug van verligting toe sy sien dat hy reeds sy sportbroekie aangetrek het. 
 
   Otto sien die skrik op haar gesig en die onmiddellike verligting direk daarna. Hy kan 'n ondeunde glimlag nie onderdruk toe hy nader aan haar stap nie. Doelbewus slaan hy sy arms om haar en trek haar tot teen sy nog effens klam bolyf vas. Hy voel hoe sy terugrem, maar bring dadelik sy mond tot by haar oor. Hy weet hy is nou pure moedswillig, maar kan die versoeking nie weerstaan nie. 
 
   "Staan stil, Ijani, vir al wat ons weet is sy steeds hier voor die deur, tien teen een met om die beurt haar oor en oog by die sleutelgat," fluister hy sag vir haar. Hy weet goed dat indien daardie geluid deur Petra veroorsaak is, sy nou lank nie meer voor die deur sal staan nie, maar moedswillig knibbel hy aan Ijani se oorlelletjie. Hy voel hoe ligte trillinkies deur haar trek, maar sy rem nie meer terug nie. 
 
   Skielik besef Otto dat sy moedswilligheid in iets heeltemal anders verander het, want hy geniet dit om haar in sy omhelsing te hê. Skielik voel dit wonderlik om haar nie te voel terugrem nie. 
 
   Vir Ijani maak dit skielik op hierdie oomblik nie meer saak of Petra nog voor die deur staan al dan nie. Al waarvan sy bewus is, is Otto se gespierde arms om haar lyf met net die groot T-hemp aan. Vuurwarm skokgolwe trek deur haar borste. Sy is intens daarvan bewus dat net die dun T-hemp tussen haar lyf en sy kaal bors is. Stadig draai sy haar kop, bang dat Otto dalk die benoudheid op haar gesig kan sien, bang dat hy dalk sal voel hoe hewig haar hart in haar borskas te kere gaan terwyl sy warm mond haar oor verken. 
 
   Skielik is die hele affêre ook nie meer vir Otto 'n grap nie. Hy is wel deeglik bewus van die vroulike liggaam in sy arms. Hy voel hoe haar kop na hom toe draai om sy gesig te sien. Hy sien haar vol, skoon lippe wat effens van mekaar af is asof sy iets vir hom wil sê, maar aan die ligte bewing daarvan weet hy dat sy nie nou gebore in staat is om te praat nie. Sonder om sy handeling te oordink, laat sak hy sy kop. Sy lippe neem sagkens van hare besit en hy soen haar teer en ondersoekend terwyl sy arms haar nog stywer teen hom vasdruk. 
 
   Ijani wil nie dink nie, sy wil hierdie salige gevoel koester en ervaar solank dit voortduur. Vaag besef sy dat sy nog nooit voorheen so in 'n man se arms gevoel het nie. Hoe beskryf mens hierdie gevoel? wonder sy terwyl haar lippe gewillig wyer onder sy soekende tong en lippe oopgaan. Haar arms kruip om sy nek, sy strengel haar vingers deur sy welige donker hare en sonder dat sy werklik beheer daaroor het, beur haar liggaam nog nader aan hom. Sy voel lighoofdig, maar dit is 'n salige sweeftog en vaag wonder sy of sy dieselfde uitwerking op hom het as wat sy tans in sy arms ervaar. 
 
   Die streling van sy hande oor haar liggaam laat elektriese prikkies oral oor haar pas gewasde liggaam ontstaan en sy weet dit is nie as gevolg van koue nie, want die wasem in die badkamer maak die vertrekkie warm en bedompig. 
 
   Otto kan duidelik die fyn knoppies op Ijani se vel voel en ook hy besef dat dit sy aanraking moet wees wat dit veroorsaak. Die wete maak hom opgewonde en sy soen raak meer intens, sy streling meer passievol. Sensasiewekkende trillings skiet deur hom toe hy besef dat sy niks onder die T-hemp aanhet nie en hy vou haar nog stewiger in sy omhelsing vas. 
 
   Otto voel die amper totale oorgawe van die sagte liggaam in sy arms, voel hoe dit sy hartklop laat versnel en weet dat hy haar nie nou wil los nie. Tog verstaan hy nie hierdie dringendheid om die meisie te omhels en te liefkoos nie. Hy het pas ontdek dat hy bestand is teen Petra se aanloklike sjarme, dat hy haar nie weer in sy lewe wil hê nie, en dat hy dus nou nie so seker is wat liefde werklik is nie. Waarom dan nou hierdie intense verlange wat hy met Ijani in sy arms ervaar? Na wie of na wat? Na Ijani self? Maar hoekom? Hy ken haar so oneindig kort en sy het op so 'n vreemde wyse sy lewe binnegestap dat hy sy laaste gedagte nie kan glo nie. Hy raak gewoond aan haar hier in sy huis, ja, en dit is tog lekker wanneer hy saans hier kom en die lekker geure van die kos uit die kombuis kry, maar tog moet hy erken dat die kos nie so lekker sou gewees het sonder Ijani se teenwoordigheid nie. 
 
   Oorverdowende musiek vul meteens die huis en die klank daarvan laat die twee mense in die badkamer traag van mekaar af weg staan. 
 
   Ijani se asemhaling kom in vinnige teugies oor haar lippe terwyl sy haar bewende hande liggies inmekaar strengel en onderlangs na Otto kyk. "Ek ... neem aan dit ... dit is Petra daar by ... by jou musieksentrum ... " kom die woorde hees en stotterend oor haar lippe. 
 
   “Ja ... ja, dit moet sy wees. Ons ... ons kan dus nou maar die badkamer verlaat," antwoord Otto en ook sy stem klink onvas. Hy kry dit meteens nie reg om haar in die oë te kyk nie. 
 
   Ijani ervaar 'n skerp prik van teleurstelling by die aanhoor van sy woorde wat dit vir haar duidelik maak dat hierdie omhelsing tog maar eintlik net geskied het om Petra om die bos te lei ingeval sy loervink gespeel het. Sy swaai vinnig van hom af weg en maak die deur oop om net so vinnig kamer toe te stap.
 
    
 
   Hoofstuk 9
 
   Ijani het pas die kamerdeur agter haar toegetrek toe daar liggies aan die deur geklop word. Die volgende oomblik stap Otto in. Hy druk weer die deur agter hom toe en beweeg tot byna by haar, 'n verskonende uitdrukking op sy aantreklike gesig. 
 
   "Ijani, ekskuus dat ek sommer inkom nadat ek skaars geklop het, maar jy weet hoe suspisieus dit sal lyk as ek voor die deur staan en wag dat jy moet oopmaak, en Petra sien dit. En… en ek wil ook om verskoning vra vir wat daar in die badkamer gebeur het. Wat bedoel was as toneelspel vir Petra, het bietjie handuit geruk en ek hoop nie jy voel geaffronteer daardeur nie," sê Otto sag en raak liggies aan haar arm. 
 
   Ijani het intussen in 'n mate herstel van haar verwarde emosies. Sy kyk met 'n glimIaggie na hom, draai haar arm versigtig onder sy aanraking uit en gaan sit voor die spieëlkas om kamma haar hare te borsel. 
 
   'Jy het niks om voor verskoning te vra nie, Otto. Ek het mos geweet waarom jy dit doen en het maar net saamgespeel om alles so oortuigend as moontlik te maak. En nou moet ons seker by ons gas gaan hoor of sy nog iets te drink wil hê voordat ons kom slaap, anders gaan dit darem uiters ongemanierd van ons wees om haar sommer net so alleen te los in die sitkamer," praat Ijani terwyl sy haal op haal die borsel deur haar hare trek. 
 
   Otto staan amper gehipnotiseerd en kyk na die meisie se bewegings. Hy weet sy het waarskynlik geen idee hoe aanloklik sy op hierdie oomblik lyk nie, so sonder enige grimeermiddels op haar blinkskoon gesig en die oorgroot T-hemp wat tog nie haar vroulike rondings kan wegsteek nie. 'n Amper onredelike teleurstelling vaar deur hom by die besef dat sy aanraking vroeër by haar niks meer ontlok het nie, dat sy maar net saamgespeel het omdat dit hulle ooreenkoms was. Hy berispe homself innerlik omdat hy skielik daar staan en wens het dat sy op daardie oomblik net so aangetrokke tot hom moes voel soos hy teenoor haar gevoel het. Hy kan nietemin nie die presiese gevoel beskryf nie. 
 
   Hy skud sy kop asof hy so al die spartelende gedagtes uit hom wil weer voordat hy haar antwoord. 
 
   "Natuurlik moet ons gaan hoor, jy is heeltemal reg. Kom ons stap," sê hy en hou sy hand na haar toe uit. 
 
   Asof dit die natuurlikste ding in die wêreld is om te doen, plaas sy hare daarin en stap saam met hom by die deur uit na die sitkamer toe. Daar tref hulle Petra aan wat haar wulpse lyf in uitlokkende bewegings op maat van die te harde musiek staan en rondbeweeg. 
 
   Otto stap dadelik tot by die musieksentrum, stel die klank sagter maar los nie een oomblik Ijani se hand nie. Hy kyk streng na Petra. 
 
   "Petra, hier woon heelwat bejaarde mense in die omtrek en ons speel nooit die musiek so hard nie. En eintlik wil ons net weet of jy nog iets wil hê om te drink voordat ons gaan slaap. Ek moet weer vroeg opstaan môre om te gaan werk en gaan slaap dus nooit te laat nie." 
 
   Petra bly ongeërg en gaan voort met haar kronkelende danspassies asof die musiek nie meteens sagter gestel is nie. 
 
   "Ag nee, julle kan nie nou al gaan slaap nie! Dit is nog vroeg. Drink eers 'n glasie wyn saam met my. Jannie het gesê julle het so 'n lekker sjerrie hier," kom dit pruilend van haar en sy staak haar dansbewegings om oor Otto se een kaal boarm te streel. 
 
   “Jannie?" vra Otto fronsend. 
 
   Petra kyk na Ijani en weet dat sy nou versigtig moet trap, anders gaan Ijani vir Otto vertel dat sy sedert haar aankoms moedswillig die meisie se naam verkeerd uitspreek. '”Ag, ekskuus, Ijani. Dit is omdat dit so 'n veemde naam is dat ek aanhoudend verkeerd praat," vervolg sy dus in 'n heel onskuldige stemtoon. 
 
   "Ijani, skat, sal jy ook 'n bietjie sjerrie drink voordat ons die bed gaan opsoek?" vra Otto en trek Ijani digter teen hom vas toe hy doelbewus nie reageer op Petra se laaste stelling nie. 
 
   Ijani kyk op in Otto se donker blik en 'n oomblik lank verbeel sy haar dat sy 'n intense verlange in daardie kykers van hom sien, maar dan raak sy oë versluier en sy knik voordat sy na Petra kyk. Verlange na wat of wie wonder sy tog vaag voordat sy hom antwoord. 
 
   "Dankie, lief, dit sal lekker wees." Sy wikkel haar onder sy aanraking uit en gaan sit op die een bank. "Ons sal hier vir jou wag jy kan dit gerus maar vir ons gaan skink." 
 
   "O, ek stap saam, Otto, want onthou jy, jy het in die verlede mos nooit die presiese regte hoeveelheid vir my geskink nie. Ek sal jou maar weer moet kom wys, of hoe?" lispel die blondine en haak by 'n duidelik onwillige Otto in wat op pad kombuis toe is. 
 
   "Nie regtig nodig nie, Petra, maar kom maar saam as jy wil," antwoord hy toonloos.
 
   Ijani skud haar kop in ongeloof. Genugtig, die meisie is omtrent dikvellig en gedetermineerd. En dan onthou sy skielik van die koerant. Met haar en Otto se vinnige geskarrel uit die badkamer na die kamer toe, het hulle die koerant net daar laat Iê. Sy staan vinnig op, drafstap badkamer toe en gryp die koerant waar dit op die grond bly Iê het. Sy wil net by die kamerdeur ingaan om dit iewers te gaan versteek, toe Petra in die gang af kom op pad na die toilet toe. 
 
   "Haai, Ijani, is dit vandag se koerant daardie? Jy kan dit gerus vir my gee om te lees, want as julle nou daarop aandring om so vroeg te gaan slaap, moet ek darem iets doen om my ook vaak te hy. Ek ken nie 'n beter manier as om vervelige ou koerantberigte te lees nie," murmel Petra en steek haar hand na die koerant toe uit. 
 
   Ijani voel hoe yskoue rillinkies teen haar ruggraat afrits toe sy nie anders kan as om maar die nuusblad aan die meisie te oorhandig nie. Sy sien hoe Petra in die toilet verdwyn om oomblikke later weer met die koerant en al in die sitkamer te verskyn. Juis toe kom Otto in met die skinkbord met drie glasies sjerrie op. 
 
   Spoedig is die kelkies leeg en Otto staan op. 
 
   “Jammer, Petra, maar soos ek gesê het, ek moet vroeg opstaan môre terwyl julle nog lekker kan Iê en slaap. En nou ja, ek gaan nooit sonder my vroulief in die bed kruip nie, so ons sê nou vir jou nag," sê Otto beslis en trek Ijani aan haar arms orent. 
 
   Ijani staan gewillig op, want sy het nie Ius om een oomblik langer in die blonde vrou se geselskap te verkeer nie. Hoe gouer die kamer-toe-ganery agter die rug kan kom, hoe beter.
 
   "Nag, Petra. Ek het jou mos gewys waar die beddegoed is waarmee jy vir jou moet bed maak hier op die bank, so ek neem aan jy sal regkom," sê Ijani, maar haar gedagtes is steeds by daardie koerant wat langs Petra Iê. 
 
   “Ja nag, julle. Ek sal myself maar vaak lees aan koerantberigte," pruil Petra teleurgesteld en kyk die twee mense fronsend agterna. Hulle is sku om saam te bad, maar hulle gaan darem in dieselfde bed slaap? Sy verstaan dit nie so lekker nie, tensy hierdie ook net 'n rookskerm is om haar te flous, dink sy agterdogtig toe sy die kamerdeur agter die twee hoor toeklik. Dalk sal dit haar loon om nogeens te gaan loer- en luistervink speel. Sy sluip op haar tone in die gang af. 
 
   In die kamer draai Ijani na Otto toe en hy sien die kommertrekkie op haar gesig.
 
   "Otto, sy het die koerant!" sê Ijani gespanne en vertel vir Otto hoe dit gebeur het dat Petra nou in besit van die koerant is. 
 
   "Wel, daar is nie iets wat ons nou daaraan kan doen sonder dat sy agterdogtig raak nie. Laat ons maar hoop sy word vaak voordat sy daardie berig sien en dalk net twee en twee bymekaartel. Glo my, Petra is nie onnosel nie en die moontlikheid dat sy dit sal sien, is nie uitgesluit nie." 
 
   "Ek is bekommerd, Otto!" 
 
   "Laat ons nou maar nie die bobbejaan agter die berg gaan haal nie, Ijani. Laat ek vir my 'n vloerbed maak sodat ek kan slaap. Môre gaan 'n lang en harde dag by die myn wees en ek moet genoeg slaap. Ons sal wel môre sien of sy iets gewaar het en dan maar ons bes doen om haar te oortuig dat sy spoke sien." 
 
   Hy neem van die beddegoed en maak vir hom 'n vloerbed terwyl Ijani op die breë dubbelbed onder net 'n laken gaan inkruip, want dit is nogal warm. Sy kyk hoe hy die wekkertjie stel, die dakwaaier aanskakel, die bedliggie afskakel en op die vloer gaan Iê. Meteens kry sy hom jammer.  Hy is die hardwerkende een in die huis en dit is onregverdig dat hy soveel ongerief moet verduur terwyl sy heel gerieflik op sy bed slaap. Sy staan op en gaan hurk by hom. 
 
   "Otto, gaan slaap op jou bed, ek sal hier slaap. Jy moet môre hard werk en ek kan nie toelaat dat jy ongerieflik slaap nie, asseblief," sê sy sag. 
 
   Eers antwoord hy haar nie en sy dink dat hy dalk sommer dadelik ingesluimer het, maar dan draai hy om en sit orent.
 
   "Ek het 'n beter voorstel. Die bed is breed, ons kan albei daarop slaap sonder om aan mekaar te raak," sê hy net so sag. "Kom, ons kan dit doen." Hy staan op en trek haar saam met hom orent. Toe stap hy na die ander kant van die bed toe en sit sy kussing langs hare neer. 
 
   Sonder 'n verdere woord sak hulle op die bed neer, elkeen op sy kant. 
 
   Intens bewus van die gespierde manlike lyf langs haar Iê Ijani gespanne en luister wanneer sy asemhaling dieper en egalig gaan raak sodat sy weet hy slaap. Dit duur egter 'n hele rukkie voordat sy besef dat hy tog ingesluimer het en sy draai saggies op haar sy met haar rug na hom gekeer om ook te probeer slaap. 
 
    
 
   Intussen het Petra voor die kamerdeur omgedraai en teruggesluip sitkamer toe. Opgewondenheid bruis deur haar. Weer eens het haar afluistertruuk vrugte afgewerp. Sy weet nou die twee slaap nie in dieselfde bed nie en sy weet ook dat hier 'n berig in hierdie koerant is wat hulle nie wil hê sy moet sien nie. Sy gaan Iê plat op haar maag op die matjie voor die bank en sprei die koerant oop. Bladsy vir bladsy gaan sy die berigte na. 
 
   Sy het al die berig op bladsy vier kant en klaar gelees voordat sy na die foto van die meisie daarby kyk. Haar ooglede vernou, dan vou sy die koerant so dat net die berig en foto te sien is en staan op om dit direk onder die lamplig te gaan hou. Sowaar, al is die hare hier nie dieselfde nie, kan sy sweer hierdie meisie is niemand anders as Ijani nie. Ongelukkig noem hulle nie die meisie se naam hier nie, sê net dat dit juffrou Meyer is. 
 
   Sy bestudeer die foto oor en oor en lees die berig nog 'n keer totdat sy elke feit uit haar kop uit ken. Sy is seker sy is op die regte spoor en verstaan nou meer as ooit hoekom hulle nie wou gehad het sy moes hierdie koerant kry nie. 
 
   Haar opgewondenheid ken geen perke nie. As sy nou net kan uitvind of Ijani en Otto werklik getroud is. Ook wanneer hulle getroud is en wat Ijani se van voor haar troue met Otto was. En sy neem haar vasberade voor om net die volgende dag op die een of ander manier hierdie inligting te bekom, al moet sy in Ijani se goed gaan rondkrap om haar identiteitsboekie of iets dergeliks in die hande te kry. 
 
   Met hierdie vaste voorneme maak sy vir haar 'n slaapplek op die bank. Allerhande planne hardloop deur haar gedagtes. Sy weet sommer sy gaan hier die boerpot slaan, sy moet net haar kaarte versigtig speel. 
 
   Toe die wekkertjie aan Otto se kant van die bed saggies aankondig dat dit tyd is vir hom om op te staan, is dit nog donker. Hy steek sy hand uit, druk die knoppie om die geluid stil te maak en word dan bewus van die sagte, warm lyf wat knus teen hom aan nestel. Dan onthou hy weer van die vorige aand en saggies draai hy om. Hy hoor Ijani kreun, voel hoe haar arm oor sy bors kruip en teen sy kaal skouer tot rus kom. 
 
   Otto se hart klop oorverdowend in sy ore. Sy lyf bewe en dis net met uiterste wilsinspanning dat hy homself keer om Ijani in sy arms te neem en haar teen sy bors vas te trek. Hy weet as hy dit nou doen, sal sy weier om vannag weer op dieselfde bed as hy te slaap. 
 
   En tog ... tog was dit sy wat eerste teen hom aangekruip het. Goed, hy weet sy is vas aan die slaap, weet nie wat sy doen nie en verkeer tien teen een in droomland waar sy in iemand anders se arms Iê, maar tog wek haar intieme nabyheid in die koesterende privaatheid van die dubbelbed emosies by hom op wat hy nooit eens werklik saam met Petra ervaar het nie. 
 
   'n Oomblik lank huiwer sy gedagtes by die tyd toe hy en Petra getroud was. Hoeveel keer moes hy nie maar alleen gaan slaap omdat Petra haar nie van haar internetvriende by die rekenaar kon wegskeur nie! Hoeveel keer het hy nie gesmag na haar nabyheid in die groot dubbelbed en moes hy na haar afjakke luister wanneer hy haar gaan vra het om bed toe te kom nie! 
 
   En nou, hier langs Ijani, besef hy dat Petra nooit vir hom bedoel was nie. 
 
   Hy sluit sy oë en terwyl hy sy kake opmekaar klem, beweeg hy so versigtig moontlik van haar af weg. Hy hoor haar weer saggies kreun en dan is hy van die bed af. Sommerso in die donker trek hy sy klere aan wat hy die vorige aand reggesit het. Hy verlaat saggies die kamer en trek die deur weer agter hom toe. In die badkamer waar hy sy gesig was, skeer en tande borsel, kom hy eers werklik tot verhaal. Daarna gaan maak hy so sag moontlik vir hom koffie voordat hy sommer by die kombuisdeur uitsluip na die motorhuis toe sodat hy nie dalk vir Petra wakker maak en nogeens 'n slagoffer van haar lastige attensies word nie. 
 
    
 
   Dis al lig toe Ijani later wakker word, maar steeds vroegoggend. Sy loer vinnig na die ander deel van die dubbelbed. Sy sien die duik in die kussing, die deurmekaar beddegoed waar Otto gelê het en wonder hoekom sy hom nie hoor opstaan het nie. Miskien omdat dit haar so lank geneem het om aan die slaap te raak en dat sy juis toe baie vas geslaap het, dink sy toe sy haar voete van die bed afswaai en badkamer toe stap. 
 
   Sy trek weer 'n kortbroek en koel hempie aan, want vroegoggend voel sy al die drukkende hitte van die Bosveld. Daarna gaan maak sy vir haar koffie en stap uit op die voorstoep waar sy elke oggend haar koffie gaan geniet. In die sitkamer slaap Petra nog soos 'n klip en Ijani is nie van plan om haar wakker te maak nie, want hoe minder sy nodig het om met die vrou te gesels, hoe beter vir haar. 
 
   Sy sien vir Lardus en Joan in hulle tuin tussen die struike deur loop, drink haar koffie vinnig klaar en sit die beker op die stoeptafeltjie neer. Sy loop tot by hulle waar die draad hulle erf van die oumense s'n skei. 
 
   "Môre, Oom en Tannie," groet sy vriendelik. 
 
   Die oumense groet haar ook hartlik en staan albei nader draad toe. 
 
   "Ek wil graag netnou na daardie stoof van julle kom kyk, Ijani. Ek het al die deeltjies al gekoop wat ek reken ek nodig sal hê en glo dat jou stoof sommer in 'n japtrap volledig en in werkende toestand sal wees," vertel Lardus. 
 
   “Ja, en dan gaan ek kom en jou wys hoe om daardie beskuit te bak, hartjie," voeg Joan glimlaggend by. 
 
   "Dit sal wonderlik wees, oom Lardus. En dankie, tannie Joan, want my beskuit is juis amper op en ek sal baie graag dieselfde soort beskuit as Tannie s'n wil bak." 
 
   "Ons sien julle het kuiermense. Sal ons nie pIa nie?" vra Lardus. 
 
   "Geensins. Eintlik kan ek die geheimpie maar met julle deel. Sien, dit is Otto se vorige vrou wat hier is. Sy span allerhande vangnette om Otto weer vir haarself in te palm en is dus nie baie welkom hier nie. Maar Otto wil haar nie sommer wegjaag nie. Hy het ingestem dat sy maar 'n rukkie kan kuier. Julle is dus meer as welkom," vertel Ijani en giggel prettig. 
 
   "Maar, kind! As ek Otto was, het ek haar die deur gewys. Hulle is mos geskei en vir wat wil sy noudat hy weer gelukkig getroud is met so 'n oulike vroutjie soos jy, hier kom staan en inmeng?" vra Joan verontwaardig. 
 
   Ijani weet sy kan nie nou die werklike rede aan hierdie mense verskaf nie. Die kanse is wel groot dat hulle haar sal glo as sy vir hulle die hele waarheid vertel, maar tog is sy nie bereid om daardie kans te waag nie. Sy geniet die twee ouer mense se geselskap en teenwoordigheid wanneer Otto werk en sy wil nie agterdog by hulle wek wat dalk die atmosfeer tussen hulle kan vertroebel nie. 
 
   "Ag wat, Oom en Tannie, ek het ingestem dat hy haar maar kan laat kuier, want sy het ver gery om hier te kom. Ons het tog niks van haar te vrees nie, want ek en Otto is baie gelukkig. Laat sy dit nou maar self sien en dan uit eie vrye keuse weer vertrek wanneer sy sien dat sy nie by Otto gaan hond haaraf maak nie," lag Ijani nou en waai die onderwerp met haar hand die lug in asof dit haar nie in die minste pIa nie. 
 
   "Kindjie, dit is nogtans nie 'n gesonde situasie nie. Hoe gouer die vrou weer in haar kar klim en ry, hoe beter sal dit vir julle pasgetroude outjies wees. Die aanpassing is al erg genoeg en julle tydjies saam is ook maar net beperk tot saans. Om nou boonop nog met sy eks ook hier rekening te hou, sal in my oë glad nie 'n goeie ding wees nie," hou Joan vol. 
 
   "Ek besef natuurlik Tannie is reg, hoor!" erken Ijani met neergeslane ooglede. 
 
   Hulle gesels nog oor ditjies en datjies en dan groet Ijani hulle met Lardus se belofte dat hy oor sowat 'n halfuur aan haar stoof gaan kom werk. Sy slaak 'n sug van verligting omdat die foto in die koerant blykbaar nie hulle agterdog gewek het nie. 
 
   Intussen het Petra wakker geword, spoedig ontdek dat sy alleen in die huis is en vir Ijani teen die draad met die bure sien gesels. Sy het onmiddellik haar kans waargeneem en in die slaapkamer gaan vroetel totdat sy op Ijani se handsak afgekom het. 
 
   Teen die tyd dat sy weer veilig terug in die sitkamer op haar slaapplek is, is sy nog meer in genome as die vorige aand. Ijani se identiteitsboekie dui aan dat sy Ijani Meyer is en daar is geen teken van 'n huweliksertifikaat nie. Sy is nou oortuig daarvan dat Ijani en die meisie in die berig dieselfde mens is en dat Ijani net haar hare afgesny en gekleur het. Die enigste ding wat sy nie begryp nie, is hoe dit gekom het dat Ijani en Otto getroud is ... as hulle ooit getroud is, want dit is vir haar baie duidelik dat hierdie huwelik nie uit liefde geskied het nie. Kan dit dalk wees dat Ijani 'n houvas op Otto het en hom sodoende gedwing het om met haar te trou en haar hier te versteek? Sy weet nie, maar sy is nou nog meer vasberade as ooit tevore om agter die kap van die byl te kom. 
 
   Toe Ijani weer die huis binnekom, maak Petra of sy nog slaap, want sy is geensins van plan om die meisie of vir Otto te laat agterkom dat sy iets weet nie. Nee, sy wil eers die hele waarheid weet en dan sal sy haar troefkaart te voorskyn bring. 
 
   Sy hoor 'n ruk later iemand by Ijani in die kombuis en eers dan staan sy op om badkamer toe te gaan, nuuskierig oor Ijani se besoeker. 'n Ruk later kom sy met haar skrapsste kortbroekie en eina-bloesie die kombuis binne. Teleurgesteld sien sy dat dit 'n ou man is wat aan Ijani se stoof werk en sy weet dat sy nie hier iets wys gaan word nie. 
 
   "Môre, Petra. Laat ek jou voorstel aan oom Lardus Langeveldt. Oom Lardus, dit is Petra Malan, Otto se vorige vrou. Oom Lardus maak gou hierdie bekonkelde stoof van my reg sodat ek vir Otto kan lekker beskuit bak waarvan tannie Joan my netnou die resep sal kom wys," praat Ijani heel gemoedelik. 
 
   Lardus sien hoe die witkop hom bekyk asof hy 'n stink ding is wat die kat of hond die huis ingedra het, maar omdat sy 'n gas in Ijani se huis is, laat hy nie sy misnoeë sommer blyk nie. 
 
   Hy steek sy hand na Petra uit en probeer sy oë weghou van die blondine se skrapsgeklede lyf. Hy hoop maar Joan kom nie nou daar aan nie. Met 'n gewone kortbroek en bloes was daar in Joan se oë nog nooit iets verkeerd nie, maar sy het nog altyd te velde getrek teen die meisies wat nie veel aan die verbeelding oorlaat nie, soos hierdie ene hier. Hy weet ook nie juis wat om vir haar te sê nie, want nadat hy by Ijani gehoor het waarom die witkop hier is, sal hy 'n moordkuil van sy hart maak indien hy vir haar sê dat dit 'n aangename kennismaking is. 
 
   "Môre, juffie. Hoe vind jy jou verblyf op Rooiberg?" is dus al wat Lardus sê. Hy het hom effens vervies toe die meisie net liggies aan sy hand raak en dit los asof dit 'n slang is wat haar kan pik. l\/lens sal sweer hy is melaats.
 
   Petra kyk skepties na die ou man. Sy is nie onnosel nie en kan duidelik sien dat daar geen hartlike verwelkoming op daardie gesig is nie. Ijani het hom en sy vrou natuurlik netnou daar by die draad reeds ingelig oor die rede vir haar besoek en nou is die ouman bevooroordeeld. Wel, sy sal haar definitief nou nie daardeur laat afskrik nie. Sy is die een met die hef in die hand. Sy moet nog net weet presies hoe die opset aanmekaar gelas is voordat sy enigiets doen, want dan moet sy weet dat dit gaan slaag. 
 
   "Môre, Meneer. Ek is nog te kort hier om te kan oordeel of Rooiberg my verblyf aangenaam sal maak al dan nie. Maar die tyd vorentoe sal leer," antwoord Petra dus dubbelsinnig en loer met 'n versluierde blik na Ijani.
 
   Lardus maak of hy nie die witkop se laaste aanmerking gehoor het nie, draai na Ijani en glimlag breed. Hy kan maar net hoop Ijani is bestand teen die vrou se sluheid wat so duidelik uit haar hele houding spreek. Hy mag al lank op Rooiberg woon, maar hy het ook al met sulkes soos hierdie ene in sy lewe te doen gehad - dik vel soos 'n renoster en geen skaamte of trots nie. 
 
   "So ja, Ijani, nou is die ou stoof weer piekfyn. Hier kom Joan ook nou net om jou met die beskuit te help. Ek groet dan maar eers, want ek het my ander buurman belowe om hom vandag met 'n takie tuis te kom help." 
 
   "Baie dankie, Oom. Wanneer Oom en tannie Joan weer 'n tydjie af te knyp het, kom drink gerus 'n koffietjie, want hoe sê ek nou anders dankie vir hierdie groot werk waarvoor Oom nie vergoeding wil hê nie?" vra Ijani en kyk met 'n sagte, dankbare gloed in haar mooi oë na die ouer man.
 
   "Dankie, kindjie, ons sal sekerlik so maak. Tot siens eers, hoor." Lardus glimlag vir haar en stap by die deur uit net toe Joan inkom.
 
   "Hallo, tannie Joan," groet Ijani nadat sy totsiens vir Lardus gewuif het en stel Joan sommer aan Petra voor.
 
   "Môre, Petra. Genugtig, kind, is jy nie bang daai stukkie lap val van jou bolyf af nie?" snak Joan na haar asem toe sy die blondine behoorlik bekyk. 
 
   Petra ruk haar kop die lug in. Sy kan sommer sien hierdie ouvrou en sy gaan nie met mekaar oor die weg kom nie. Mens moenie met haar kleredrag staan en foeter nie. 
 
   "Môre, Mevrou. Nee, ek is nie bang nie, want my bates sorg dat hulle op hulle plek bly," antwoord Petra neus in die lug en sonder 'n verdere woord stap sy by die kombuis uit na die sitkamer toe. 
 
   Ijani kan 'n proeslag nie onderdruk nie. Sy is nie juis verbaas oor die reguit aanmerking wat Joan gemaak het nie, want sy het haar al opgesom as iemand wat onomwonde sê wat in haar gedagtes omgaan. 
 
   "Ijani, kind, het die merrie haar nou vir my vererg? Ag, maar vergeet haar. Kom laat ons daardie beskuit aan die gang kry," grinnik Joan en in 'n ommesientjie is die twee vroue met die deeg doenig.
 
    
 
   Hoofstuk 10
 
   Die beskuit het pragtig gebak en Ijani het Joan verseker dat dit alles vir haar baie maklik lyk en dat sy dit die volgende keer definitief alleen sal kan doen. Joan het met 'n tevrede glimlag vertrek nadat sy in Ijani se oor gefluister het dat sy nie moet toelaat dat "daardie witkopvroumens" haar onderkry nie. 
 
   Vir middagete eet Ijani gewoonlik sommer net jogurt en 'n vrug. Tot haar verbasing het Petra geen aanmerking gemaak daaroor nie, maar vir haar ook dieselfde geneem om te eet. Dit is juis toe hulle in die sitkamer gaan sit om te eet dat Ijani sien dat Petra se beddegoed nog net so op 'n bondel op die bank Iê. Sy steek vas, kyk daarna en draai net daar om om op die stoep te gaan sit en eet. 
 
   “Jy kan gerus jou beddegoed bedags in die gangkas bêre. Ons kan dalk kuiergaste kry en dan lyk dit nie baie netjies hier nie," sê Ijani oor haar skouer en voel weer hoe yskoue rillinkies teen haar ruggraat afrits by die aanskoue van die koerant wat by die beddegoed Iê. Tot dusver kon sy nog nie agterkom of Petra snuf in die neus gekry het nie en sy kan maar net hoop dat dit nie die geval is nie. 
 
   Petra sug en klik haar tong geïrriteerd. Sy plak haar kos op die lae sitkamertafeltjie neer en met driftige bewegings vou sy die beddegoed op om dit te gaan wegsit. Daarna gaan sit en eet sy in die sitkamer, glad nie nou Ius vir ljani se geselskap nie. Haar oë gly weer oor die koerant en haar ergernis verdwyn mettertyd. Toe maar, laat die klein ploert nou maar dink sy swaai die septer hier. Een van die dae sal ek sorg dat die bordjies verhang word en dan sal hulle sien wie die laaste lag, dink sy wrang. 
 
   Nadat sy geëet het, begin Ijani met die voorbereidings vir die aandete. Sy skil die groente en berei die vleis voor. Daar is geen teken van Petra nie en Ijani is nie eens Ius om haar te vra om te help nie, want vreemd genoeg, sy verkies om vanaand alleen die genot te kan smaak wanneer sy sien hoe lekker Otto aan die kos eet. 
 
   Sy weet sy bly met opset langer in die kombuis doenig as wat werklik nodig is, maar as sy heeltemal eerlik wil wees, moet sy erken dat sy en die witkop nie veel vir mekaar te sê het nie. 
 
   Teen kwart oor vyf daardie namiddag begin beide vroue hulle ore spits vir die dreuning van Otto se bakkie. Die dreuning bly weg. Later is dit al sesuur en nog is daar geen teken van Otto nie. 
 
   Ijani is nou bekommerd, want Otto het nog nooit so laat by die huis gekom nie. Op die stoep sit Petra en verf rooi naellak aan haar vingernaels en toonnaels toe Ijani onrustig uitgestap kom.
 
   Die blondine kyk op. "Ek dag jy het gesê Otto kom altyd vyfuur huis toe. Dit is dan al sesuur. Is jy seker hy het nie alreeds 'n ander kuierplek nie?" Petra se woorde is vol byt. 
 
   "Moenie laf wees nie. Ek is juis bekommerd omdat hy nog nie hier is nie. Hy het nog nooit so laat tuis gekom nie. lets moes gebeur het." ljani kan nie die snerpende antwoord terugsluk nie. Sy verstaan nie hierdie erge kommer in haar hart omdat Otto laat is nie. Nooit een keer wat Raymond laat vir 'n afspraak was, het sy eens naastenby hierdie knaende gevoel van angs ervaar nie. 
 
   Sy hoor Petra se spottende laggie agter haar, maar weier om om te kyk en die meisie die bevrediging te gee dat haar woorde enige impak het. Sy maak die sifdeur oop om op die rooi stoeptrappie te gaan sit.
 
   "Ek sê maar net. Jy moet onthou, ek was met hom getroud en hy is nie die heilige engeltjie wat hy hom dalk voorgedoen het nie," praat Petra agter haar in 'n lae stem wat daarop gemik is om agterdog te saai. 
 
   ljani antwoord die vrou nie hierdie keer dadelik nie. Sy ken Otto nog kort, maar soos sy hier sit, is sy nie vir een oomblik bereid om te glo dat hy 'n ontroue eggenoot was nie. Hy is net nie daardie soort man nie dit is hoe sy hom opgesom het. Goed, hy is nie werklik haar man nie, maar sy glo ook nie dat hy ontrou aan Petra was nie. Dalk omdat Petra self agter die deur gestaan het, wil sy dit nou laat lyk of Otto self ook skuldig was. 
 
   "Ek vertrou my man. Indien hy ontrou aan jou was, moes jy miskien die fout by jouself gesoek het. 'n Man loop nie sommer rond as daar nie iewers fout in sy huwelik is nie, dit is al oor en oor bewys," kan ljani tog nie help om te sê nie. 
 
   Petra ruk haar neus met 'n snorkgeluid op, maar antwoord nie. 
 
   Dit is net na halfsewe toe Otto se bakkie baie stadig teen slakkepas by die hek ingery kom. ljani se hart bokspring van vreugde in haar keel en sy strompel val om orent te kom. Sy hardloop oor die grasperk na die bakkie toe wat net voor die motorhuis tot stilstand gekom het. Toe Otto uitklim, sien sy hoe vuil sy klere en selfs sy hare daar uitsien en die moeë trekke op sy gelaat laat 'n pyntrekkie van jammerte deur haar rank.
 
   Sy lig haar hand, vee met sagte vingers die stofstrepe van sy wange af weg terwyl sy met oë vol kommer in syne kyk. Nie eens die uitdrukking van verbasing op sy gesig en die vernouing van sy ooglede laat haar terugstaan nie. Laat hy dink wat hy wil, sy kan die verligting dat hy hier is, nie sommer net wegsteek nie. 
 
   "Otto, wat het gebeur? lets moes gebeur het om jou in hierdie toestand so laat hier te laat aankom! Ek ... ek was al erg bekommerd!" blaker sy dit uit. 
 
   Otto is tam, maar die kommer in Ijani se stem roer onwillekeurig aan sy hartsnare en in sy verbeelding sien hy haar weer soos sy vroegoggend in haar slaap teen hom aangenestel het. Hy draai sy kop effens skeef en glimlag tergerig. 
 
   "Nou toe nou, dit wil mos amper vir my voorkom asof my vroutjie na my verlang het! Jy sal maak dat ek elke dag laat huis toe kom as ek so 'n verwelkoming kan kry. Kom, gee my 'n soen!" sê hy en steek sy arms uit na haar toe. 
 
   Ijani verstyf, maar rem tog nie terug toe hy haar teen sy stofbedekte liggaam vas trek en behoorlik soen nie. Natuurlik galop haar hart weer soos 'n wilde jong perd in haar borskas en haar lippe tintel en stuur vreugdeboodskappe deur haar hele wese terwyl sy hom met oorgawe terugsoen, want dit is al wat sy op hierdie oomblik wil doen. 
 
   "Otto! Jy is eindelik tuis! Hoekom so laat?" dring Petra se stem tot Ijani deur. 
 
   Ijani is nog half beneweld van die dringendheid waarmee Otto haar gesoen en vasgehou het, maar skielik dring die besef van waarom hy dit gedoen het stadig tot haar deur. Natuurlik! Hy het vir Petra in aantog agter haar gesien! Hoe simpel was sy tog nie om te wou glo dat Otto haar ook gesoen het omdat dit is wat hy self op daardie oomblik wou doen nie! 
 
   Otto staan weg van haar af, maar hou sy arm om haar lyf toe hy Petra antwoord. "Een van die bakkie se bande het gebars en ek het in 'n sloot beland. Na baie gespook en gespartel en met die hulp van 'n voetganger, het ons darem die bakkie weer uit die sloot gekry en kon ek die band met die noodwiel vervang. Ek moes net stadig verder ry, want my noodwiel is toe boonop half pap. Gelukkig het ek 'n ekstra noodwiel hier in die motorhuis wat ek nou gou met hierdie een wil ruil, dan kan ek môre die ander laat regmaak by die motorhawe daar naby die werk," verduidelik Otto. "Maar 'n lekker glas koue koeldrank uit my liefvroutjie se hande sal ek nou eers waardeer voordat ek dit doen," vervolg hy en druk Ijani weer teen hom vas. 
 
   "Ek gaan gou vir jou skink. Kyk hoe vol stof is ek ook nou, jong!" probeer Ijani in ligte trant sê, maar sy weet sy slaag nie heeltemal daarin nie, want sy het meteens 'n stryd om die skielike seer in haar binneste te verwerk. Dit tref haar opeens dat sy weet waarvandaan die seer kom en sy drafstap amper terug huis toe terwyl Otto die ander band in die motorhuis gaan haal. 
 
   In die kombuis gooi sy 'n glas vol lemoensap en druk drie ysblokkies uit die houertiie daarin. Sy staan met haar hand vasgeklem om die glas, onsiende na die kaal muur en staar. Hierdie seer in haar hart ... Kan dit wees hoe mens voel wanneer jy werklike liefde teenoor iemand ervaar en jy weet dit is nie wederkerig nie? Het hierdie gevoel so lank in haar hart toegesluit gelê en nou is die grendels van die hartkamers deur Otto oopgebreek vir haar om opregte, passievolle liefde teenoor hom te ervaar? En as dit so is, wat gaan dit haar in die sak bring, want Otto het haar nie lief nie! AI wat hy wil doen, is om haar te gebruik om Petra van hom af weg te hou. 
 
   "Hiert, vroutjie, en as jy nou so met die glas in jou hand na die muur staan en staar?" vra Otto skielik skertsend agter haar en sy ruk behoorlik soos sy skrik. 
 
   "Ag, ekskuus, Otto, ek was 'n oomblik lank net ingedagte. Hier is jou sap, hoor. Is daar nog iets wat ek vir jou kan doen? Miskien by die bakkie help?" vra Ijani vinnig om haar skielike verleentheid te verberg. 
 
   Otto snuif waarderend in die lug rond. 'n Lekker warm gevoel kom Iê om haar hart, want sy weet dat Otto weer vanaand smaaklik gaan eet aan die kos wat sy alleen voorberei het.
 
   "H'm, iets ruik baie lekker. Ek kan nie wag om te kom eet nie, maar ek moet eers gou die wiel vervang solank ek nog buite kan sien. Nee dankie, Ijani, ek sal regkom by die bakkie en Petra is daar om die moere en sleutels aan te gee indien ek dit nodig het," sê hy en neem die glas sap by haar. Hy drink dit in 'n paar lang teue leeg voordat hy omdraai en weer haastig by die huis uitstap. 
 
   Ijani staan steeds daar waar hy haar gelos het. Sy voel soos 'n afgejakte kind en sy weet sy het net haarself te verwyt vir hierdie onredelike gevoel. Hierdie seer maar tog opwindende gevoel wat sy in haar hart ontdek het, was vir geen oomblik deel van hulle ooreenkoms nie. Sy het dus niemand behalwe haarself te blameer daarvoor nie. Otto kan kom en gaan soos hy wil en steeds is sy verplig om hom voor Petra te help voorgee dat hulle huwelik eg is. 
 
   Sy begin stadig om die kos op te warm, maar sit nie haar voete buite die huis nie. Indien Otto haar daar by hulle wou gehad het, kon hy so gesê het toe hy die sap gedrink het, maar hy het nie! Tog brand sy om te weet waaroor hulle twee daar by die bakkie gesels. Die skielike, onuitspreeklike verligting wat sy ervaar toe sy hulle hoor aankom huis toe, vertel vir haar dat sy jaloers is. 
 
   "Ijani, ek gaan gou vinnig onder daardie koue water daar buite inkIim, want ek wil darem nie so vuil in die sitkamer gaan sit en eet nie. Jammer, my skat, vanaand sal ek my bad saam met jou mis, maar ek voel regtig sweterig en erg vuil - te vuil om saam met julle te eet, hoor!" sê Otto en vee met sy wysvinger oor die punt van Ijani se neus. 
 
   "Ek gril my kaduks as ek in daardie ou buitegebou en boonop net met koue water moet stortbad!" laat Petra neusoptrekkerig van haar hoor. "Ek het net buite die geboutjie se deur spinnerakke ook gesien. Watse giftige goeters is alles hier rond wat nie by daardie oop deur kan ingaan nie? Nee dankie, dit is nie vir my nie," vervolg sy vies toe sy sien dat hulle hulle nie aan haar pratery steur nie. 
 
   Nie Otto of Ijani reageer op haar opmerking nie. Nie een van hulle het in elk geval gedink dat die buitestort vir Petra aanvaarbaar sal wees nie. Hulle neem haar nie werklik kwalik oor haar standpunt nie, maar dit was ook nie vir haar nodig om so te kere te gaan nie. 
 
   Ijani is enersyds verlig dat sy die verleentheid van saambad vanaand gespaar word en andersyds weet sy dat terwyl sy gaan bad, Otto weer in Petra se geselskap gaan deurbring. Sy vee oor haar neus, voel die taaierigheid daaraan en sien dan dat haar vinger swart is. Seker olierigheid, dink sy. Sy grinnik by haarself en stap badkamer toe om dit te gaan skoonmaak. 
 
    
 
   Heelwat later terwyl die drie in die sitkamer sit en eet, kyk Otto waarderend na Ijani en knipoog so vir haar dat Petra dit nie kan mis nie. 
 
   "Vroulief, soos gewoonlik is jou kos uitstekend. Baie dankie vir die voorbereiding daarvan. Ek hoop darem jy het bietjie hulp van Petra se kant af hiermee gekry?" vra hy. 
 
   "Ag, Otto, jy weet ek is nie iemand vir kosmaak nie," pruil Petra voordat Ijani kans kry om enigiets te sê. 
 
   "Natuurlik, ek moes dit geweet het. Gelukkig het ek hierdie keer 'n vrou gekry wat baie goed weet hoe om 'n man se maag tevrede te stel. Jy maak heerlik kos, Ijani," sê Otto weer en smak sy lippe saggies as teken van waardering. Hy staan op om sy leë bord kombuis toe te vat net toe Ijani ook opstaan met haar bord. 
 
   By die skottelgoedwasbak wil Ijani sommer dadelik met die skottelgoed begin, maar Otto druk haar sagkens uit die pad uit. 
 
   "Ek sal vanaand die skottelgoed was en Petra kan afdroog en wegpak terwyl jy in 'n welverdiende skuimbad gaan klim en ontspan," sê hy sag vir haar. 
 
   Ijani kyk na hom, sien iets soos 'n teer lig in die glans van sy donker blik en vlug behoorlik van hom af weg. Hy moenie so na haar kyk nie, want dan gaan sy dit moeilik vind om haar gevoelens vir hom weg te steek. 
 
   In die badkamer tap sy vir haar water in en enkele oomblikke later sak sy diep onder die louwarm skuimwater weg terwyl sy probeer om die tollende emosies en gedagtes in haar hok te slaan. 
 
   "Ijani, Otto wil weet of ons vir jou ook moet koffie maak?" hoor sy 'n rukkie later Petra se stem by die badkamerdeur. 
 
   "Nee ... nee dankie, Petra. Sê vir Otto ek gaan solank inkruip wanneer ek klaar gebad het, want ek het 'n lastige hoofpyn. Ek sê dus sommer solank vir jou nag, hoor," jok Ijani, want sy weet dat sy vanaand liefs al onder die laken wil Iê en maak of sy slaap wanneer Otto kamer toe kom. 
 
   "Goed, ek sal hom sê. Nag," sê Petra en Ijani hoor hoe sy wegstap. 
 
   Ijani was vinnig, droog af en borsel haar tande voordat sy so sag as moontlik die badkamerdeur oopmaak om in die kamer te verdwyn. Sy borsel haar hare, klouter onder die laken in en skakel die lig af. Sy weet sy sal nie nou dadelik kan slaap nie, want haar gedagtes is by daardie twee mense in die sitkamer, maar tog weet sy dat sy die beste besluit geneem het om haar dalk later 'n groot verleentheid te spaar. 
 
   Sy het egter nie lank gelê nie, toe hoor sy hoe Otto versigtig die kamerdeur oopmaak en inkom voordat hy die deur weer op knip druk. Sy loer fyntjies en toe sy sien hy skakel nie die lig aan nie, is sy dankbaar. Sy sien in die dowwe lig wat by die venster inskyn hoe hy homself ontklee en net in 'n sportbroekie op die kant van die bed by haar kom sit. Benoud wonder sy wat hy nou beoog, want waarom gaan Iê hy nie aan sy kant van die bed nie? 
 
   "Ijani, ek weet jy slaap nog nie. Is jou kop baie seer? Het jy al pynpille geneem daarvoor?" vra hy sag. 
 
   Ijani weet sy kan hom nie flous nie. Hy het natuurlik na haar asemhaling geluister wat selfs in haar eie ore onrustig klink. Sy sal hom moet antwoord. 
 
   "Dit ... is al effens beter, dankie, Otto," antwoord sy sag sonder om te moet erken dat sy nie werklik hoofpyn het of enige pille gedrink het nie. 
 
   "Draai op jou maag, dan masseer ek jou skouer- en nekspiere bietjie," beveel hy en raak haar sag aan. 
 
   Ijani se eerste impuls is om te weier, want sy weet teen hierdie tyd wat sy aanraking aan haar doen, maar sy besef ook dat dit kinderagtig sal voorkom en dalk hom ook bietjie agterdogtig sal maak. Dus draai sy stadig om totdat sy op haar maag Iê. Sy voel hoe hy die laken afskuif en met sy knieë weerskante van haar liggaam op die bed kom sit voordat hy sagkens met die masseerbewegings begin. 
 
   "Ontspan, Ijani ... " sê hy bokant haar. 
 
   Ijani probeer haar bes om haar spiere te laat ontspan, maar sy weet sy slaag nie heeltemal daarin nie. Die strelende masseerbewegings en Otto so intiem naby haar het reeds haar hart op loop gesit en sy is bang hy kom dit agter, want sy kan aan die aar in haar nek self voel hoe hewig haar hart bons. 
 
   Otto kan voel dat Ijani geensins ontspanne is nie en wil dit eers aan die hoofpyn toeskryf, maar dan word hy bewus van die vinnige bonsing van haar hart toe sy vingers raak-raak aan die aar teen haar nek. Hy het reeds moeite om die bewing in sy vingerpunte te beheer terwyl hy oor haar warm, sagte vel vryf en nou is dit of daardie vinnige tempo van haar hartslag 'n vuur in hom aansteek. Sy vingers huiwer met opset op die polsende aar en hy streel liggies daaroor. Toe lig hy sy een been oor haar liggaam sodat hy langs haar Iê voordat hy haar sagkens omdraai sodat sy op haar rug Iê. In die skraal lig wat deur die venster skyn, sien hy net die blink van haar oë wat wyd oop en duidelik op hom gerig is. 
 
   "Ijani ... het jy werklik hoofpyn?" vra hy heserig terwyl sy vingers steeds oor haar nek streel waar hy gedurig bewus kan wees van haar hewige, oneweredige hartslag. Hy voel die ligte ruk wat deur haar liggaam trek by die aanhoor van sy vraag en hy weet by voorbaat al dat sy nie regtig hoofpyn het nie. 
 
   "Nee ... nie regtig nie ... " erken sy sag. "Ek ... ek wou net nie weer terugkeer sitkamer toe nie ... " voeg sy verskonend by en weet dat dit darem deels waar is.
 
   "Hoekom nie? Het Petra jou te na gekom?" vra hy, maar neem nie sy hand teen haar keel weg nie. Hy streel liggies met sy vingerpunte teen haar wang op en gee nie nou eens meer om dat sy die bewing daarin voel nie.
 
   "Vergeet daarvan. Ek steur my nie regtig aan haar nie. Dit ... dit is net ag, dit maak nie saak nie," stotter sy skor. 
 
   Ijani voel die bewing in Otto se vingerpunte, voel die intensiteit waarmee hy haar aanraak en weet dat hy ook sy vingers huiwerend op haar slagaar laat rus het, dat hy besef dat haar hart nie normaal klop nie. Ontsteld wonder sy waarom hy dit doen en of dit hom dalk genot verskaf om te sien dat sy aanraking haar so ontstel. Maar waarom die bewing van sy vingers? Kan dit dalk tog wees dat haar aanraking hom ook nie koud laat nie? wonder sy en die gedagte laat haar meteens kortasem van opgewondenheid selfs al weet sy dat dit blote hartstog van sy kant af kan wees. 
 
   Otto streel teer oor Ijani se vol lippe, voel dat hulle effens oop is en dat haar warm asemteugies deur die oop lippe besig is om te versnel. Hy voel lighoofdig, ervaar weer die gevoel wat hy nou al twee maal deur hom voel rits het met haar in sy arms en hy weet dat hy haar wil omhels. Hy weet ook dat hy geen teenstand gaan kry nie. Dit jaag die bloed so vinnig deur sy are dat hy weet hy het gefaal in sy heel laaste poging om van haar af weg te rol, sy oë toe te maak en te probeer slaap. 
 
   Ijani sien hoe Otto se kop laer en laer sak, voel hoe sy arm van haar nek afskuif oor haar skouer en onder haar rug ingly. Sy Iê bewegingloos, maar toe hy haar nader na hom toe trek en sy lippe versigtig oor hare vou, kan sy haarself nie meer in toom hou nie. Haar arms gly albei om sy nek en streel teen sy rug af terwyl sy hom met oop lippe verwelkom en terugsoen. 
 
    
 
   Hoofstuk 11
 
   Otto snak na sy asem toe hy Ijani se tegemoetkomendheid voel. Sou sy net so tot hom aangetrokke voel soos hy tot haar? Is dit bloot fisieke aantrekkingskrag wat hulle vir mekaar voel, daarom dat hulle mekaar nie kan weerstaan wanneer hulle mekaar aanraak nie? Hy weet nie en op hierdie oomblik maak dit ook nie saak nie, want al wat saak maak is haar sagte, gewillige liggaam in sy arms. Hy trek haar nog vaster teen hom, soen elke sentimeter van haar gesig, teen haar nek af en sy lippe rus troetelend op die polsende slagaar terwyl hy voel hoe sy nog stywer teen hom aanbeur. 
 
   Ijani weet dat sy Otto nie sal kan keer as hy haar nou vir homself wil vat nie en diep binne haar weet sy dat dit is wat sy ook begeer. Sy voel hoe hy sy hand teen haar sy af streel tot waar hy die punt van haar groot hemp bereik. Dit voel of sy hande haar skroei waar dit teen haar kaal liggaam onder die hemp oor haar heup op beweeg en sy trek haar asem met 'n sagte kreuntjie diep in terwyl sy haar lippe weer en weer met oorgawe aan hom bied. 
 
   Otto weet dat hy by omdraai verby is, dat hy die vrou in sy arms begeer met alles in hom soos hy nooit werklik vir Petra begeer het nie. Sy hartstog ken byna geen perke nie toe sy hand haar sagte bors omskulp en hy die passievolle kreuntjie oor haar lippe hoor ontsnap.
 
    'n Angsdeurdrenkte gil weerklink uit die sitkamer. Dit word gevolg deur nog een en nog een. 
 
   Ijani en Otto ruk van mekaar af weg, albei se hortende asemhaling duidelik hoorbaar. 
 
   Sy is nie gebore in staat om te beweeg nie en sy voel hoe verleentheid streep op streep deur haar gloei by die besef van wat sy amper gedoen het. Sy sien hoe Otto by die kamerdeur uitbars en die ganglig aanskakel. Eers dan staan sy op, stap tot in die deur en kyk in die gang af. Sy is net betyds om te sien hoe Petra met 'n halfnaakte liggaam haar in Otto se arms werp. 
 
   Stil draai Ijani om en gaan kruip weer onder die laken in, want sy is doodseker dat Petra doelbewus gegil het om Otto uit die slaapkamer te lok. Miskien is dit maar beter so, anders het sy vanaand vir Otto gewys dat sy hom nie kan weerstaan nie en dit is die laaste ding wat sy wil doen. Hy mag nie weet hoe lief sy hom gekry het nie. Wanneer die ooreenkoms tussen hulle verstryk het, sal hy van haar verwag om hier pad te gee en sy wil nie intussen vir hom nog 'n bedmaat ook wees bloot om sy fisieke behoeftes te bevredig nie. 
 
   Sy hoor hulle in die sitkamer praat, hoor Petra se histeriese stem verduidelik van 'n spinnekop met harige pote wat oor haar gehardloop het. Sy hoor Otto se kalmerende stem, hoor hoe ligte aangeskakel word en hoe daar rondgesoek word. Natuurlik sal hy nou geen spinnekop kry nie, dink Ijani, maar Petra sal nie omgee nie, want sy het in haar doel geslaag. Sy wonder hoe het Otto gevoel met Petra se begeerlike liggaam wat so skamel bedek is, in sy arms? Sou dit by hom dieselfde begeertes gewek het as wat syself oomblikke gelede by hom laat posvat het? treiter die gedagtes haar. 
 
   Na 'n rukkie hoor sy hom weer terugkeer na die kamer toe, hoor hoe hy die deur agter hom toemaak en weet dat sy nou sal moet sterk wees. Sy sien hoe hy aan sy kant van die bed onder die laken inskuif en hoe hy met sy arms onder sy kop gaan Iê. 
 
   "Ijani ... " noem hy haar naam en sy stem klink skor.
 
   "Asseblief, Otto ... vergeet dit ... " borrel die woorde byna oorhaastig oor haar lippe. "Ek ... ek was erg gefrustreerd ... en nie heeltemal vir my dade aanspreeklik nie ... " vervolg sy toe sy voel sy moet nog iets sê. 
 
   Dit voel vir Otto of sy met haar laaste woorde 'n vuurwarm yster deur sy ribbes in sy hart druk. Net toe hy teenoor haar wou bieg dat hy nou besef wat liefde is, dat hy haar bo alles liefgekry het, vertel sy hom dat haar handelings uit frustrasie gespruit het! Hoe 'n gek sou hy nie gevoel het nie! 
 
   "Dan ... dan is dit goed so ... Ons praat nie daaroor nie," is al wat hy kan uitkry voordat hy vir haar nagsê en sy rug op haar draai. 
 
   Ijani Iê en staar in die donker teen sy agterkop vas, voel hoe warm trane onder haar ooglede brand en oomblikke later teen haar wange afrol om in die kussing te verdwyn. Stil laat sy toe dat die trane die kussing onder haar wang natmaak sonder dat daar een enkele snik oor haar lippe bars. 
 
   Otto weet dat hy nie sal kan slaap nie. Toe hy netnou in die sitkamer met Petra se wulpse, amper naakte liggaam in sy arms gestaan het, het hy die waarheid soos 'n donderslag in sy gemoed ervaar. Petra se aanraking het geen vuur in hom wakker gemaak nie. Inteendeel, hy het haar skielik afstootlik gevind en sy hart het met 'n seer verlange na die meisie in die kamer getrek. Toe het hy besef dat die gevoel wat hy vir Ijani het, nie bloot fisiek is nie, dat hy nie in die toekoms sonder haar wil lewe nie. En die wonder van die besef was so groot dat hy ongeduldig was om Petra gekalmeer te kry sodat hy na Ijani kon terugkeer. 
 
   Net môre gaan hy vir Petra sê dat sy nou lank genoeg by hulle gebly het ... dat dit tyd is dat sy moet gaan. Hy dink hy was meer as net tegemoetkomend om toe te laat dat sy in die eerste plek hier bly.
 
   Hy wou vir Ijani vertel dat hy nou weet wat dit is om werklik en onvoorwaardelik lief te hê, dat sy die opregte liefde in sy hart ontgrendel het en dat hy nooit weer sonder daardie liefde in sy lewe wil wees nie. 
 
   Maar hoe kan hy dit doen terwyl hy weet sy voel nie werklik iets vir hom nie. Hoe kan hy sy liefde met haar deel terwyl sy hom wou gebruik om van haar frustrasie ontslae te raak! Hoe gaan hy die res van die ses maande omkry met haar so naby aan hom sonder om haar te laat agterkom hoe hy voel? 
 
   Nog voor die wekkertjie die volgende oggend kan skril, druk Otto die knoppie af. Hy het die nag se ure Iê en omwens sodat hy kan gaan werk. Hy het gedurende die nag sy gedagtes in alle kanale gestuur, maar hy kon geen oplossing vind om hierdie nuwe situasie te hanteer nie. Hy was wel bewus van Ijani wat ook wakker gelê het en hy het ongeveer 'n halfuur gelede eers gehoor dat sy ingesluimer het. Hy staan dus saggies op, trek aan en vertrek sonder om eens vir hom soos gewoonlik koffie te maak. 
 
   Terwyl hy werktuiglik bestuur, bruis daar tog 'n mate van hoop deur hom. Hy wonder of hy nie tog kan probeer om haar die hof te maak nie. Dalk kan sy tog leer om hom ook lief te kry soos wat hy in hierdie eienaardige tyd van samesyn met haar geleer het om haar bo alles lief te kry! Maar sal so iets moontlik wees na haar nare ervaring met Raymond? 
 
    
 
   Die son skyn al hoog toe Ijani heelwat later uit 'n onrustige slaap wakker word. Toe sy haar voete van die bed af swaai, weet sy wat sy moet doen. Al beteken dit dat sy nie haar ooreenkoms met Otto gaan nakom nie en al beteken dit dat sy haar tien teen een iewers teen Raymond gaan vas loop, weet sy dat sy van Rooiberg af moet padgee. En sy weet presies hoe sy dit gaan doen. As Petra werklik so graag vir Otto wil terughê soos sy voorgee, sal sy nie omgee om haar motor vir haar te leen nie. Sy kan dit by 'n later geleentheid weer aan Petra laat terugbesorg. 
 
   In die sitkamer tref sy Petra aan waar sy besig is om haar beddegoed slordig op te vou soos dit haar gewoonte is. Die blondine groet mompelend terug toe Ijani vir haar môre sê en gaan sit die beddegoed in die gangkas. 
 
   "Petra, ek wil graag met jou praat as jy wil saam kom koffie drink," sê Ijani en stap kombuis toe waar sy die ketel aanskakel. 
 
   Sy maak twee koppies koffie toe sy sien Petra skuifel tog die kombuis binne. Sy gooi vir haarself suiker in en wys met haar hand na die ander koppie vir Petra voordat sy op die voorstoep uitstap en by die tuinstelletjie gaan plaasneem. Petra kom sit op 'n ander stoel en plaas die warm koffie op die tafeltjie voordat sy vraend na Ijani kyk.
 
   “Waaroor wil jy met my praat?" vra die witkop reguit. 
 
   "Ek wil weggaan," begin ljani. Sy sien die oorwinningslig in Petra se donker blik, maar probeer om haar nie daardeur te laat ontstel nie. 
 
   "Ek het so iets nogal verwag," kom die woorde effens smalend. 
 
   Ijani kyk vinnig terug na haar. "Hoekom sê jy so?" 
 
   "Ek het jou in daardie koerantberig herken, Ijani. AI wat ek nie weet nie, is hoe dit gebeur het dat jy en Otto so inderhaas na daardie gebeurtenis getroud is. Ek was van plan om my inligting teen jou te gebruik die oomblik wanneer ek die volle waarheid ken. Maar nou stel ek meer belang in wat jy te sê het. Dalk is dit nou nie meer vir my nodig om vuil te speel nie, of hoe?" 
 
   "Nee, dit is nie meer vir jou nodig nie. Al wat jy moet doen, is om vir my jou motor te leen sodat ek van Rooiberg af kan padgee," antwoord ljani toonloos. 
 
   “Jou en Otto se huwelik ... Vertel my eers of dit 'n liefdeshuwelik is en of julle my net 'n rat voor die oë probeer draai, en dan kan ons oor my motor gesels," dring Petra beslis aan en kyk uitdagend na Ijani. 
 
   Ijani gee nou nie meer om hoe Otto van Petra ontslae raak indien hy werklik van haar wil ontslae raak nie. Al wat sy wil doen, is om nou so vinnig moontlik hier pad te gee, want sy kan Otto nie dag vir dag sien, met hom praat en voor Petra toelaat dat hy haar soen en aanraak en saam met haar op dieselfde bed slaap sonder om die een of ander tyd haar liefde vir hom te laat deurskemer nie. 
 
   "Nee, Petra, ons is nie getroud nie. Ons het net 'n ooreenkoms om mekaar te help. Hy versteek my hier en ek sorg vir sy huishouding - tydelik. Maar ek sien nie meer kans daarvoor nie en wil hier pad gee, nog vandag, voordat hy weer huis toe kom." 
 
   "Waarom het julle voorgegee dat julle getroud is?" 
 
   "Omdat Otto my gevra het om dit te doen, want hy wil jou nie weer in sy lewe terughê nie," erken Ijani eerlik. 
 
   'n Growwe lag bars oor die witkop se lippe. "Hy sal my weer terugneem, glo my, hy sal. Jy wil nou hier padgee omdat jy smoorverlief op hom geraak het en jy sien hy wil jou nie hê nie, of hoe?"
 
   Ijani voel hoe haar ingewande ruk, maar sy weier om hierdie bekentenis teenoor hierdie smalende mens te maak. Dit is genoeg as syself hierdie oneindige seer in haar hart ervaar ... om te moet weet dat sy Otto na dese nooit weer sal sien nie, nooit aan hom sal kan behoort nie. 
 
   "Nee, hierdie keer' is jy verkeerd. Ek sien net nie meer kans om langer soos 'n huishulp vir hom kos te maak en klere te was en te stryk nie. Ek kan vir myself sorg en kan heel gerieflik op my eie lewe." 
 
   "Maar jy kan tog nie terugkeer na jou woonstel toe nie. Wat van Raymond wat nog op vrye voet is?" 
 
   "Dit is 'n kans wat ek maar net eenvoudig sal moet waag. Miskien moet ek vir my ander blyplek kry. Nou het ons genoeg gesels. Kan ek jou motor leen, of nie? 
 
   Ek sal iemand huur om dit weer so gou as moontlik aan jou terug te besorg." 
 
   Sonder om iets te se, staan Petra op, stap die huis binne en kom oomblikke later terug met haar sportmotor se sleutels in die hand, wat sy na Ijani toe uithou. 
 
   Ijani neem die sleutels en staan dankbaar op. "Dankie, ek belowe om versigtig met jou motor te ry. Jy kan maar vir Otto vandag kos maak en vanaand vir hom verduidelik dat ek nie meer kans sien om bediende ... en … en bedmaat vir hom te speel nie," sê Ijani en stap vinnig die huis binne. 
 
   Petra se oorwinningslag weerklink nog in haar ore toe sy haar karige paar besittinkies sommer in 'n groterige plastieksak gooi. Daarna maak sy Otto se bed netjies op soos haar gewoonte was. 
 
   Sy drink nog 'n koppie koffie, maar het geen eetlus nie en dus stap sy weer uit op die stoep met die sak in die een hand en die sleutels in die ander hand. 
 
   "Tot siens, Petra, en nogeens dankie vir die leen van jou motor." Sonder om weer om te kyk, stap Ijani by die stoeptrappies af na die motorhuis toe waar die geel sportmotor staan. 
 
   "Alles van die beste," grinnik Petra haar toe terwyl sy versigtig uit die motorhuis ry. 
 
   Dit voel vir Ijani of al die inwoners van Rooiberg haar met agterdogtige oë dophou terwyl sy tussen die huise op die smal teerstraatjie ry om by die hoofpad te kom. Sy kan nie gou genoeg daar kom om vinniger te ry nie en selfs toe sy die breër teerpad bereik, voel sy nie gerus voordat sy eindelik die afdraai na Pretoria bereik nie. 
 
   Die motor is gelukkig feitlik vol brandstof, sien sy tevrede. 
 
   Verligting en hartseer kompeteer in haar binneste. Die wiele se geluid sing net een naam oor en oor: Otto ... Otto ... Otto ... en Ijani weet dat sy liefgekry het om vir ewig lief te hê. 
 
   In 'n mate voel sy skuldig omdat sy nie vir Lardus en Joan gegroet het nie, maar dan sou sy vir die twee dierbare mense haar hele verhaal moes vertel. En sy weet nou al dat hulle haar sou probeer oorreed het om nie weg te hardloop nie en daarvoor het sy nie kans gesien nie. Laat hulle maar later die waarheid by Otto self uitvind waar sy nie by is nie. Goed, sy weet sy kies aan die een kant die uitweg van 'n lafaard deur van Otto af weg te hardloop, maar aan die ander kant stel sy haar eie lewe in gevaar deur te wil teruggaan omdat sy nie weet wat sy daar gaan aantref nie ... wanneer Raymond weer gaan opdaag nie. 
 
    
 
   Dit is met 'n opgewonde gevoel dat Petra daardie namiddag net na vyf vir Otto inwag toe hy met die bakkie in die motorhuis stop en met lang hale na die huis toe aangestap kom. Toe hy haar egter op die stoep sien staan, steek hy verward vas, kyk om na die motorhuis en weer terug na haar toe. 
 
   "Petra ... Waar is jou motor dan?" vra hy. 
 
   "Ijani het met hom gery. Sy is weg, Otto. Sy het vir my gesê ek moet vir jou sê sy sien nie meer kans om vir jou huishoudster en bedmaat te speel nie, ongeag wat die toekoms vir haar inhou. Sy sal my motor terugstuur wanneer sy dit nie meer nodig het nie en sy gaan vir haar ander blyplek soek." 
 
   Otto sak sommer net daar op die stoeptrappies neer, die ene verslaentheid. Dit het hy nou van sy voortvarendheid die vorige aand. Ijani het op die vlug geslaan omdat hy himself nie in toom kon hou nie! Maar dan weer, syself het van hom probeer gebruik maak om haar frustrasie te bowe te kom. Kan sy hom werklik verwyt? En tog kan hy nie die vae skuldgevoel onderdruk nie, want hy weet indien hy nie eerste by haar toenadering gesoek het nie, Ijani nooit eerste aan hom sou geraak het nie. 
 
   "Otto, jy is tog nie teleurgesteld nie, is jy? Ijani het my die hele storie vertel. Ek weet nou julle is nie getroud nie, dat dit sommer net 'n reëling tussen julle was om mekaar tydelik te help. Maar nou is ek mos hier, Otto, en ek kan jou help. Ek belowe jou ek sal leer kos maak soos jy daarvan hou," dring Petra se stem tot hom deur. 
 
   Otto staan op en kyk direk na die witkop toe hy haar antwoord sodat daar geen misverstand hieromtrent kan wees nie. 
 
   “Jy verstaan nie, Petra. Ek het geleer om Ijani met my hele hart lief te kry, lief soos ek jou of enigiemand anders nog nooit gehad het nie. Ek sal nooit met minder as dit tevrede wees nie. Ijani het my nie lief nie, dus gaan ek liewer op my eentjie aan as om weer met 'n halfgebakte huwelik tevrede te wees. Ek sal verkies dat jy teruggaan sodra jy jou motor teruggekry het." 
 
   “Jy ... jy bedoel dit nie regtig nie, Otto! Jy kan my weer liefkry ... ons kan weer probeer, assebliefl" pleit Petra nou, maar sy sien reeds in die gedetermineerde blik in sy oë dat haar pleitrede tevergeefs is. 
 
   "Nee, Petra, ek het klaar gepraat." 
 
   "As jy my wegstuur, gaan ek my bes doen om Raymond te laat weet waar Ijani haar nou bevind, al moet ek self loop uitsnuffel waar sy nou gaan wegkruip!" dreig Petra nou en kyk uitdagend na hom. As hy nie wil tegemoetkomend wees nie, moet sy maar vuil speel, want sy het nêrens anders om heen te gaan nie. Tensy sy gaan werk en 'n sukkelbestaan op haar eie voer ... 
 
   Otto se kop ruk om. "Wat bedoel jy? Wat ... wat weet jy?" vra hy skor. 
 
   "Alles. Ek het daardie berig gelees en ek is nie onnosel nie. Ek sal haar verraai, ek belowe jou ek sal!" 
 
   Otto voel of hy sy twee hande om Petra se dun wit nek kan sit en al die asem uit haar uit wurg, so kwaad is hy op hierdie oomblik. Hy weet egter dat hy nou mooi sal moet werk met Petra ter wille van Ijani se veiligheid. Hy sal enigiets doen om Ijani te help, want hy het haar bo alles op aarde lief. 
 
   "Goed ... goed, jy kan hier bly, maar ek gaan nie weer met jou trou nie, dit moet jy mooi verstaan," antwoord hy hees. 
 
   Petra weet dat sy nie nou verder aan Otto moet karring nie. Sy het die woede in sy donker oë gesien en weet dat hy hierdie toegewing nou net ter wille van Ijani maak. Solank hy haar nie wegstuur nie, is sy tevrede, want dan het sy al die tyd in die wêreld om hom te probeer terugwen. Hy is ook maar net 'n man en die een of ander tyd sal hy haar moet raaksien en haar weer begeer en dan sal sy haar kaarte reg speel om hom weer voor die kansel te kry. 
 
   "Dankie, voorlopig is dit goed genoeg vir my. Jy kan maar kom eet, ek het vir jou kos gemaak." 
 
   "Ek is nie honger nie, dankie," sê Otto, stap terug motorhuis toe, klim in sy bakkie en ry by die erf uit. 
 
   Verslae staan Petra op die stoep die verdwynende bakkie en agterna kyk. Dit was die laaste wat sy verwag het. Sy het haar sopnat gesweet voor 'n warm stoof om vir hom kos voor te berei en hy klim in sy bakkie en ry. Waarheen? wonder sy en gaan sit in die skemer sitkamer en wag. 
 
   Dit word baie laat en Petra besef dat sy maar net sowel kan gaan bad en gaan slaap, want Otto is nie van plan om huis toe te kom nie. Juis om hierdie rede gaan klim sy in Otto se bed nadat sy klaar gebad het. Sommer gou is sy vas aan die slaap, want die afgelope nagte se ongerief op die bank het sy tol geëis. 
 
    
 
   Dit is na twaalf die nag toe Ouo weer by die huis aankom. Hy gaan klim onder die yskoue stortwater van die buitegebou in en droog hom hard af voordat hy sy sportbroekie aantrek om in die bed te gaan kruip. 
 
   Hy is onmiddellik kwaad toe hy Petra in sy bed sien Iê en wil haar wakker maak en na die bank toe jaag, maar draai dan ergerlik om. Hy gaan strek homself op die bank uit waar hy lank nog wakker Iê voordat hy tog aan die slaap raak. 
 
   Die volgende oggend verslaap hy hopeloos omdat hy nie die wekkertjie by hom gehad het nie. Hy is sommer van voor af vir Petra die hoenders in. Hy bel die hoofkantoor van die myn, verduidelik dat hy gaan laat wees en gaan maak vinnig vir hom koffie voordat hy ry.
 
   Petra tref die huis verlate aan toe sy eindelik opstaan, en toe sy die kussing op die bank aantref, weet sy dat Otto wel huis toe gekom het, maar nie saam met haar in dieselfde bed wou slaap nie. Sy grinnik en belowe haarself dat sy hom eendag nog sal laat soebat om haar weer in sy bed te kry. 
 
    
 
   Ijani parkeer die sportmotor voor die woonstelgebou waar haar woonstel is en probeer om nie agterdogtig en bang te lyk toe sy uitklim en aanstap na haar woonstel toe nie. Natuurlik besef sy dat dit gesluit gaan wees en daarom stap sy na die opsigter se kantoortjie toe. Sy vertel vir hom dat sy Ijani se niggie is en dat sy Ijani se besittings kom inpak. Die ou man kyk haar skepties aan, maar na etlike oomblikke gaan sluit hy tog vir haar die woonstel oop. 
 
   Sy is nie van plan om daar te bly nie, want dan, weet sy, is dit slegs 'n kwessie van tyd voordat Raymond haar vind. Sy wil net 'n klompie klere in 'n tas pak, haar selfoon kry en spore maak. Sy sal maar elders 'n woonstel moet huur en eers die kat uit die boom kyk, en daarvoor het sy geld nodig. Sy gaan nou maar van haar kredietkaart gebruik maak. 
 
    
 
   Hoofstuk 12
 
   Heeltemal aan die teenoorgestelde kant van die stad huur sy vir haar 'n kleiner, gemeubileerde woonstelletjie in 'n heel onopsigtelike ouerige gebou - voorlopig net vir 'n maand. Sy het eers in die middestad gaan geld trek en geen probleme ondervind om dit te doen nie, dus betaal sy die eienares van die woonstel sommer kontant vooruit. 
 
   Sy sit lank en peins oor wat sy nou moet doen. Sy kan tog nie vir ewig vir Raymond wegkruip as hy nie gevind word nie. Haar geld gaan nie lank hou nie, dus sal sy weer moet begin werk. 
 
   Later besluit sy uit pure moedeloosheid om braaf te wees en die bul by die horings te pak. 
 
   Veilig agter 'n toegesluite deur gaan sit sy sommer op die bed, haal haar selfoon uit en skakel Raymond se nommer. Dit lui lank voordat hy tog antwoord. 
 
   "Raymond, dit is Ijani hier," sê sy net om eers sy reaksie op hierdie aankondiging te hoor voordat sy verder praat. 
 
   Eers is daar 'n amper geskokte stilte in haar oor, dan hoor sy hoe hy sy asem skerp intrek. 
 
   "Ijani! Weet jy hoe het ek na jou gesoek! Waar was jy al die tyd?" vra hy skerp en sy kan hoor hy is ontsteld maar ook opgewonde. 
 
   "Ek het gekuier. Raymond, ons moet praat, asseblief," antwoord sy net die nodige. 
 
   “Ja, ek wil vir jou ook sien. Jy het soos 'n besetene van my af weggejaag die vorige keer wat ons mekaar gesien het en dit was totaal onnodig, en boonop het jy gemaak of jy in die ongeluk gesterf het," kom sy antwoord weer skerp en Ijani weet dat hy nog presies dieselfde mens is van wie sy weggevIug het. 
 
   "Kan ons by Rosanna se restaurant in die Arkade ontmoet?" vra Ijani, want sy weet dat daar nie 'n plek in die groot arkade is wat meer bedrywig is as Rosanna s'n nie. 
 
   “Waarom kan ek jou nie by jou woonstel kom besoek nie?" vra hy duidelik ontevrede. 
 
   "Omdat ek nie by my ou woonstel is nie. Ek ... ek gaan by vriende tuis en wil hulle nie met my kuiergaste opsaal nie," vertel sy 'n noodeuentjie, want sy weet sy kan hom nie haar nuwe adres gee nie. 
 
   "Dan kan ons by my woonstel ontmoet," wil hy nie sommer kopgee nie. 
 
   "Nee, Raymond ,jy weet ek het nooit na jou woonstel toe gegaan nie en ek gaan dit ook nie nou doen nie. Dit is by Rosanna's, of dit is glad nie," hou sy voet by stuk. 
 
   "Nou goed. Wanneer?" gee hy toe. 
 
   “Wat  van sommer nou so oor 'n halfuur?" 
 
   "Ek sal daar wees. Ek ry sommer nou," antwoord hy half nors. 
 
   "Vra maar by die toonbank waar ek sit, want jy sal my dalk nie herken nie, ek lyk nou ietwat anders. 
 
   "Hoe bedoel jy met anders?" 
 
   “Jy sal sien wanneer jy daar kom," antwoord sy en verbreek die verbinding. Toe bel sy vasberade die polisiestasie. Nou eers sien Ijani dat daar 'n klomp boodskappe op haar selfoon is. Sy gaan hulle almal na en ontdek dat die meeste van Raymond af is wat ná elke probeerslag 'n bietjie woedender klink omdat sy dit nie antwoord nie.
 
    
 
   Sy stap 'n rukkie later die restaurant binne en gaan sê by die ontvangstoonbank dat Raymond Wiese na haar sal kom soek en dat hulle asseblief vir hom moet wys waar sy sit. Toe soek sy 'n tafeltjie teen die venster uit waar nie net die voetgangers hulle sal kan sien nie, maar ook al die insittendes. Sy noem egter nie haar naam nle. 
 
   Sy het nie nodig om lank te wag nie, toe sien sy hoe Raymond die restaurant binnekom en by die toonbank navraag doen. Ook hy het sy hare gekleur, maar tog het sy hom byna dadelik herken. Hulle beduie na haar tafeltjie toe en Ijani lig haar een hand net effens om hom te wys dat dit wel sy is. Hy is nog net so aantreklik soos daardie eerste dag toe sy hom leer ken het, maar noudat sy weet waartoe hy in staat is, stoot sy aantreklikheid haar af, besef sy sinies.
 
   Sy sien die ongeloof en verbasing oor sy gelaat sprei. Toe hy by haar tafeltjie kom, gaan hy eers sit terwyl hy haar hele gesig met sy blik fynkam. Dit is of hy elke deeltjie van haar voorkoms in sy geheue wil inprent voordat hy bereid is om enigiets te sê en sy laat hom maar begaan, amper te bang om eerste iets te sê. 
 
   "Vir wat het jy nou jou lieflike hare gaan afsny en boonop blond gekleur?" vra hy oomblikke later sonder om te groet. 
 
   "Dag, Raymond. Jy het jou hare ook gekleur ... dus ook weggekruip ... net, jy het vir die gereg weggekruip en ek het vir jou weggekruip." 
 
   "Vir wat moes ek vir die gereg wegkruip? Daai dokter is mos toe nie dood nie en hy het erken dat ons net handgemeen geraak het en dat ek hom nie doelbewus wou vermoor nie." 
 
   "Ek lees ook die koerante, Raymond. Ek weet ook dat die polisie jou nou soek oor bedrog wat jy gepleeg het, al het jy dit onder 'n ander naam gedoen. Die polisie is nie onnosel nie ... hulle het baie maniere om dinge uit te vind," sê sy en sien uit die hoek van haar oog hoe twee uniformmanne so onopsigtelik as moontlik by die restaurant ingestap kom en by die toonbank navraag doen. Dan pyl hulle reg op hulle tafeltjie af en Ijani klem haar hande styf in haar skoot vas omdat sy weet wat nou gaan kom. 
 
   "Meneer Raymond Wiese, jy is onder arres ... " begin die een beampte praat terwyl die ander een Raymond orent trek en dadelik sy hande agter sy rug met boeie vasmaak. 
 
   Ijani sien hoe Raymond se gesig van woede vertrek toe hy na haar kyk en sy ril vir die byna waansinnige lig in sy oë. 
 
   “]y het my verraai, Ijani. Hiervoor sal ek jou nooit vergewe nie. Eendag sal ons mekaar weer sien en ek belowe jou dat dit nie 'n aangename weersiens sal wees nie." 
 
   "Meneer Wiese, bly liewers stil, want jy voeg net nog meer klagtes teen jou by deurdat jy die juffrou dreigemente toeslinger," sê die man wat hom geboei het. 
 
   "Baie dankie vir jou samewerking, Juffrou, ons waardeer dit, want hierdie man is so geslepe soos die houtjie van die galg en ontwyk ons elke keer net-net. Tot siens," groet die ander beampte en verlig sien Ijani hoe hulle met 'n skellende Raymond na die polisievoertuig voor die deur aanstap. 
 
    
 
   Ijani Iê in 'n skuimbad en sy kan nie glo dat alles eindelik verby is nie, dat sy nie meer in vrees hoef te leef nie. Vir die eerste keer in 'n lang tyd kan sy heeltemal ontspan. In 'n mate kry sy Raymond tog jammer ook, want sy weet nou dat hy nie regtig vir sy dade verantwoordelik was nie. lets het iewers in sy brein ontplof en dit het veroorsaak dat hy alle normale gedrag oorskry. 
 
   Noudat sy rustiger is, vloei haar gedagtes terug na haar tydelike verblyf op Rooiberg. Sy wonder wat Otto se reaksie was toe hy tuis gekom en net vir Petra by sy huis aangetref het. Dalk was hy oneindig verlig om van haar ontslae te wees en hy en Petra sal mekaar dalk nou weer vind noudat hulle so alleen daar in die huis is. 
 
   Sonder dat sy beheer daaroor het, dwing haar liggaam orent in die bad bloot by die gedagte dat Otto daardie volmaakte liggaam van Petra in sy arms moet neem en haar moet liefkoos soos hy met haar, Ijani, gedoen het. Weersin, jaloesie en seer stoei in haar binneste en op hierdie oomblik weet sy is sy amper in staat om Petra te haat. 
 
   Die gedagte aan Petra laat haar besef dat sy nog met die vrou se sportmotor sit. Sy klim uit die bad, droog haar af en trek 'n kamerjapon aan voordat sy na haar telefoon toe stap. Sy skakel een van haar ou vriende wat 'n motorhawe het, verduidelik aan hom die situasie en hy verseker haar dat hy die volgende dag twee mense sal stuur om die sportmotor te gaan wegbring. Hy noem die bedrag wat dit haar sal kos en sy belowe om sommer vir hom 'n tjek daarvoor te bring, want sy wil terselfdertyd weer vir haar 'n motor aanskaf. 
 
   Eers toe Ijani later in haar sitkamer sit met sagte klaviermusiek wat haar ore streel en 'n koppie tee in die hand, oorval die nostalgie haar en biggel louwarm trane oor haar wange. Otto ... Hoe gaan sy ooit die liefde in haar hart vir hierdie man vergeet? Dis die eerste werklike liefde wat sy ervaar en dit is haar nie beskore nie! Sy wat gedink het sy weet wat liefde is, het al die tyd onder 'n wanindruk verkeer totdat Otto haar lewe binnegekom het. Sonder dat hy werklik enige pogings aangewend het, het hy die innige liefde in haar hart vrygelaat, die grendels laat wegval sodat sy gevoel het hoe dit is om onvoorwaardelik lief te hê, iets wat vir haar so groots is dat dit voel of haar hele borskas net uit 'n geswolle hart vol liefde bestaan. Maar Otto het haar nie lief nie en sy kon nie langer met hom speelspeel in 'n huwelik lewe daarsonder nie. 
 
    
 
   Die volgende dag bied Ijani se ou maatskappy haar met vreugde weer haar ou pos aan. Die bestuurder wat altyd baie van Ijani gehou het, wou juis nie destyds glo dat sy in daardie ongeluk omgekom het toe hulle nie haar lyk kon vind nie, maar baie van die ander raadslede het skepties gestaan teenoor die saak. Dit is dus met trots dat Lyndon Watermeyer ljani weer aanstel en hartlik welkom terug heet te midde van al die lede wat destyds gedink het sy is dood. 
 
   Toe ljani 'n rukkie later alleen saam met Lyndon in sy kantoor is, vra hy haar om te sit. Hy kan sien dat hierdie nie die ou ljani is wat hierheen teruggekeer het nie. lets aan haar het verander wat 'n demper op haar sprankelende persoonlikheid plaas en hy sal graag wil help as hy kan. Diep in sy hart het hy nog altyd bewondering vir haar gekoester, maar omdat sy destyds 'n verloofde meisie was, het hy nooit toenadering gesoek nie. 
 
    
 
   Otto het nie meer Ius om na werk huis toe te kom nie. Hy kan Petra se teenwoordigheid nie meer verdra nie, maar terwille van ljani se veiligheid het hy nie juis 'n ander keuse as om die witkop maar toe te laat om daar te bly nie. Die kos wat sy vir hom maak, is smaakloos en meestal net opgekook. Hy eet daarvan omdat hy wel soms honger is, maar hy mis ljani se heerlike boerekos en telkens wanneer hy sit en eet en aan haar dink, word die kos dik in sy mond. Dan klop die liefde vir haar polsend in sy hart en besef hy oor en oor dat hy haar nooit sal kan vergeet nie. 
 
   Petra ontvang steeds elke dag die koerant by Lardus om saans vir Otto te gee om te lees. Maar die dag toe sy die berig in die koerant sien waar dit duidelik gestel word dat Raymond nou aangekeer is, het sy nie die koerant vir Otto gegee om te lees nie. Sy kon dit nie waag nie, want dan het sy geen houvas meer op hom nie. Dit was ook nie vir haar vreemd dat hy nie daardie aand vir die koerant gevra het nie, want meer as een aand lees hy in elk geval nie die koerant nie. Hy gaan stort en gaan slaap in sy kamer. Hy het na daardie eerste aand dit duidelik gestel dat sy slaapkamer vir haar taboe is en as sy daar wil bly, haar slaapplek steeds die bank sal moet wees. 
 
   Soos met Ijani die geval was, ondervind Otto wel 'n skuldgevoel omdat hy Petra die ongerief van die bank laat verduur, maar hy hou hom dikvellig. Dis nie hy wat wil hê dat Petra moet bly nie. Haar motor is al drie dae tevore afgelewer en sy weier nog steeds om weg te gaan. Dit is dus haar eie keuse as sy in ongerief in sy huis wil bly. Volgens haar het twee mans van 'n motorhawe die sportmotor terugbesorg en het hulle nie veel met haar gepraat nie. 
 
   Hy kan nie meer behoorlik op sy werk konsentreer nie. Hy weet dat hy nie rus vir sy siel sal vind voordat hy self met Ijani gepraat het nie. Hy moet weet of sy veilig is, waar sy haar bevind en hoe sy aan die lewe bly terwyl sy steeds op vlug is. Hy doen dus aansoek om 'n week verlof en is dankbaar dat die mynbestuur dit toestaan al werk hy nog nie baie lank by hulle nie. 
 
   Hy besluit om nie vir Petra te sê dat hy na Ijani gaan soek nie, want hy weet dan sal sy van voor af met haar dreigemente kom en dit heel moontlik nog uitvoer ook. In hierdie geval sal hy van 'n noodleuentjie gebruik maak, haar slegs meedeel dat sy werk hom vir 'n week op 'n kursus stuur. 
 
   Petra is duidelik teleurgesteld toe hy haar daaroor inlig en vra of hy haar dan nie kan saamneem nie. Hy verduidelik dat dit onmoontlik is aangesien hulle 'n paar mans gaan wees wat in enkelkwartiere sal tuisgaan op die myn se onkoste. Sy is al redelik keelvol vir die kluisenaarsbestaan wat sy op Rooiberg in Otto se huis voer en neem haar voor om vir die week wat hy weggaan, 'n bietjie Pretoria toe te gaan om weer tussen mense en die blink stadsliggies te wees voordat sy terugkeer. 
 
   Albei vertrek tegelyk. Otto het nie 'n idee waar om na Ijani te gaan soek nie, maar omdat hy weet waar sy voorheen gewoon het, besluit hy om ook Pretoria toe te ry. Heel moontlik het sy intussen al vir haar suster iets laat weet en hy kan vaagweg onthou dat sy destyds gesê het haar suster woon in Dorandia en dat sy met 'n dokter Wessels getroud is. Hy is seker hy sal haar wel kan opspoor. 
 
   Hy raak bewus van Petra se sportmotor wat hom nie verbysteek nie en hy besef sy is van plan om hom te volg. Hy is nie daaroor bekommerd nie, want hy weet dat hy haar in Pretoria sal kan ontglip. Sy was nog nooit 'n wonderlike bestuurder nie. 
 
   Sy vermoede is reg toe hy sommer binne die eerste vyftien minute in die druk verkeer die agtervolgende geel sportmotortjie afskud. Toe kies hy die buitewyke van Pretoria om na Dorandia te ry. By 'n poskantoor slaan hy in die telefoongids al die Wesselse na, soek na 'n dokter Wessels wat in Dorandia woon en is dankbaar toe daar net een is. Hy besluit om nie te bel nie, maar om direk na die adres toe te ry. 
 
   Ina Wessels is uiters verbaas toe Otto haar na Ijani uitvra. Dit is vir haar duidelik dat die aantreklike man nog onder die indruk verkeer dat Ijani voortvlugtig is. 
 
   "Hoe is dit dan moontlik dat jy nie weet dat Ijani nou weer veilig is nie? Sy werk al weer by haar ou firma. Raymond is met Ijani se hulp aangekeer. Dit was 'n rukkie gelede baie prominent op die koerant se voorblad!" uiter sy haar verbasing. 
 
   "Werklik? Hoe ... hoe het dit gebeur? Ek lees ongelukkig nie elke dag koerant nie en het dit natuurlik toe nie gesien nie." Otto se verligting ken geen perke nie. 
 
   Ina vertel hom van die waaghalsigheid wat Ijani met Raymond aan die dag gelê het om hom vasgetrek te kry sodat sy weer 'n lewe sonder vrees kan hê. Op sy versoek vertel sy hom ook dat Ijani weer in haar ou woonstel woon. 
 
   "Kan jy asseblief Ijani se adres vir my gee?" vra Otto hoopvol. 
 
   Ina kyk Otto skepties aan. Ijani het haar vertel hoe sy en Otto se verbintenis inmekaarsteek en sy weet nie of sy die regte ding gaan doen om hom haar suster se adres te gee nie. Ijani het baie duidelik baie seergekry toe sy hierdie man liefgekry het en nie dieselfde liefde terug ontvang het nie. Waarom kom soek hy haar dan nou? 
 
   "Waarom soek jy na Ijani?" verwoord Ina dus haar gedagtes hardop teenoor hom. 
 
   "Daar is 'n persoonlike sakie wat ek met haar moet uitklaar. Asseblief, dit is baie noodsaaklik dat ek haar sien. Ek belowe jou dat ek haar geen skade wil aandoen nie, want ek is baie dank aan Ijani verskuldig," verseker hy haar. 
 
   Ina sien die opregtheid in die groot man se donker oë en dit tesame met wat Ijani haar van Otto vertel het, laat haar tog besluit om haar adres aan hom te verskaf. Sy weet tog dat hy dit in elk geval sal uitvind indien sy sou weier om dit vir hom te gee. 
 
   Die dankbaarheid op sy gesig toe sy die adres vir hom neerskryf, is vir haar genoeg beloning en sy wuif hom glimlaggend tot siens toe hy met sy bakkie vertrek. 
 
   Otto voel hoe sy hartklop versnel met elke kilometer wat hy Ijani se tuiste nader. Dit is reeds skemer toe hy voor die woonstelblok stilhou waar Ijani woon en hy sluit die bakkie om met haastige treë die gebou te nader. Net toe hy onder die een boom op die sypaadjie wou uittree om die trappies te bestyg na die in gang toe, steek hy geskok vas. 
 
   Ijani kom ingehaak aan die arm van 'n lang, aantreklike blonde man by die voordeur uitgestap. Otto kan sy oë nie van haar afhou nie. Anders as op Rooiberg waar sy as gevolg van die hitte gedurig in 'n kortbroek en bloes geklee was, is sy in 'n swierige aandrok geklee, haar hare is weer hul ou kleur en het duidelik al 'n entjie gegroei. Nog nooit het sy vir hom mooier gelyk as juis nou nie en hy moet hom inhou om nie haar naam hardop uit te roep nie. 
 
   Hy sien hoe die man vir haar iets sê, hoe sy opkyk na hom toe en mooi glimlag voordat sy die man antwoord. Die blondekopman lei haar na 'n spoggerige motor toe waar hy die deur vir haar oophou en later self agter die stuurwiel gaan inklim. 
 
   Otto staar verslae die verdwynende liggies van die motor agterna. Jaloesie en angs verteer hom van binne. Hy weet hy het nie die reg om jaloers te wees nie, want sy was tog nie werklik sy vrou nie en sy het hom nooit liefgehad nie. 
 
   Stadig stap Otto terug na sy bakkie toe, sluit die deur oop en klim in. Met sy hande om die stuurwiel geklem, sit hy met sy kop vooroorgeboë, sy oë gesluit om die teleurstelling in hom te probeer verwerk. Moet hy dan nou maar weer net so onverrigter sake terugkeer Rooiberg toe? Nou meer as ooit weet hy dat daar vir hom nie weer 'n liefde in sy lewe sal kan wees soos dit wat hy vir Ijani voel nie. Die enigste troos wat hy het, is dat Petra geen houvas meer op hom het nie, dat hy haar kan beveel om te gaan.
 
   Hy is egter moeg en het geensins Ius om die lang pad terug Rooiberg toe dadelik aan te pak nie. Hy ry tot by 'n hotel waar hy vir hom 'n kamer vir die nag bespreek. 
 
   Hy gaan bad en bestel vir hom 'n ligte ete kamer toe voordat hy gaan Iê. Natuurlik weet hy dat die slaap hom soos sovele nagte tevore weer gaan ontwyk, maar hy weet dat hy nie eens Ius het om die naglewe in die stad te gaan opsoek nie. Of hy nou tussen mense is of alleen in die kamer, die gedagte aan Ijani aan die arm van daardie aantreklike man sal gedurig in sy gedagtes spook. Hy weet hy het haar verloor nog voordat hy eens kon probeer om haar te oorreed om 'n lewe saam met hom vorentoe aan te pak, hom ook te leer liefkry. 
 
    
 
   Vroeg die volgende oggend staan Otto op. Hy kan maar net sowel terugry Rooiberg toe. Daar is nie vir hom meer 'n rede om langer in Pretoria te bly nie. Genadiglik sal Petra die eerste paar dae nie op Rooiberg wees om sy lewe te vergal nie en sodra sy daar arriveer, sal hy haar dadelik vra om weg te gaan. Hy is nou ook oortuig daarvan dat sy daardie spesifieke koerant waarin die berig van Ijani se vryheid verskyn het, van hom weggehou het. Sy het goed geweet indien hy dit sou lees, dit die einde van haar verblyf sou beteken. 
 
   Miskien kan hy vir hom 'n paar stukkies nuwe klere koop terwyl hy nou hier by die groot winkels is, besluit hy nadat hy sy hotelrekening vereffen het. 
 
   By 'n groot sentrum waar 'n verskeidenheid klerewinkels is, parkeer hy sy bakkie en knik instemmend toe 'n man met 'n geel baadjie aan vra of hy maar sy voertuig vir hom kan was en terselfdertyd oppas. Hy sal hom 'n fooi gee wanneer hy terugkeer. 
 
   'n Uur later stap Otto met heelwat pakkies in 'n stootwaentjie terug parkeerarea toe. Hy het sommer 'n klompie noodsaaklike kruideniersware ook gekoop en daarom het hy die waentjie nodig gehad. Die waentjie se een wiel lol al om skeef te trek en hy moet kort-kort afbuk om dit reg te stel sodat dit kan reguit loop. Toe hy die vierde keer moet buk om die wiel reg te stel, is sy geduld al min en hy swets saggies. Oorhaastig buk hy langs die waentjie en die volgende oomblik bots hy teen iemand. Verskrik spring hy weer orent, sien die meisie se pakkies oor die vloer gesaai Iê en voel hoe 'n warm verleentheid sy nek begin vlek. 
 
   "Ekskuus, ek is vreeslik jammer," begin hy praat. 
 
   Dan stol die woorde op sy lippe. Die meisie het omgedraai en hy kyk in Ijani se lieflike, verskrikte blou oë vas. 
 
   "Otto ... Wat ... waar kom jy vandaan?" hyg Ijani. Albei is sonder ,woorde. Hulle buk gelyktydig om al haar pakkies bymekaar te skraap en op te tel. Op hulle hurke sit hulle teenoor mekaar en Otto kan sy oë nie van haar af hou nie. 
 
   "Ijani ... hoekom het jy sommer net padgegee?" is die eerste woorde wat skor oor sy lippe kom. 
 
   "Ek ... ek kon nie langer daar bly nie, Otto ... " is al wat Ijani oor haar lippe kan kry, want daar is 'n uitdrukking in Otto se oë wat haar laat vergeet om asem te haal. 
 
   "Kom terug, asseblief, Ijani! Ek het jou lief en ek wil jou so graag leer om my ook lief te kry, want ek kan my nie 'n toekoms indink sonder jou aan my sy nie," pleit hy, sy stem steeds skor. Sy een hand streel oor haar wang. 
 
   Ijani laat val weer die pakkies wat sy reeds opgetel het. Otto se woorde is soos hemelse musiek in haar ore, amper te wonderlik om te glo en sy kan hom net stom sit en aanstaar terwyl haar oë sy hele gesig liefkoos. 
 
   "Asseblief, Ijani ... ?" pleit hy toe sy niks sê nie. 
 
   "O, Otto, as jy maar weet hoe ek na jou verlang het.  Op Rooiberg daardie laaste aand het ek al besef dat ek jou liefhet met my hele wese, dat ek nie by jou kan bly terwyl ek weet dit is nie ook wat jy vir my voel nie. Ja, Otto, ja, ek wil graag saam met jou teruggaan Rooiberg toe, want ek wil ook nie my toekoms sonder jou tegemoetgaan nie," fluister sy, sak op haar knieë voor hom neer en vou haar arms om sy nek. 
 
   "Die man gisteraand daar by jou ... ?" vra hy nogtans skor.
 
   "My werkgewer ... Ek het hom na 'n werksfunksie toe vergesel. Dit is al," fluister sy terug. 
 
   "My enigste, dierbare liefling," sê hy teer, sak ook op sy knieë neer en trek haar in sy arms vas. Sy lippe sluit eers teer en dan vurig oor hare. 
 
   Vir Ijani bestaan niks nou meer nie, net die man wat sy so liefhet en wat sy nou weet ook vir haar lief is. Sy gee nie om dat voetgangers vassteek en geamuseerd na die toneeltjie van die twee verliefdes staar voordat hulle dan glimlaggend verder stap nie. 
 
    
 
   Daardie aand sit Ijani en Otto elkeen met ’n glasie vonkelwyn op die mat in haar sitkamer. Die kort vet kersies in hulle houers oral om hulle heen flikker vrolik om hulle rond. Selfs die skadu’s wat hulle teen die mure gooi lyk of hulle dansies van vreugde uitvoer.
 
   “Ek voel om soos een van daardie klein skadu’s al dansend in die lug rond te sweef,” sê Ijani na sy ’n slukkie vonkelwyn gedrink het. Haar oë rus vol innige liefde op Otto se gesig wat haar met verlange sit en bekyk.
 
   “Vertel my hoekom?” fluister hy hees en skuif nader aan haar.
 
   “Daar is soveel liefde in my hart vir jou, my liefling, hoe kan ek dan anders voel?” fluister sy terug.
 
   Otto neem haar glasie en sit dit saam met syne eenkant neer en toe vou hy haar in sy arms toe.
 
   “My liefste Ijani, ek wil nie eens daaraan dink dat ek jou vir altyd kon verloor het nie,” kreun hy teen haar nek voor sy lippe met fyn soentjies teen haar nek opkruip, in haar mondhoekie huiwer voor hulle besitlik oor hare kruip. Byna onmiddellik voel hy haar oorgawe toe haar lippe gretig onder syne oopkelk en dit voel of sy hart te klein is vir die opwelling van geluk wat daar deurtrek.
 
   Net vir ’n stonde los hy haar lippe. “Jy sal mos met my trou, Ijani?” kom sy stem hees met vinnige asemteue.
 
   “Beslis, baie beslis,” kreun sy skor en dan is sy die een wat hom saam met haar op die mat neertrek. Toe Otto se groot liggaam haar oorheers, weet sy met ’n jubellied in haar hart dat hulle mekaar ewe veel op hierdie oomblik begeer. Die afwagting laat haar bloed in reuse branders oor haar brein golf toe sy haar met volle oorgawe aan hom oorgee. Besitlik, maar teer verken hy haar liggaam met sy lippe en hande, bedwing hy die oorgretigheid om sommer net te vat wat hom aangebied word. So bou hy die afwagting en amper ongeduld in Ijani op tot sy dit nie meer kan uithou nie.
 
   “Neem my nou vir jou, Otto... asseblief, ek wil aan jou behoort, vir altyd en ewig,” kreet sy skor teen sy nek toe sy lippe en tong liggies met haar een borstepeltjie speel. Asof dit die teken is waarop hy gewag het, neem hy haar versigtig en dan met meer drif vir hom totdat hulle later albei uitasem langs mekaar lê en mekaar vashou.
 
   “Dankie, liefste Ijani, vir hierdie vreemde uitkoms vir ons albei se dilemmas waartoe jy ingestem het, want as dit nie daarvoor was nie, het ek dalk nooit die liefde van my lewe ontmoet nie,” sê Otto na ’n rukkie sag naby haar oor voor hy haar teer soen en teen hom vastrek.

